Covid Fathuranee Sarukaarun - Adhurey - Vaguthu\nކޮވިޑް ފަތުރަނީ ސަރުކާރުން: އަދުރޭ\nރާއްޖޭގެ އެކި ރަށްތަކުން ކޮވިޑް-19 ފަތުރަމުން ދަނީ ސަރުކާރުން ކަމަށް އިދިކޮޅު އެކްޓިން ލީޑަރު އަބްދުލްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nއަދުރޭ މިހެން ވިދާޅުވީ އިދިކޮޅު ކޯލިޝަނުން ރޭ ބޭއްވި ޖަލްސާއެއްގައި ވާހަކަދައްކަމުން މިހާރު އެކި ރަށްރަށުން ކޮވިޑް-19 އަށް ފައްސިވާ މީހުންގެ އަދަދު އިތުރުވެފައި ވާތީ އެކަމަށް އިޝާރާތް ކުރައްވާ ވާހަކަފުޅު ދައްކަވަމުންނެވެ.\nއަދުރޭ ވިދާޅުވީ ސަރުކާރުގެ ވަފުދުތައް އެކި ރަށަށް ގޮސް އެއްވެސް ކަހަލަ ރައްކާތެރިކަމުގެ ފިޔަވަޅެއް އެޅުމަކާއި ނުލައި ރައްޔިތުންނާ ބައްދަލުކޮށް، ގޭގެ އަށް ވަދެ، ޖަލްސާތަކާއި ބައްދަލުވުންތައް ބާއްވަމުންދާ ކަމަށެވެ. މިއަދު ރާއްޖޭގެ އެކި ރަށްރަށުން އިންތިހާ އަށް ކޮވިޑް ފެންނަމުންދާ ކަމަށާއި، މި ސަރުކާރަކީ ކޮވިޑް ފަތުރާ ސަރުކާރު ކަމަށް އަދުރޭ ވިދާޅުވިއެވެ.\n"ރައްޔިތުން ވަރަށް ބޮޑަށް ވިސްނަން އެބަޖެހޭ މިކަންކަމާއި. މި ސަރުކާރަކީ ކޮވިޑް ފަތުރާ ސަރުކާރު. އެންމެ ފުރަތަމަ މި ރާއްޖެ އަށް ކޮވިޑް ގެނައީ ވެސް އިބްރާހިމް މުހައްމަދު ޞާލިހު އިސްވެ ހުރެގެން މި ސަރުކާރުން. އަޅުގަނޑުމެން އޭރުވެސް އާދޭސް ކުރީމު މި ރާއްޖޭގެ ބޯޑަރު ބަންދުކޮށްދޭށޭ. އާދޭސްކޮށްކޮށް އޮއްވައި އެކަން ނުކުރީ. ކޮވިޑް ފެތުރުނީ." އަދުރޭ ވިދާޅުވިއެވެ.\nމީގެއިތުރުން އަދުރޭ ވަނީ ކޮވިޑްގެ އާ ވޭރިއަންޓެއް އިނގިރޭސިވިލާތުން ފެނިގެން އުޅޭއިރު ވެސް އެގައުމުން މީހުން ރާއްޖެ އަށް އައުން މަނާ ނުކުރާތީ އެކަމަށް ވެސް ފާޑު ވިދާޅުވެފައެވެ.\n"ދުނިޔޭގެ އެހެން ގައުމުތަކުން އިނގިރޭސިވިލާތަށް ދަތުރުކުރުން މަނާ. އަދިވެސް ރާއްޖެ އަކުން މަނައެއް ނުކުރޭ. އިނގިރޭސިވިލާތުން އަމިއްލަ އަށް މަނާކޮށްފި އެގައުމުގެ ރައްޔިތުން އެހެން ތަންތަނަށް ނުދާން. މިހާ ހިސާބަށް ދިޔައިރު ވެސް މި ސަރުކާރަކަށް ނުކުރޭ އެކަން ކުރާކަށް. މިކަންކަމާއި ރައްޔިތުން ވިސްނައިވަޑައިގަތުމަށް އަޅުގަނޑު އިލްތިމާސް ކުރަނީ." އަދުރޭ ވިދާޅުވިއެވެ.\nއަދުރޭ މިރޭ ވެސް ވިދާޅުވީ ކުރިއަށް އޮތް ކައުންސިލް އިންތިޚާބު މިނިވަން އިންސާފުވެރި އިންތިޚާބަކަށް ވެއްޖެނަމަ ސަރުކާރުން ބޮޑު ބައްޔަކުން ބަލި ކުރަން އިދިކޮޅު ފަރާތްތައް ތައްޔާރަށް އޮތް ކަމަށެވެ.\nޖެނުއަރީ 15, 2021 11:48\nކޮވިޑް 19 ކޮވިޑް 20 މީ މުޅިންވެސް ސިޔާސީ ލޭބަލް !\nޖެނުއަރީ 15, 2021 12:05\nދޮން ކަލޯ އެހެންވީމާާ އަވަހަށް ކޮވިޑު މަތީގައި ޓިނު ޖަހަން އުޅޭ އިނގޭ!!!\nޖެނުއަރީ 15, 2021 12:53\nއަދުރޭ ބުންޏަސް މިފަހަރު ތިބުނީ ތެދެއް!!!\nޖެނުއަރީ 15, 2021 12:55\nޖެނުއަރީ 15, 2021 15:22\nޖެނުއަރީ 15, 2021 13:29\nހަމަރަގަޅަ އަދުރޭތިޔަވިދާޅުވީ ހަގީގަތް ލޯމަތީފެންނަން އެބަހުރި ޕޮޒެޓިވު ވާމީހާއުޅޭކޮޓަރި ބަދުކުރެވެނީ އެކުގަ މަސަކަތްކުރާމީހުން އެމާހަުލަކައްދޫކޮއްލާފަަމިތިބެނީ މީއަހަރެން އުޅެމުންމިދާރަށުގެ ހާލަތުމިއަދުވެސް\nޖެނުއަރީ 15, 2021 13:49\nއަދުރޭވެސް ތިއުޅެނީ ކޮވިޑް ފަތުރަން ހުއްދަ ނުދީގެންނު!\nޖެނުއަރީ 15, 2021 13:57\nތީ އަސްލު ވަރައް ރަނގަޅު ވާހަކައެއް ކެރަފާ އަދި ސިއްކަގޭ ބާގީ ބައިގަނޑު ބޭނުން ވަނީ ރައްޔިތުން މަރާފަވެސް ވެރިކަން\nޖެނުއަރީ 15, 2021 15:20\nމިއީ މިއުޅޭ ޓްރަމްޕް ގެ ދަރިވަރެއް ތަ ؟\nޖެނުއަރީ 15, 2021 17:02\nމުޅި އުމުރުގާ ވެސް އަދުރޭ ބުނި އެންމެ ތެދުވާހަކަ .އެއީ ހަގީގަތހެއް.މިގައުމުގެ ރައްޔިތުން ކޮވިޑުން ރައްކާތެރި ވެވޭފަދަ ފިޔަވަޅެއް ސަރުކާރަކުން ނެޅޭ. މުޖްތަމައުގެތެރޭން ކޮވިޑް ނައްތާލާކަށް ޓެސްޓް ނުކުރެވޭ. ޑަބްލިޔު އެޗްއޯ އިން ބުނަނީ ގިނައިންޓެސްޓް ކުރަށޭ .ރާއްޖޭގަ ވަރަށް ގިނައިން ޓެސްޓް ކޮށްފި.މުޅިމާލެ4ބުރަށް އެންމެން ޓެސްޓް ކުރވޭމިންވަރަށް ޓެސްޓް ކިޓް ބޭނުންކުރެވިއްޖެ. ދިވެހިން ބުނާ އަމާބުނީތީ ފަރަށްދިއުން. ދަރިފުޅުގާތު މަންމަބުނީދަރިފުޅަ ފަރަށް ގޮސްބަލަށޭ ދަރިފުޅު ދިޔައީފަރަށް ހަވިރު ދަރިފުޅު ފަރުންއައީ މަ މަންމަދަރިފުޅުކުރެންއެހި ދަރިފުޅު ހިލި ބޮލިތައްކޮބާހޭ ދަރިފުޅުބުނީ ބަޮލިހިލާކަށް މަންމަ ނުބުނަމެއްނޫންހޭ. ރާއްޖޭގެ ކޮވިޑް ޓެސްޓް ހެދެނީ ވެސް މިގޮތަށް ބޭރުގެ މާހިރުން ބުނަނީ ގިނައިންޓެސްޓް ކުރުމަށް ޓެސްޓް ރުން ވަރަށް ގިނަ. އެކަމަކު ޓެސްޓް ކުރަނީ މުޖްތަމައުން ބަލި ނައްތާލުމަށް އެހީތެރިވާ ފަދަޔަކުންނޫން. މިކަމުގަ ސިއްހީ އެހީތެރިންގެ މައްސަލައެއް ނެތް. ފުރަތަމަ ފަށައިގެން ސިއްހީ އެހީތެރިން ވަރަށް ފުރިހަމަކޮށްކަންކަން ފެށި އެކަމަށް ވަނީހުރަސް އެޅީފަ އޭނަ ބޭނުންވާގޮތަށް ސަރުކާރުން ވެސް ވަނީ ދިލަލާފަ. މިމިސްރާބުން ދާނަމަ 10 އަހރު ވިޔަސް ދިވެހި ގައުމުން ކޮވިޑް ފިލުވައެއްނުލެވޭނެ.\nޖެނުއަރީ 15, 2021 18:27\nދެން ޓިނުތައްވެސް އުޅޭނީ ކޮޅިގަނޑުގެ ބޭނުންހިފަން ސިޔސީގޮތުން..\nހަޤީގަތަކީ ސަރުކާރަށައި ކާރުގެ ގިނަ ފަރާތްތަކަށް އެބަ އިހުސާސްކުރެވޭ ދުނިޔޭގެ ފެންވަރުގަ ޖައްގައިގެން މިއުޅެ ސްޓަންގެ ހަޤީގަތް. ބަސްބުނަން ކެރޭ މީހަކު ނެތީ. މިންވަރަށްވުތެ އަޅުވެތިކަން ބޮޑުވީ! ތަންތަނުން ލިބޭ ލާރީގެ އެދުންވެރިކަން ގަދަވީ. މުހިންމީ ޤަުމުގެ މުސްތަޤްބަލެއްނޫން. މުހިންމުވެގެން އުޅެނީ މުސްތަޤުބަލުގައި "ތިމާ"!\nޖެނުއަރީ 15, 2021 18:58\nދުވަސްވަރަކީ 1990 ގެ ފަހުކޮޅުގެ އަހަރުތަކުގެތެރެއިން އަހަރެއްގެ ދުވަހެކެވެ. އަހަރެން ލ. އަތޮޅު އޮފީހުގެ ސެކްރެޓަރީއެއްގެ ވަޒީފާގާހުރެ އަތޮޅު އޮފީހުން ލާރިނެގީ އޭރުގެ އެޓޯލްސް މިނިސްޓަރ މަރުޙޫމް ޢަބްދުﷲ ޙަމީދު ، ލ. އަތޮޅަށް ވަޑައިގަންނަވާތީ ފޮނަދޫގައި ގިޑިގެތަކެއް ހެދުމަށެވެ. ނަމަވެސް ލާރިނެގުމަށްފަހު އެ ގިޑިގެތަކެއް ނުހަދަމެވެ. ލާރިގަނޑުގެ ބޭނުން އަމިއްލަ ބޭނުމަށް ބޭނުންކޮށްލުމަށްފަހު ވަޑައިގަންނަވަން އޮތް ދުވަހު ކުޑަކުދިންކޮޅެއް ހައްދާލައިގެން ހަޑިއެއް ހާވަނިކޮށް އަތޮޅުއޮފީހުން މީހަކު އައިސް ފްލައިޓްޖައްސަތީ ކައްދޫއަށް ދާން އެންގީމަ އަހަރެން ވަގުތހުނ ހޭނެތުނުކަމަށްހެދިގެން ވެއްޓިގަތީމެވެ. ގާތުގަތިބި މީހުންނާއި ދުރުން އައިމީހުން ފެންއުނގުޅާ ދަންނަހާ ބޭހަކާ ފަނޑިތައެއް ހެދިއިރުވެސް އަހަރެން ހޭއަރާކަމަކަށް ނުހަދަމެވެ. އެހެން އޮއްވާ ފްލައިޓް ކެންސަލްވިކަން އަތޮޅުއޮފީހަށް އެންގުމުން އެތަބުގައި ހުރި ބޮލުގައި ތެތްކަންހުރި މީހަކު އައިސް އަހަރެންގެ ގާތަށް ހުއްޓިލާފައި އަހަރެންގެ ކޮނޑުގައި ކޮއްޓާލާފައި ފްލައިޓް ކެންސަލްވެއްޖޭ ، ހަމީދެއް ވަޑައެއް ނުގަންނަވައޭ ބުނެފިއެވެ. ހަމަބުނުމާއެކު އަހަރެންނަކު ކުއްލިއަކަށް ހޭއަރައި އިހުހުރި ބާރާއެކު ފުންމައިގެން ތެދުވެ 'ނޯން ހަމަ ތެދެއް ޅޭ" އޭ އަހާލައިފީމެވެ. އެނާ އާއެކޭ ހަމަ ތެދެކޭ އެޓޯލްސްއިން އަންގައިފިއޭ ބުނުމާއެކު އަހަރެން ދުވެފައިގޮސް އަތޮޅުވެރިޔާގެ އެހީތެރިޔާ ގާތަށްގޮސް ' ހެދި ގިޑިގެ ، ހަމީދު ވަޑައިނުގަންނަވާކަން އެންގުމާއެކު ހަލާކުކޮށް އެއްލާލައިފިމޭ ' ބުނެފީމެވެ. އެކަލޭގެ ' ދެން ކެރާން ކަމެއް ނެތެއްނުދޯ ' އޭ ބުނީމަ ' އެވަރަށް ޚަރަދުކޮށްގެން ގިޑިގެ ހަދާފަ ނައިމަ ވަރަށް ދެރައޭ ' ކިޔާފަ ނުކުމެއްގައިމެވެ. އޭނާ މަށަށްވުރެ ގަމާރީކަމަށްވީއެވެ.


ACC aa Broadcasting Commission ge memberun Majleehah haazirukuranee\nރާއްޖެ - މިނިވަން މުއައްސަސާތަކާއި ބެހޭ ކޮމިޓީ\nއޭސީސީ އާއި ބްރޯޑްކާސްޓިންގ ކޮމިޝަންގެ މެމްބަރުން މަޖިލީހަށް ހާޒިރުކުރަނީ\nދެ ކޮމިޝަންގެ މެމްބަރުން ކޮމިޓީއަށް ހާޒިރު ކުރަނީ ހޯމަ ދުވަހު\nދެ ކޮމިޝަނުގެ މެމްބަރުން ކޮމިޓީއަށް ހާޒިރުކުރަން ފާސްކޮށްފައިވަނީ، ކޮމިޓީގެ މެމްބަރުންގެ އިއްތިފާގުން\nއޭސީސީގެ މެމްބަރުންނާއި، ބްރޮޑްކޮމްގެ މެމްބަރުން ކޮމިޓީއަށް ހާޒިރުކުރަން ހުށަހެޅުއްވީ ބިލެތްދޫ ދާއިރާގެ މެމްބަރު އަހްމަދު ހަލީމް\nކ. މާލެ 17 ޖޫން 2019 | ހޯމަ 17:03 2,965\nމިނިވަން މުއައްސަސާތަކާއި ބެހޭ ކޮމިޓީގެ ބައްދަލުވުމުގެ ތެރެއިން - މަޖިލިސް\nއެންޓި ކޮރަޕްޝަން ކޮމިޝަން (އޭސސީ) އާއި މޯލްޑިވްސް ބްރޮޑްކާސްޓިން ކޮމިޝަން (ބްރޮޑްކޮމް) މަޖިލީހުގެ މިނިވަން މުއައްސަސާތަކާއި ބެހޭ ކޮމިޓީއަށް ހާޒިރުކުރަން ނިންމައިފިއެވެ.\nހޯމަ ދުވަހު އޮތް މިނިވަން މުއައްސަސާތަކާއި ބެހޭ ކޮމިޓީގެ ބައްދަލުވުމުގައި ނިންމާފައިވަނީ އަންނަ އަފްތާގެ ހޯމަ ދުވަހުގެ މެންދުރު 2:30 އަށް ދެ ކޮމިޝަންގެ މެމްބަރުން ކޮމެޓީީއަށް ހާޒިރު ކުރުމަށެވެ. ދެ ކޮމިޝަނުގެ މެމްބަރުން ކޮމިޓީއަށް ހާޒިރުކުރަން ފާސްކޮށްފައިވަނީ، ކޮމިޓީގެ މެމްބަރުންގެ އިއްތިފާގުންނެވެ.\nއޭސީސީގެ މެމްބަރުންނާއި، ބްރޮޑްކޮމްގެ މެމްބަރުން ކޮމިޓީއަށް ހާޒިރުކުރަން ހުށަހެޅުއްވީ ބިލެތްދޫ ދާއިރާގެ މެމްބަރު އަހްމަދު ހަލީމްއެވެ. ހަލީމްގެ ހުށަހެޅުއްވުމަށް ތާއީދު ކުރެއްވީ ގަލޮޅު ދެކުނު ދާއިރާގެ މެމްބަރު މީކާއީލް ނަސީމްއެވެ.\nއޭސީސީ ކޮމިޝަނަށް ހާޒިރުކުރަނީ ފާއިތުވި5އަހަރުގެ ތެރޭގައި ރައްޔިތުންގެ މެދުގައި ކޮމިޝަނުގެ ނަޒާހަތްތެރިކަމާއި މެދު ސުވާލު އުފެދޭ އެތައް ކަންތައްތަކެއް ހިގާފައިވާތީ، އެކަމާއި ގުޅޭ ގޮތުން ސުވާލު ކުރުމަށެވެ.\nބްރޮޑްކޮމް ކޮމިޓީއަށް ހާޒިރުކުރަނީ ފާއިތުވި5އަހަރު ދައުލަތުގެ މީޑިޔާ ސަރުކާރުން ހިސޯރުކޮށްފައި އޮތުމާއި، މިނިވަން މީޑިޔާތަކައް ހިންގުމަށް ކޮމިޝަނުން ހުރަސްއަޅާފައިވާތީ، އެކަމާއި ގުޅޭ ގޮތުން ސުވާލުކުރުމަށެވެ. މީގެ އިތުރުން ބްރޮޑްކޮމްގެ ނައިބް ރައީސް އިސްމާއިލް ސޮފްވާން ވަޒީފާއަށް ނުނިކުމެ މުސާރަ ނަންގަވަމުން އަންނަ މައްސަލަ އާއި ގުޅޭ ގޮތުން ސުވާލު ކުރުން ހިމެނެއެވެ.


Hijama Aai Behey Gothun Dhehki Vaahaka Ah Dr.Niyaf Maafahedhihje - Vaguthu\n1 އަހަރު ކުރިން ( އޭޕްރީލް 23, 2019 )\nހިޖާމާ ޖެހުމުން ފައިދާއެއް ނުވަތަ ބައްޔެއްގެ ފަރުވާއެއް ލިބޭނެ ކަމަށް ޤަބޫލު ނުކުރައްވާ ކަމަށް މީގެ ކުރިން ވިދާޅުވުމުން، ހޫނު ފެނަށް ވެއްޓުނު، ޑރ.އަބްދުﷲ ނިޔާފް، ފަހުން ޢަމަލު ކުރި ގޮތުން ގިނަ ބައެއްގެ ތަޢުރީފް އޭނާއަށް އޮހެން ފަށައިފިއެވެ.\nޓްވިޓަރގައި ޑރ. ނިޔާފް ވިދާޅުވީ ހިޖާމާއާ ބެހޭ ގޮތުން ވިދާޅުވި ވާހަކަ ވިދާޅުވީ، މީހަކު ކުރި ސުވާލަކަށް ޖަވާބު ދެއްވުމުގެ ގޮތުން ޑޮކްޓަރެއްގެ ހައިޞިއްޔަތުން ކަމަށެވެ. އަދި އެކަމާއި ގުޅިގެން ދީނުގައި އެކަން އޮތް ގޮތް ގިނަ ބަޔަކު ހާމަކުރުމުން އިތުރު ވަރަށް ގިނަ މައުލޫމާތުތަކެއް ލިބިވަޑައިގެންފި ކަމަށްވެސް ނިޔާފް ވިދާޅުވިއެވެ. އަދި ވިދާޅުވީ އެކަމާއި ގުޅިގެން ހުރި ޙަދީޘްފުޅުތައް ފުރިހަމައަށް ޤަބޫލުފުޅު ކުރައްވާ ކަމަށެވެ.\nމީގެ އިތުރުން މި ރަމަޟާން މަހު އުމްރާވެ ވަޑައިގަންނަވަން ނިންމާފައިވާ ކަމަށާއި މިހެން ކަމުން، އޭނާގެ ފަރާތުން އެެއްވެސް ފަރާތަކަށް ބަދު ބަހެއް ރައްދުވެފައިވާ ނަމަ ނުވަތަ މީހެއްގެ އިޙްސާސަށް ގެއްލުންވާފަދަ ކަމެއް ނުވަތަ ބަހެއް ވިދާޅުވެފައިވާނަމަ އެކަމަށް މަޢާފަށް އެދިވަޑައިގަންނަވާ ކަމަށްވެސް ވިދާޅުވެފައިވެއެވެ.\nމިވާހަކަތަކާއި ގުޅިގެން ނިޔާފަށް ގިނަ ބައެއްގެ ތަޢުރީފްދަނީ އޮހެމުންނެވެ. ގިނަ ބަޔަކު ބުނަމުންދަނީ އަމިއްލަ ކުށަށް އިޢުތިރާފް ވުމަކީ ވަރަށް މަދުން ނޫނީ ނުފެންނަ ސިފައެއް ކަމަށާއި ނިޔާފްއަކީ މިކަމުގައި ނަމޫނާއެއް ކަމަށެވެ.\nއޭޕްރީލް 23, 2019 20:36\nސާބަހޭ ނިޔާފު ތިޔައީ ހީރޯ އެއް\nއޭޕްރީލް 23, 2019 20:39\nޔޫ އާރ ދަ ބެސްޓު ޑޮކްޓަރ އިން ދަ ވޯލްޑު އިންޝާ ﷲ ނިޔާމަ އުފާވެރި ކަމިޔާބް އުމްރާ ދަތުރެއް ޑޮކްޓަރ ނިޔާފް އަށް ދެއްވާށި\nއޭޕްރީލް 24, 2019 08:25\nއަސްލުތަ؟ ހަމަ ބެސްޓް އިން ޔުނިވާރސް އެއްނޫންތަ؟\nއޭޕްރީލް 23, 2019 20:48\nﷲ އަކްބަރު. ވަރަށް އުފާވެއްޖެއް. ހެޔޮގޮތް ވިސްނުނީމާ އެކަމުގައި އޮތް އެންމެ ރިވެތި ގޮތް ދެއްކެވުމަކީ އެންމެންގެ ލޯތްބާއި ﷲ ގެ ރުއްސެވުން ލިބޭނެ ކަމެއް. ﷲ ހެޔޮރަހުމަތް ލައްވާށި\nއޭޕްރީލް 23, 2019 21:13\nވާއު ލަވް ޔޫ.....ރެސްޕެކްޓް ޔޫ ސަރ\nއޭޕްރީލް 23, 2019 22:11\nމީ ވަރައް ފޮނިބޮޑު މީހެއް....މީނާއަކައް ނެއް މާފެއް ސޮރީ\nއޭޕްރީލް 23, 2019 22:19\nމި އުޅޭ ސިޔާސީ މީހުންވެސް ތިޔަހެން ނަމޫނާ ދައްކާނަމައޭ ހިތަށް އަރާ.. އެވެރިންނަށް ވަރިހަމަ ކުފުރުގެ ބަހެއް ބުނެވުނަސް އެ ދިފާއުކޮށް އިތުރަށް ގަދަކަން ދެއްކުން ނޫން ކަމެއް ނުކުރާނެ.. ދީނުގަ އޮންނަ ގޮތް ސާފުވެފަ ނެތިދާނެ ހުރިހާކަމެއްގަ. އެންމެންނަކީ ދީން ކިޔަފާފަ ތިބި މީހުންނެއް ނޫން.. އެކަކަކު އިލްމުވެރިން އެކަން ބަޔާންކުރެއްވީމަ ޤަބޫލުކުރުން އެއީ ރީތިގޮތް.. ތިޔަ ދެއްކެވި.މިސާލަށް ސާބަސް\nއޭޕްރީލް 23, 2019 22:22\nމާތްމީހުން ތިބޭނީ ތިޔަހެން. ހެލްތު މިނިސްޓަރަށާ އެތަނުގެ އެހެން އިސްމީހުންނަށް ވެސް ޙިޖާމާ އާއިބެހޭ ގޮތުން ޑޮކްޓަރަށް އެގިލެއްވި މައުލޫމާތު ހިއްސާކުރެއްވުން ރަގަޅު ވާނެ.\nއޭޕްރީލް 23, 2019 22:42\nޑިސް ލައިކް މި ދެނީ އޯ\nއޭޕްރީލް 23, 2019 22:56\nﷲ ސުބުހާނަހޫ ވަތަޢާލާ ތިބާއައް ހެޔޮ ރަހްމަތް ލައްވަވައި ފާފަ ފުއްސަވައިފާދޭވެ. ޢާމީން\nއޭޕްރީލް 23, 2019 23:37\nހިޖާމާ ޖެހުމާއި ބެހޭގޮތުން ޑަކުޓަރު ނިޔާފަށް ވިދާޅު ވެވުނު ބަސްތަކާއި ގުޅިގެން މީސްތަކުންގެ ފުށުން މަޢަފަށް އެދުމަކުން ނުފުދޭނެއެވެ.\nސަބަބަކީ ޑަކުޓަރު ނިޔާފަށް އިންކާރު ކުރެއްވުނީ ﷲ ގެ ރަސޫލާ\nصلى الله عليه وسلم ގެ\nޞައްޙަ ޙަދީޘް ބަސްފުޅަކަށަވެ.\nވީމާ ޑަކުޓަރު ނިޔާފު ޖެހިވަޑައި ގައްނަވާނީ ޢިޙްލާސްތެރި ތައުބާ އަކުން ތައުބާވާށެވެ. އަދި އެކަން އިޢްލާނު ކުރަންވަން ޖެހޭނެއެވެ.\nސަބަަބަކީ ތިކަން ހިނގާދިޔައީ އެއްމެންގެ ލޯމަތީގައި ފާޅުގައެވެ.\nޢަދި ޑަކުޓަރު ނިޔާފަކި އާދައިގެ ރައްޔިތެއްވެސް ނޫނެވެ.\nތިޔައީ ޙައްސަ ރައްޔިތެކެވެ.\nصلى الله عليه وسلم ގެ ޞައްޙަ ޙަދީޘް ބަސްފުޅަކީ ދެވަނަ ވަޙީއެވެ.\nއެކަމުގެ ދަލީލަކީ މިއެވެ.\nHoly Quran 53:3\nHoly Quran 53:4\nއަޅަމެނެގެ ވެެރި ރައްބު:\nޑަކުޓަރު ނީޔާފަށް އިބަ ﷲ ހިދާޔަތް ދައްކަވާ ދެއްވާނދޭވެ\nއޭޕްރީލް 24, 2019 09:29\nހުރިހޤ ކަމެއް ވެސް އެއީ ވަޙީ ތަ\nއޭޕްރީލް 26, 2019 08:53\nއެއޮތީ ހަދީޘް ފުޅުތައް އެނގުނީމަ ޤަބޫލުކޮށްފައެއްނު ދެން ކޯޗެކޭ ކިޔާ މީހެއްމީ\nއޭޕްރީލް 23, 2019 23:46\nއޭޕްރީލް 24, 2019 00:05\nހުރިހާ ބައްޔަކީ ވެސް ލެގަ އެކުލެވޭ ސެލްތަކަށް އަންނަ ބަދަލު ދޯ .އަލަށް އުފެދޭސެލްތަކާމަރުވާސެލްތައްވެސް ހުރޭދޯ .ދަިފާއީ ސެލްތަކާ ބަލިޖައްސާ ސެލްތައްވެސް ލޭގެތެރޭ ހުރޭދޯ . މިހުރިހާ ބަލަތަކަށް ވެސް ހިޖަމަ އިން ލޭސާފު ކޮށް ދިނުމުން ސަލަމަތް ވެވޭ.\nއޭޕްރީލް 24, 2019 01:38\nއޯކޭ ބްރޯ ، ވީ ލަވްޔޫ\nއޭޕްރީލް 24, 2019 08:20\nޑރ. ނިޔާފަކީ ވަރަށް ރަނގަޅު ޑރ އެއް. އަޅުގަނޑަކަށް ޤަބޫލު އޭރުވެސް ނުކުރެވޭ ނިޔާފް އެހެން ބުނީއަކީ ހަދީޘް ޤަބޫލު ނުކުރާތީއޭ.ނޫނޭ ނިޔާފް ހައްޖައްވެސް ދިޔަ. ވަރަށް އަޅުވެރި. ހަގީގަތަކީ ކަވާ ޖެހުމުގައި ހަރުކަށިވެ އެނޫން އެހެން ފަރުވާ ކުރުމާ ދުރަށް ދިވެހިން ދާން ފެށިކަން.. މިސާލަކަށް ދުޢާކޮށްފަ ޒަމް ޒަމް ފެން ބޮއިގެން މީހުންގެ ލޮލަށް އަލުނެ ފެނުން ލިބިފަވެސް އެބަހުރި. ޒަމް މަމް ފެނާއި ގުޅިގެން އޮންނަނީ އެއީ އެބުއި ކަމެއްގެ ފަރުވާ ކަމަށް.. އެކަމަކު އަތް ބިންދައިގެން ގޮސްގެން ހަމަ ޑރ އަށް ނުދައްކާ ޒަމް ޒަމް ފެން ބުއިން ރަނގަޅު ތޯ.. ހަމަ މިގޮތަށް ކެންސަރު ބަލި ބޮޑެތި ޓިއުމަރ ތައް ކަހަލަ ކަންތައްތަކަށް ޑރ އަށް ނުދައްކާ އެކަން ކުރުން ރަނގަޅުތޯ.. ހަގީގަތުގަވެސް ކަވާ ޖެހުމަކީ ވަރަށް ރަނގަޅު ފަރުވާއެއް. ބައްޔެއް ނެތިވެ ކަވާ ޖެހިކަމުގައު ވިޔަސް އެކަމުން ހަށިގަނޑަށް ލުއިކަން ލިބޭ، އިސްލާމް ދީނަކީ މެދު މިނުގެ ދީން.. އެދީން ފުރިހަމަ ވާނީ ހުރިހާ ފަރުވާއެއް ކުރުމުން... މާބަނޑު އަންހެނަކަށް ބަޑުގައި އޮތް ދަރިފުޅު ބޮޑު ކަމުން ޑރ އެކުއްޖާ ނުވިހޭނެ ކަމަށާއި އަވަހަށް ސިޒޭރިން ނަހައްދައިފިނަމަ ދެމައިންގެ ފުރާނަ ގެއްލިދާނެއޭ ބުނީމާ ގެނައީ ވެސް އެފަރާތުން އޭ ގެންދަވާނީވެސް އެފަރާތުން އޭ ބުނުމަކީ އެންމެ ރަނގަޅު ގޮތް ބާ.. އަތް ބިންދައިގެން ދިއުމުން އެތާމަތީގައި ކަވާ ޖެހުން އެއީ އެންމެ ރަނގަޅު ގޮތް ބާ...\nކޮބައިތޯ ހެލްތު މިނިސްޓްރީ ޙަވާލުކޮށްފައިހުންނެވި ބޭފުޅާ! މަޢާފަށް އެދިވަޑައިގަންނަވަން ނުވޭތޯ؟ ނިކަން ކެރިގެން ޑރ. ނިޔާފު ކަންކުރެއްވިފަދަ ރީތި ނަމޫނާއެއް ދައްކަވަން ކެރިވަޑައިގަންނަވާނެތޯ؟\nއޭޕްރީލް 24, 2019 21:18\nމިގައުމުގައި އުޅެއްނެޏާ ޖެހޭނީ މައާފައްއެދެން ކިތެންމެ ތެދުވާހަކައެއް ދައްކާފަވެސް\nއޭޕްރީލް 25, 2019 22:25\nމަޢާފް ކޮށްފިމެވެ! ދެންވެސް ގަދަ ބަސް ވިދާޅުވުމުގެ ކުރިން އިސްލާމް ދީނުގައި ކަން އޮތް ގޮތް ރަނގަޅަށް އޮޅުން ފިލުއްވައްޗެވެ. އޭރުން ފަހުން ލަދުގަންނާކަށް ނުޖެހޭނެ އެވެ. އަދި ދީނީ ގޮތުން ބުރަދަނެއް ނެތް މީހެއްކަން ހާމައެއް ނުވީހެވެ.


Boahiyaavahikan nigulhaigathumun rayyithun javaabudheyne dhuvas annaane: Muizzu | ThePress\nބޯހިޔާވަހިކަން ނިގުޅައިގަތުމުން ރައްޔިތުން ޖަވާބުދޭނެ ދުވަސް އަންނާނެ: މުއިއްޒު\nކުރީގެ ހައުސިންގް މިނިސްތަރު ޑރ. މުހައްމަދު މުއިއްޒު / ފޮޓޯ: ދަ ޕްރެސް\nބޯހިޔާވަހިކަމުގެ ހައްގު ނިގުޅައިގަނެ، މަގުމަތި ކުރަމުންދާ ދިއުމަށް ރައްޔިތުން ޖަވާބު ދޭނެ ދުވަސް އަންނާނެ ކަމަށް ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވެއްޖެއެވެ.\nމުއިއްޒު ވިދާޅުވީ، ކޮވިޑް މެނޭޖް ކުރުމުގައިވާ އިހުމާލާއި ހިޔާނާތާއި އަދި ހިންގަމުންދާ ކޮރަޕްޝަނާއި ވައްކަމުގައި "މަތި ޖަހާ" ފޯކަސް އަނބުރާލުމަށްޓަކައި ސަރުކާރުން މަސައްކަތް ކުރަމުންދާ ކަމަށެވެ. އަދި އެކަމުގައި އެތައް ހާސް ރައްޔިތުންނެއްގެ ބޯހިޔާވަހިކަމުގައް ހައްގު ނިގުޅާއިގަނެ މަގުމަތި ކުރަމުންދާ ކަމަށް މުއިއްޒު ވިދާޅުވިއެވެ.\nމުއިއްޒު މިހެން ވިދާޅުވެފައި ވާއިރު، ހިޔާ މަޝްރޫއުގެ ދަށުން ފްލެޓްދޭ ހަތަރު ކެޓެގަރީއެއްގެ ލިސްޓު މިއަދު ވަނީ އާންމުކޮށްފައެވެ. އެގޮތުން މިކަމާ ގުޅިގެން ބޭއްވި ނޫސްވެރިންގެ ބައްދަލުވުމުގައި މިހާރުގެ ހައުސިން މިނިސްޓަރު މުހައްމަދު އަސްލަމާއި ފްލެޓް ކޮމިޓީގެ މެންބަރުން ވަނީ ކުރިން ފްލެޓް ދިނުމުގައި ހުރި ގިނަ ގޯސްތަކެއް ފާހަގަ ކުރައްވާފައެވެ.\nއެގޮތުން ފްލެޓް ދިނުމަށް ބޭނުންވާ މައުލޫމާތު ފުރިހަމަ ނުކޮށްވާ އެތައް ބަޔަކަށް ފްލެޓް ދީފައިވާ ކަމަށް އެ ކޮމިޓީން ވަނީ ފާހަގަ ކޮށްފައެވެ. ކުރީގެ ސަރުކާރުން ފްލެޓް ދިން އިރު ދިރިއުޅުމުގެ ހާލަތާއި ދަރިން ތިބި އަދަދަށް ބަލާފައި މާކްސް ދިން ގޮތުގެ ތަފްސީލެއް ހިމަނާފައި ނުވާ ކަމަށާއި، ކަނޑައެޅިގެން ފްލެޓް ހައްގު ނޫން ފަރާތްތަކަށް ފްލެޓް ދީފައި ހުރިކަން އެނގެން އޮތް ކަމަށްވެސް އެ ކޮމިޓިން ވާނީ ފާހަގަ ކޮށްފައެވެ.\nހަމައެއާއެކު، ދިރިއުޅުމުގެ ހާލަތު ބަލާފައި ވާކަން ލިޔެކިޔުމުން އެނގެން ނެތުން ވެސް މީގެ ތެރޭގައި ހިމެނެއެވެ. އަދި ދިރިއުޅުމުގެ ހާލަތަށް ޕޮއިންޓް ދީފައިވަނީ ފޯމު ހުށައެޅި ފަރާތަތަކުން ފޯމުގައި ލިޔެފައިވާ ބަޔާނެއްގެ މައްޗަށް ކަމަށް ހައުސިން މިނިސްޓްރީން މައުލޫމާތު ދީފައިވީ ނަމަވެސް، އެއްވެސް ބަޔާނެއް ދީފައިނުވާ ފަރާތްތަކަށް ވެސް ޕޮއިންޓް ލިބިފައި ވާކަމަށް ފްލެޓް ކޮމިޓީން ބުނެއެވެ.\nމީގެ އިތުރުން، މި ނޫސްވެރިންގެ ބައްދަލުވުމުގައި ވާހަކަ ދައްކަވަމުން މިނިސްޓަރު އަސްލަމް ވިދާޅުވީ، ކުރީ ސަރުކާރުން ފްލެޓް ދިނުމުގެ ކަންކަން ކުރިއަށް ދިޔައިރު، ވަކި މީހަކަށް ތާއިދު ކުރަންތޯ، އަދި ވަކި މީހަކަށް ވޯޓުލަންތޯ ވެސް އަހާފައިވާ ކަމަށެވެ. ނަމަވެސް ފްލެޓް ދިނުމުގައި މި ސަރުކާރުން އެއްވެސް މީހަކަށް ނާޖާއިޒު މަންފާއެއް ހޯދައިދީފައި ނުވާނެ ކަމުގެ ޔަގީންކަން މިނިސްޓަރު އަސްލަމް ދެއްވިއެވެ.\nފްލެޓް ކޮމިޓީން މިއަދު ވަނީ ހިޔާ މަޝްރޫއުގެ4ކެޓަގަރިއެއްގެ ވަގުތީ ލިސްޓު އާންމު ކޮށްފައެވެ. ހިޔާ މަޝްރޫއުގެ ދަށުން ފްލެޓަށް އެދި ހުށަހަޅާފައިވާ މީހުންނަށް ޕޮއިންޓް ދީފައި ވަނީ އުސޫލާ އެއްގޮތަށްތޯ ބަލައި އެ މަސައްކަތުގެ ތެރެއިން މިހާތަނަށް އެ ކޮމިޓީން ދިރާސާކޮށް ވަގުތީ ލިސްޓު އާންމު ކޮށްފައި ވާ4ކެޓަގަރީއަކީ H4, H5, H8 އަދި H10 އެވެ.\nH4 ކެޓަގަރީ އަކީ ޑޮކްޓަރުންނާއި ނަރުހުންނަށް ހާއްސަ ކޮށްފައިވާ ކެޓަގަރީއެވެ. އަދި H5 ކެޓަގަރީގެ ފްލެޓްތައް ޓީޗަރުންނަށް ހާއްސަ ކޮށްފައިވާއިރު، H8 ކެޓަގަރީގެ ފްލެޓްތައް ހާއްސަކޮށްފައި ވަނީ މާލޭ ރަށްވެހިންނަށެވެ. އަދި H10 ކެޓަގަރީގެ ފްލެޓް ހާއްސަކޮށްފައި ވަނީ ނުކުޅެދުންތެރިކަން ހުންނަ ފަރާތްތަކާއި އާއިލާތަކަށެވެ.\nހަބަރު މިނިސްޓްރީ އޮފް ނެޝަނަލް ޕްލޭނިން، ހައުސިން އެންޑް އިންފްރާންސްޓްރަކްޗާ މުހައްމަދު އަސްލަމް ޑރ. މުހައްމަދު މުއިއްޒު\nމުއިޒުއައް ކިތައް ސިޓީލިން ހައުސިންގް ހުރި އިރުގާ ކޮބާ ޖަވާބުވެސް ނުދޭ މިހާރު ކޮންވާހަކައެއް ތިދައްކަނީ ވަރަށް ތާހިރުދޯ


Vissaaraigai India In Maruvi Meehunge Adhadhu 200 In Mahchah – adduLIVE\nވިއްސާރާގައި އިންޑިޔާ އިން މަރުވި މީހުންގެ އަދަދު 200 އިން މައްޗަށް\nAug 14, 2019, 20:57 ހަސަން ރަޝީދު\nއިންޑިޔާގެ އެކި ހިސާބުތަކަށް ކުރަމުންދާ ވިއްސާރާގައި 270 އަށް ވުރެ ގިނަ މީހުން މަރުވެއްޖެއެވެ.\nގިނަ އަދަދެއްގެ މީހުން މަރުވުމުގެ އިތުރުން މިލިއަނެއްހާ މީހުން ވަނީ ގެތަށް ދޫކޮށްދާން ވެސް މަޖުބޫރުވެފައެވެ. މީގެއިތުރުން އެކި ތަންތަނުގައި ތާށިވެފައި ތިބި މީހުންގެ އަދަދު 100 އަށް ވުރެ މައްޗަށް އަރާއިރު ގިނަ މަގުތަކެއް ވެސް ވަނީ ހަލާކުވެފައެވެ.\nމީޑިޔާ ރިޕޯޓުތައް ބުނާގޮތުން އެންމެ ބޯކޮށް ވާރޭ ވެހިފައިވަނީ އިންޑިޔާގެ ހަތަރު ސްޓޭޓު ކަމަށްވާ ކަރްނާޓަކާއި، މަހާރަޝްތްރާ އާއި ގުޖްރާތުގެ އިތުރުން ކެރަލާ އަށެވެ. އެގޮތުން ހަމައެކަނި ކެރަލާ އިން 95 މީހުން މަރުވިއިރު 50 އަށް ވުރެ ގިނަ މީހުން ވަނީ ވީނުވީއެއް ނޭނގި ގެއްލިފައެވެ.\nއަދި ކަރްނާޓަކާ އިން 54 މީހުން މަރުވެފައިވާއިރު 15 މީހުން ވަނީ ގެއްލިފައެވެ. އެ ސްޓޭޓުން ގާތްގަނޑަކަށް ހަތް ލައްކަ މީހުން ވަނީ ރައްކާތެރި ހިސާބުތަކަށް ވެސް ގެންގޮސްފައެވެ. އަދި މަހާރަޝްތްރާ އިން 48 މީހުން މަރުވިއިރު ގުޖްރާތުން 31 މީހުން މަރުވެފައިވާ ކަމަށް ރިޕޯޓުތައް ބުނެއެވެ.\nއިންޑިއާގެ މޫސުމާ ބެހޭ އޮފިޝަލުން ހާމަކުރާ ގޮތުގައި ކުރިއަށް އޮތް ދެ ދުވަހު ވެސް ކަރްނާޓަކާއި، މަހާރަޝްތްރާ އަދި ގުޖްރާތަށް ބައެއް ހިސާބުތަކަށް ބޯކޮށް ވާރޭ ވެހޭނެއެވެ.\nއެންމެ ބޯކޮށް ވާރޭވެހުނު ސްޓޭޓުތަކުގެ ތެރޭގައި ކެރަލާ ހިމެނޭއިރު، މިފަހުގެ ތާރީހެއްގައި އެ ސްޓޭޓަށް އެންމެ ބޮޑަށް ވާރޭ ވެހިފައިވަނީ މިދިޔަ އަހަރުއެވެ. އެގޮތުން މިދިޔަ އަހަރު ބޯކޮށް ވާރޭ ވެހުމުގެ ސަބަބުން ހިނގި ހާދިސާތަކުގައި ކެރަލާ އިން 450 މީހުން މަރުވިއިރު އެފަހަރު ލިބުނު ގެއްލުންތަކުން އަދިވެސް އެ ސްޓޭޓަށް އަރައިގަނެވިފައެއް ނުވެއެވެ.


BML Hiyaanaathaa Gulhigen2Muvahzafaku Suspend Kohfi\nބީއެމްއެލްގެ އިންޓާނަލް އޮޑިޓުން އަންނަނީ ހިޔާނާތުގެ މައްސަލަ ބަލަމުން.-- ފޮޓޯ: ބީއެމްއެލް\nބީއެމްއެލްގެ ހިޔާނާތާ ގުޅިގެން ދެ މުވައްޒަފަކު ސަސްޕެންޑް ކޮށްފި\nބޭންކް އޮފް މޯލްޑިވްސް (ބީއެމްއެމް)ގެ މުވައްޒަފުންތަކެއް އެތައް މިލިޔަން ރުފިޔާ އަކަށް ހިޔާނާތްތެރިވި ބޮޑު މައްސަލައެއް ބަލަން ބޭންކުން ބަލަމުން އަންނަ އިރު، އެ މައްސަލާގައި ދެ މުވައްޒަފަކު ސަސްޕެންޑް ކޮށްފި އެވެ.\nސީރިއަސް މައްސަލައެއްގެ ގޮތުގައި، ބީއެމްއެލްގެ އިންޓާނަލް އޮޑިޓުން ބަލަމުން އަންނަ މައްސަލާގައި ދެ މުވައްޒަފުން ސަސްޕެންޑް ކުރި އިރު އެ ކަމުގައި އިތުރު ބަޔަކު ބައިވެރިވާކަމެއް ނުވަތަ ނޫން ކަމެއް އަދި ސާފެއް ނުވެ އެވެ.\nއެތައް މިލިޔަން ރުފިޔާ އަކަށް މުވައްޒަފުންތަކެއް ހިޔާނާތްތެރިވި އިރު، އޭގެ ސީދާ އަދަދު ސާފުވާނީ އިންޓާނަލް އޮޑިޓުން ބަލަމުން އަންނަ މައްސަލަ ނިމުމުންނެވެ. ބައެއް މީހުން ބުނާގޮތުގައި ހިޔާނާތްތެރިވި ފައިސާގެ އަދަދު 8-10 މިލިޔަން ރުފިޔާ އަށް އަރައެވެ.\nބީއެމްއެލްގެ ޕަބްލިކް ރިލޭޝަންސް މެނޭޖަރު މުހައްމަދު ސައީދު އިއްޔެ ވިދާޅުވީ، ބޭންކުގެ އެތެރޭން ހިނގާފާނެ ނުރަނގަޅު ކަންކަންމާއި އިހުމާލުތައް ދެނެގަތުމަށް ހަރުދަނާ ގަވާއިދުތަކާ އުސޫލުތާއި، އިންޓާނަލް ކޮންޓްރޯލްތައް ގާއިމްކޮށްފައިވާ ކަމަށެވެ.\nއެނގިފައިވާ ގޮތުގައި ގައުމީ ބޭންކުގެ އިންޓާނަލް އޮޑިޓުން އެ މައްސަލަ ބަލަމުން އަންނަ އިރު، އެކަން އަދި ފުލުހުންނަށް ހުށަހަޅާފައެއް ނުވެ އެވެ.\nބީއެމްއެލް ކޮރަޕްޝަން ޕޮލިސް\nއެންމެ ހަރުވަށި ފިޔަވަޅަކީ ސަސްޕެންޑްތަ؟ ވަޓް އަ ޖޯކް.


ޢަލީ ރަމީޒް 14 މެއި 2021\nއުތުރުގެ އަތޮޅުތަކަށް އާދަޔާ ހިލާފައް މޫސުން ގޯސްވެ ބޮޑެތި ގެއްލުންތަކެއް ވެއްޖެއެވެ. ހއ. ހޯރަފުށީ އެއާޕޯޓްގެ ރަންވޭ އާއި ހައިވޭއަށް އުދަ އެރުމާއިއެކު ވައިގެ ދަތުރުފަތުރު ކުރުން ވަނީ މެދުކަނޑާލާފައެވެ.\nއެއާޕޯޓުގެެ އިތުރުން ހެލްތު ސެންޓަރާ ހަމައަށްވެސް އުދައިގެ އަސަރުކޮށްފައިވާ ކަމަށް މައުލޫމާތު ލިބެއެވެ.\nމިހާރު ފުލުހުންނާއި އެރަށު ކައުންސިލުން ގުޅިގެން އަންނަނީ ރައްކާތެރިކަމުގެ ފިޔަވަޅުތައް އެޅުމުގެ މަސައްކަތް ކުރަމުން އަންނަ ކަމަށް ވަގުތު ނޫހާއި ހަވާލާދީ އެ ރަށުގެ ކައުންސިލުން ވަނީ ވިދާޅުވެފައެވެ.\nހޯރަފުށީ ކައުންސިލް މެެންބަރު އަލީ ނަސީރު އާދަމް "ވަގުތު" އަށް ހަވާލާދީ ވިދާޅުވީ އެެއާޕޯޓާ ދިމާލުން އުދަ އަރަން ފަށާފައި ވަނީ މިއަދު 11:30 ހާއިރު ކަމަށާއި، ގާތްގަނޑަކަށް 1:15 ވީ އިރު ވަރަށް ބޮޑަށް އުދަ އަރާފައިވާކަމަށެެވެ. މިހާރު އެއާޕޯޓުގައި ލޮނުގަނޑު ގާތްގަނޑަކަށް ދެ ފޫޓަށް އުފުލިފައި ހުރި ކަމަށް ނަސީރު ވިދާޅުވިއެވެ.\nހޯރަފުށީ އެއާޕޯޓަށް އުދަ އަރާފައި، ބޮޑެތި ގެއްލުންތަކެއްވި\nއަރުޝީފަށް ނެގީ 14/05/2021 18:59\nއެންމެފަހުން އަޕްޑޭޓްކުރީ 14/05/2021 18:59


ނިޔަމި ކޯހުގެ ފުރަތަމަ ބުރުގެ ކިޔެވުން ފަށައި، ނިޔަމި ކޯހުގެ ދެވަނަ ބުރެއް ބާއްވަނީ - Kumundhoo Online I www.kumundhoo.com\nHome ޚަބަރު ނިޔަމި ކޯހުގެ ފުރަތަމަ ބުރުގެ ކިޔެވުން ފަށައި، ނިޔަމި ކޯހުގެ ދެވަނަ ބުރެއް ބާއްވަނީ\nނިޔަމި ކޯހުގެ ފުރަތަމަ ބުރުގެ ކިޔެވުން ފަށައި، ނިޔަމި ކޯހުގެ ދެވަނަ ބުރެއް ބާއްވަނީ\n/ 4/04/2017 07:11:00 PM\nނިޔަމި ކޯހުގެ ފުރަތަމަ ބުރުގެ ކިޔެވުން ފަށައިފި. ފޮޓޯ:ކުމުންދޫ ކައުންސިލް\nހދ.ކުމުންދޫގައި ނިޔަމިކަމުގެ ސެޓްފިކެޓް2ގެ ފުރަތަމަ ބުރުގެ ކިޔެވުން މިއަދު ފަށައި، ނިޔަމި ކޯހުގެ ދެވަނަ ބުރުގައި ބައިވެރިވުމަށް ކުމުންދޫ ކައުންސިލުން ހުޅުވާލައިފިއެވެ. ފުރަތަމަ ބުރުގެ ކިޔެވުން ކުރިއަށް ދަނީ 04 އޭޕްރީލް 2017 ން 06 އޭޕްރީލް 2017 ގެ ނިޔަލަށެވެ.\nކުމުންދޫ ކައުންސިލުން ނިޔަމިކަމުގެ ސެޓްފިކެޓް2ގެ ކިޔެވުން ކުރިއަށް ގެންދިޔުމަށް ހަމަޖެހިފައިވަނީ 07 އޭޕްރީލް 2017 ން 09 އޭޕްރީލް 2017 ގެ ނިޔަލަށެވެ. މިބުރުގައިވެސް ކޯހަށް ކުރިމަތިލާ މީހުންގެ ކިބައިގައި ހުންނަންޖެހޭ ޝަރުޠުތަކަކީ "ދިވެހިބަހުން ލިޔަންކިޔަން އެނގުމާއި އެއްކޮށް ކަނޑައި ގެއްލައި ގުނަކުރަން އެނގުމެވެ."\nނިޔަމި ކޯހުގެ ދެވަނަ ބުރުގައި ބައިވެރިވާން އެދޭ ފަރާތްތަކުން 2017 އޭޕްރީލް 06 ވަނަ ދުވަހުގެ އޮފީސް ބަންދުވުމުގެ ކުރިން ހދ.ކުމުންދޫ ކައުންސިލްގެ އިދާރާއަށް ފޯމް ހުށަހެޅުމުގެ ފުރުޞަތުވަނީ ހުޅުވާލާފައެވެ. އަދި މިކޯހުގެ ފީއަކީ 2000 ރުފިޔާއެވެ.


Golan ge usbinthakakee Israel gee sarahahdheh noon: Russia\nގޯލާންގެ އުސްބިންތަކަކީ އިޒްރޭލުގެ ސަރަހައްދެއް ނޫން: ރަޝިއާ\nގޯލާންގެ އުސްބިންތަކުގައި އިޒްރޭލު ސިފައިން މަރުކަޒުކޮށް ހަރަކާތްތެރިވަނީ\nގޯލާންގެ އުސްބިންތަކުގައި އިޒްރޭލުގެ އެއްވެސް ހައްގެއް އޮތް ކަމަށް ގަބޫލު ނުކުރާ ކަމަށް ރަޝިއާ ބުނެފި އެވެ. ގޯލާންގެ އުސް ބިންތަކުގައި ޔަހޫދީން ވަޒަންވެރި ކުރުވަން އިޒްރޭލު ގެންގުޅޭ ސިޔާސަތަށް ވެސް ރަޝިއާ ވަނީ ވަރަށް ބޮޑަށް ފާޑުކިޔާފަ އެވެ.\nރަޝިއާއިން އދ. އަށް ހަމަޖައްސާފައި ހުންނަވާ ސަފީރު، ދިމިތުރީ ޕުލިޔަންސްކީ ސަލާމަތީ މަޖިލީހުގެ ސެޝަނެއްގައި ވާހަކަ ދައްކަވަމުން ވިދާޅުވީ ގޯލާންގެ އުސްބިންތަކުގައި ޔަހޫންދީން އާބާދު ކުރުމަށް އިޒްރޭލުން ހިންގާ ޕްރޮޖެކްތަކާ މެދު މޮސްކޯ ކަންބޮޑުވާ ކަމަށެވެ.\nސަފީރު ވިދާޅުވީ އެއީ އިޒްރޭލަށް ކުރެވޭނެ ކަމެއް ކަމަށް ގަބޫލު ނުކުރައްވާ ކަމަށާއި 1949 ގައި ކަނޑައަޅާފައި އޮތް ޖެނީވާ ކޮންވެންޝަންއާ ވެސް ޚިލާފު ކަމެއް ކަމަށެވެ.\nގޯލާންގެ އުސް ބިންތަކަށް އިޒްރޭލުން ބާރު ހިންގަނީ ގަދަބާރުން ކަމަށް ވެސް ސަފީރު ވިދާޅުވި އެވެ. އެއީ ސީރިއާގެ ސަރަހައްދެއްކަން މުޅި ދުނިޔެ ދަންނަ ކަމަށާއި އަދި އެގޮތުގައި މޮސްކޯ ސާބިތުވެ އޮންނާނެ ކަމަށް ވެސް ވިދާޅުވި އެވެ.\nރަޝިއާ އާއި އިޒްރޭލަކީ ގާތް ގުޅުމަކުން އުފާ ކުރާ ދެ ގައުމެވެ. އެހެން ނަމަވެސް ޔުކްރޭންގެ ދޮންބާސް ސަރަހައްދަކީ މިނިވަން ސަރަހައްދެއް ކަމަށް ވިދާޅުވެ ރަޝިއާގެ ރައީސް ލަޑިމިއާ ޕޫޓިން ދޮންބާސްއަށް އަސްކަރީ ފައުޖުތައް ފޮނުވުމުން އިޒްރޭލުގެ މިޒާޖު ބަދަލު ކުރީ އެވެ.\nއިޒްރޭލުން ވަކިކޮޅެއް ނަގައި އެމެރިކާއާ ބައިވެރިވީ ވެސް އެމެރިކާގެ ޕްރެޝަރާ ހެދި އެވެ. ރަޝިއާ އާއި ޔުކްރޭނާ ދެމެދު ހަމަނުޖެހުންތައް ހިނގަމުން ދިޔައިރު ވެސް ރަޝިއާއަށް ބަދުބަހެއް ބުނަން އިޒްރޭލު ބޭނުމެއް ނުވި އެވެ.\nއެހެން ނަމަވެސް، ރަޝިއާ އާއި އިޒްރޭލާ އޮންނަ ގުޅުމަށް ވުރެ އިޒްރޭލަށް ދުނިޔޭގައި މިހާރު ޖެހިފައި އޮތް ހާލަތުން އެމެރިކާ މުހިންމުވެ އެވެ. އަދި އިޒްރޭލު ދިފާއު ކުރަން އެމެރިކާ ސަރުކާރު އޮތީ ހުވައިކޮށްގެނެވެ.\nރަޝިއާއިން ޔުކްރޭނަށް އެރުން ކުށްވެރިކޮށް އިޒްރޭލުން ވަނީ ރަޝިއާގެ އަމަލުތައް ކުށްވެރިކޮށްފަ އެވެ. އަދި ޔުކްރޭންއާ އެކު އޮތްކަން ހާމަކޮށްފަ އެވެ.\nޔުކްރޭނަށް ބޭނުންވާ އިންސާނީ އެހީތެރިކަން ފޯރުކޮށް ދޭނެ ކަމަށް ވެސް އިޒްރޭލުން ވަނީ ބުނެފަ އެވެ.\nއިޒްރޭލުގެ ބޮޑުވަޒީރު ނަފްތަލި ބެނެޓް ޔުކްރޭންގެ ރައީސް ލަޑިމިއާ ޒީލިއަންސްކީއަށް ގުޅުއްވައި ހާލުއަހުވާލު ބެއްލެވި ކަމަށް ވެސް ޚަބަރުތައް ބުނެ އެވެ.\nސީރިޔާ އިޒްރޭލް ރަޝިޔާ + ޕުޓިން މެދު އިރުމަތި ނަފްތަލީ ބެނެޓް


Kulli nurakkaluge haalathu nimumun muzaahara bavvan faaskohfi\nކުއްލި ނުރައްކަލުގެ ހާލަތު ނިމުމުން މުޒާހަރާ ބާއްވަން ފާސްކޮށްފި\nރާއްޖޭގެ ހުރިހާ ސަރަހައްދަކަށް ކުއްލި ނުރައްކަލުގެ ހާލަތު އިއުލާންކޮށްފައި ވަނިކޮށް އެމްޑީޕީގެ ހަރުގޭގައި އެ ޕާޓީގެ ގައުމީ މަޖިލީހުގެ ޖަލްސާއެއް ބާއވާ ކުރިޔަށް ގެންދަނިކޮށް ފުލުހުން ދިއުމުން ޖަލްސާ މެދު ކަނޑައިލުމަށްފަހު ކުއްލި ގޮތަކަށް ވޯޓަށް އަހައި ކުއްލި ނުރައްކަލުގެ ހާލަތު ގެ މުއްދަތު ނިމުމުން މުޒާހަރާ ބާއްވަން ފާސްކޮށްފި އެވެ.\nބޮޑުތަކުރުފާނު މަގު، ހެންވޭރު އާޓިފިޝަލް ބީޗް ކައިރީ ހުންނަ ހަރުގޭގައި އެމްޑޕީ ގައުމީ މަޖިލީހުގެ ޖަލްސާ ފެށުމާއެކު އެ ސަރަހައްދަށް މިރޭ ވަނީ ފުލުހުން ގޮސްފައެވެ. އަދި އޭގެފަހުން އެސްއޯ ފުލުހުން ގިނަ އަދަދަކަށް ހަރުގެ ކައިރީގައި ހަރަކާތްތެރިވަމުން ގޮސް ސައުންޑް ބޭނުން ނުކުރުމަށް އިންޒާރު ކުރި އެވެ.\nނަމަވެސް ދޭތެރެ ދޭތެރެއިން އަޑު ބޭނުން ކުރަން ފެށުމާއެކު ފުލުހުން އިތުރަށް އިންޒާރު ކުރުމާއެކު އިއުލާން ކުރީ ޖަލްސާ ވަގުތީ ގޮތުން މެދުކަނޑައިލީ ކަމަށެެވެ. ނަމަވެސް އޭގެ ކުޑައިރުކޮޅެއް ފަހުން ވޯޓަށް އަހައި ކުއްލި ގޮތަށް ފާސް ކުރީ މާދަމާ ބާއްވަން ރޭވި މުޒާހަރާ ނުބާއްވާ ގޮތަށް ނިންމާ އަދި ކުއްލި ނުރައްކަލުގެ ހާލަތު ނިމުމުން ބޮޑު މުޒާހަރާއެއް ބާއްވާށެވެ.\nގައުމީ މަޖިލިސް ނިންމާލުމާއެކު އެ ސަރަހައްދަށް ގޮސްތިބި މީހުންތައް ވަނީ އެތަން ދޫކޮށް ގޮސްފައެވެ. ނ\nއެމްޑީޕީ މުޒާހަރާ މޯލްޑިވްސް ޕޮލިސް ސާވިސް + ކުއްލި ނުރައްކަލުގެ ހާލަތު\nއެމްޑީޕީގެ އޮފީހުން ތިން މީހަކު ހައްޔަރުކޮށްފި


BREAKING | Covid-19 Jehigen India In Ithuru 1179 Meehaku Maruvehje - Vaguthu\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 އަށް އަވައްޓެރި އިންޑިއާއިން އިތުރު 1179 މީހަކު މަރުވެއްޖެ އެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު އިންޑިއާއިން މިދިޔަ 24 ގަޑިއިރު ތެރޭގައި އެކަނިވެސް އިތުރު 86,748 މީހަކަށް ކޮވިޑް-19 ޖެހިފައި ވެއެވެ. މިއާއެކު މިދިޔަ 24 ގަޑިއިރުތެރޭ މުޅި ދުނިޔެއިންވެސް އެންމެ ގިނަ ބަޔަކަށް މިބަލި ޖެހުނު ޤައުމަކަށް ވެފައިވަނީ އިންޑިއާއެވެ.\nމިދިޔަ ހަފްތާއެއްހައި ދުވަހަށް ބަލާއިރުވެސް އެންމެ ގިނަ ބަޔަކަށް ބަލި ޖެހުނު ޤައުމެއްގެ ގޮތުގައި އޮތީ އިންޑިއާއެވެ. އިތުރު އެތައް ހާސް ބަޔަކު ފައްސިވެ އިންޑިއާގެ ހާލަތު ގޯސްވެފައި ވާއިރު، އެޤައުމުން މިހާތަނަށް ކޮވިޑް-19 ޖެހުނު މީހުންގެ ޖުމްލަ އަދަދު މިހާރު ވަނީ 6,310,267 އަށް އަރާފައެވެ.\nއިންޑިއާގައި ހިފެހެއްޓުމެއް ނެތި ކޮވިޑް-19 ފެތުރެމުން އަންނައިރު، އެޤައުމުގައި މި ބަލީގައި މަރުވާ މީހުންގެ އަދަދުވެސް އަންނަނީ ދުވަހެއް ދުވަހަކަށް އިތުރުވަމުންނެވެ. މިގޮތުން މިދިޔަ 24 ގަޑިއިރު ތެރޭގައި ވެސް އިތުރު އެތައް ސަތޭކަ ބަޔަކު ހިމެނޭހެން، މިހާތަނަށް ޖުމްލަ 98,708 މީހަކު ވަނީ މަރުވެފައެވެ.\nފަހުގެ މަޢުލޫމާތުތަކަށް ބަލާއިރު އިންޑިއާ އިން މިހާތަނަށް ކޮވިޑް-19 ޖެހުނު މީހުންގެ ތެރެއިން 5.2 މިލިއަން މީހަކު ވަނީ ބަލިން ރަނގަޅުވެފައެވެ. އެހެންކަމުން އެޤައުމުގައި މިވަގުތު މި ބައްޔަށް ފަރުވާދެމުން ދަނީ 941,552 މީހަކަށެވެ. އޭގެތެރެއިން 8000 އަށްވުރެ ގިނަ މީހުންނަށް ފަރުވާދެމުން ދަނީ ސީރިއަސް ހާލުގައި ނުވަތަ އައިސީޔޫގައެވެ.


Asia Gai Rishvathu Ge Amalu Emme Bodu Gaumakee India - Vaguthu\nކޮވިޑް-19: ފަރުވާކުޑަ ކުރެވިއްޖެނަމަ، ދެން ލިބޭ ގެއްލުން ބޮޑުވެދާނެ -2ގަޑިއިރު ކުރިން\nއޭޝިޔާގައި ރިޝްވަތުގެ އަމަލު އެންމެ ބޮޑު ގައުމަކީ އިންޑިއާ\nމުޅި އޭޝިޔާގައި ވެސް ރިޝްވަތުގެ އަމަލު އެންމެ ބޮޑު ގައުމަކީ އިންޑިއާ ކަމަށް ޓްރާންސްޕޭރަންސީ އިންޓަނޭޝަނަލް އާއި ހަވާލާދީ ފޯބްސް މަޖައްލާއިން ބުނެފިއެވެ.\nޓްރާންސްޕެރަންސީ އިންޓަނޭޝަލްގެ ރިޕޯޓް ތަކުން ދައްކާ ގޮތުގައި އިންޑިއާގެ އެންމެ ބޮޑަށް ރިޝްވަތު އެކުލެވިގެންވަނީ އާންމު ދަތުރުފަތުރު ކުރުމުގެ ނިޒާމުގެ ތެރެއިންނެވެ. އެގޮތުން އާންމު ދަތުރުފަތުރުގެ ހިދުމަތް ލިބިގަންނަ ކޮންމެ 10 މީހެއްގެ ތެރެއިން7މީހުން އެ ހިދުމަތް ލިބިގަތުމަށްޓަކައި ކަމާބެހޭ ކޮންމެވެސް ފަރާތަކަށް ރިޝްވަތު ދޭން ޖެހެއެވެ.\nކޮރަޕްޝަނާ ދެކޮޅަށް މަސައްކަތްކުރާ ޖަރުމަނުގެ ބާލިންގެ ޖަމިއްޔާ "ޓްރާންސްޕެރަންސީ އިންޓަނޭޝަނަލް" އިން ވަނީ މިދިޔަ އަހަރުތެރޭގައި އޭޝިއާގައި ކޮރަޕްޝަން ހުރި މިންވަރު ދެނެގަތުމަށްޓަކި މި ސަރަހައްދުގެ ތަފާތު 22،000 އަށް ވުރެ ގިނަ ފަރާތްތަކާއި ބައްދަލުކޮށް މައުލޫމާތު ހޯދާފައެވެ.\nއެ ރިޕޯޓް ދައްކާގޮތުން އޭޝިއާގެ އެންމެ ކޮރަޕްޝަން ބޮޑު ގައުމުގެ ގޮތުގައި އިންޑިއާ ވެފައިވަނީ 69 ޕަސެންޓްގެ ބޮޑު އަދަދަކުންނެވެ. އޭޝިއާގެ އެންމެ ކޮރަޕްޝަން މަދު ގައުމަށް ވެފައިވަނީ އެންމެ 0.2 ޕަސެންޓުން ޖަޕާނެއެވެ.\nއެ ރިޕޯޓްގައިވާ ގޮތުން އިންޑިއާގެ އާންމު ދަތުރުފަތުރުގެ ނިޒާމްގެ ތެރޭގަ އާއި، ތައުލީމީ ދާއިރާގަ އާއި ސިއްހީ ދާއިރާގައި ރިޝްވަތުގެ އަމަލު ހުރީ ހައިރާންވާހާ ބޮޑު މިންވަރެއްގައެވެ. ތައުލީމާ ސިއްހީ ދާއިރާގައި އިންޑިއާގައި ރިޝްވަތުގެ އަމަލުތަށް 58 އާއި 59 ޕަސެންޓާއި ދެމެދު އެކުލެވިގެންވާ ކަމަށް އެރިޕޯޓް ތަކުން ދައްކައެވެ. އަދި އެކި އެކި ކުށްތަކުން ބަރީއަވުމަށާއި އާންމު ފަސޭހަތަކަށް ފުލުހުންނަށް ރިޝްވަތު ދިނުމަކީވެސް އިންޑިއާގައި ބޮޑުވެފައިވާ ކަމެއް ކަމަށް ބުނެއެވެ.\nއެ ރިޕޯޓްގައި ވާ ގޮތުން ރިޝްވަތުގެ އަމަލު ގިނަކަމަށް ފާހަގަ ކުރެވޭ ވިއެޓްނާމް، ތައިލެންޑް، ޕާކިސްތާން އަދި މިޔަންމާއަށް ވުރެވެސް އިންޑިއާގެ ރިޝްވަތުގެ އަމަލުތަށް ހިނގާލެއް ގިނައެވެ. އިންޑިއާގައި ރިޝްވަތުގެ ފައިސާ އެންމެ ގިނައިން ނަގަނީ ފަގީރުން ގިނަ ހިސާބުތަކުން ކަމަށާއި އެމީހުންގެ ޒަރޫރީ އެކި ބޭނުންތަށް ހޯދުމަށްޓަކައި ރިޝްވަތު ދޭންޖެހޭ ކަމަށްވެސް ރިޕޯޓްގައި ބުނެފައިވެއެވެ.\nއެ ރިޕޯޓްގައި ބުނާ ގޮތުން އިންޑިއާގެ ބޮޑުވަޒީރު ކަމާއި މޯދީ ހަވާލުވިފަހުން ރިޝްވަތުގެ އަމަލުތަށް ހުއްޓުވުމަށް އެދެވޭ މަސައްކަތެއް ކުރާ ކަމަށް އެގައުމުގެ 51 ޕަސެންޓް ރައްޔިތުން ގަބޫލުކުރެއެވެ.\nވަޅުން ފެނުނު ނުވަ މީހެއްގެ ހަށިގަނޑު: އެންމެން މަރާލީ މަރެއްގެ ހަގީގަތް ފޮރުވުމަށް\nދެ މަސް ދުވަހުގެ ފުރަބަންދަކަށް ފަހު، އިންޑިއާގެ އެތެރޭގެ އުދުހުންތައް ފަށައިފި\nކޮވިޑް-19: އެމެރިކާ ފިޔަވައި އެންމެ ގިނަ ބަޔަކަށް ސީރިއަސް ހާލުގައި ފަރުވާދޭ ޤައުމަކަށް އިންޑިއާ\nފެބުރުއަރީ 12, 2018 16:21\nގޯސް ގޯސް! ރާއްޖެމިއީ ހުރިހާގޮތަކުންވެސް ލާމަސީލު 1 ވަނަ\nފެބުރުއަރީ 12, 2018 17:00\nއަސްކަރީ ފިޔަވަޅު އަޅައިގެން އިނޑިޔާގެވެރިންވީ ތޔަކަންތައް ހުއްޓާކަންނު\nފެބުރުއަރީ 12, 2018 18:41\nސިފައިން ފޮނުވާބަލަ އިންޑިޔާގެ ކަރަޕްޝަން ފުންފުނޑުކޮށް ފަނާކޮށްލަން. ކޮންމެހެން މިގައުމުގާ ތިގައުމުގާ ރިޕުކުރާވަރަކަށް ރޭޕެއްވެސް ނުކުރޭ. އެހެންވީމާ މިގައުމުގާ ފަނިހަނދަން އަންނާނެކަމެއް ނެތް.\nފެބުރުއަރީ 13, 2018 09:35\nބޮޑުބޭބެ ވީމަތަ މިހެން ލިޔުނި.. އަމިއްލަ ގައުމުގެ ހާލަތާ މެދު ލަދުގަނެބަލަ..


SunOnline: Dhivehi premier league: Victory gaathun UV ah faseyha molheh\nވިކްޓަރީ ގާތުން ޔޫވީއަށް ފަސޭހަ މޮޅެއް\nޢަބްދުﷲ އައިމަން 20 Jun 2019, 10:41\nދިރާގު ދިވެހި ޕްރިމިއާ ލީގުގައި ރޭ ވިކްޓަރީއާއި ޔޫވީ ކުޅުނު މެޗުގެ ތެރެއިން --- ފޮޓޯ/ދިވެހި ޕްރިމިއާ ލީގު\nދިރާގު ދިވެހި ޕްރިމިއާ ލީގުގައި ރޭ ޔުނައިޓެޑު ވިކްޓަރީއިން ސީޒަނުގައި ކުޅުނު ދެވަނަ މެޗުން ފަސޭހަ ކަމާ އެކު ވިކްޓަރީ ބަލިކޮށް ފުރަތަމަ މޮޅު ހޯދައިފި އެވެ.\nރޭ ގަލޮޅު ދަނޑުގައި ކުޅުނު އެ މެޗުން ވިކްޓަރީގެ މައްޗަށް ޔޫވީއިން ކުރި ހޯދީ 0-4 ގެ ނަތީޖާއަކުންނެވެ. ޔޫވީއިން ސީޒަނުގެ ފުރަތަމަ މޮޅު ހޯދި އިރު ވިކްޓަރީ ވަނީ ކުޅުނު ދެ މެޗުން ވެސް ބަލިވެފަ އެވެ. އެ ޓީމުން ފުރަތަމަ މެޗުގައި ޓީސީއާ ދެކޮޅަށް ކުޅުނު މެޗުން ބަލިވީ ވެސް 0-4 ގެ ނަތީޖާއަކުންނެވެ. ޔޫވީއިން ކުޅުނު ފުރަތަމަ މެޗުން އެ ޓީމު ފޯކައިދޫ ގާތުން ބަލިވެފައި ވަނީ 1-2 ގެ ނަތީޖާއަކުންނެވެ.\nވޭތުވެ ދިޔަ ސީޒަނުގައި ދިމާވި މާލީ މައްސަލަތަކާ އެކު މިއަހަރުގެ ސީޒަނުން ވިކްޓަރީ ގެއްލުމާ ގާތްވެފައި އޮއްވާ އެކުލަބުން އެ މައްސަލަތައް ހައްލު ކުރި ނަމަވެސް މި ސީޒަނުގައި ސްކޮޑު ވަރުގަދަ ކުރުމަށް އެ ޓީމުން މާ ބޮޑު ހަރަދުތަކެއް ނުކުރެއެވެ. އޭގެ ބަދަލުގައި ވިކްޓަރީއިން މި ސީޒަނުގައި ވާދަ ކުރާނީ ޒުވާން ސްކޮޑަކާ އެކު އެވެ.\nރޭގެ މެޗު ފެށިގެން ގިނަ ވަގުތު ބޯޅަ ހިފަހައްޓައިގެން މުޅި މެޗު ޑޮމިނޭޓު ކުރަމުން ދިޔައީ ޔުނައިޓެޑު ވިކްޓަރީއިންނެވެ. ނަމަވެސް ލިބޭ ކައުންޓާ އެޓޭކުތަކުގައި ވިކްޓަރީއިން ވެސް ޔޫވީއަށް އުނދަގޫތައް ކުރިމަތި ކުރުވި އެވެ.\nޔުނައިޓެޑު ވިކްޓަރީއިން ވަނީ އެމީހުން މެޗުގައި އުފެެއްދި ފުރަތަމަ ހަމަލާއިން ގޯލު ޖަހައިފަ އެވެ. މެޗުގެ ނުވަ ވަނަ މިނަޓުގައި ލިބުނު ހިލޭ ޖެހުމަކުން ގޯލުގެ ތެރެއަށް ބޯޅަ ފޮނުވާލީ ކުރިން މާޒިޔާ އަށް ކުޅުނު ބިދޭސީ ޑިފެންޑަރު މިލޯސް ކޮވަސެވިޗް އެވެ.\nކޮވަސެވިޗްގެ ގޯލާ އެކު ވިކްޓަރީއިން ކުޅުން ރަނގަޅުކޮށް ގޭމުގެ ތެރެއަށް ވަދެވޭތޯ މަސައްކަތް ކުރި އެވެ. އަދި އެ ޓީމުން ވަނީ ލަނޑު ޖަހާނެ ރަނގަޅު ފުރުސަތުތަކެއް ވެސް އުފައްދާފަ އެވެ.\nފުރަތަމަ ހާފު އެއް ގޯލުގެ ލީޑުގައި އޮވެ ޔޫވީއިން ނިންމާލި ނަމަވެސް ދެވަނަ ހާފުގައި އެ ޓީމުން ވަނީ ޓީމު ކުރިއަށް ޖައްސައި ވިކްޓަރީ ކޮޅަށް "ގޯލު ފުންޏެއް" ޖަހައިފަ އެވެ. އެގޮތުން އެ ޓީމުން ވަނީ މެޗު ނިމުމުގެ ކުރިން ތިން ގޯލު އެ ހާފުގައި ޖަހާފަ އެވެ.\nދެވަނަ ހާފުގައި ޔުނައިޓެޑް ވިކްޓަރީއިން ޖެހި ގޯލުތައް އެ ޓީމަށް ޖަހައިދިނީ ބިދޭސީ ފޯވާޑް ޑިމިޓްރީ އަދި އިސްމާއީލް ޝަފީއު އެވެ. ޑިމިޓްރީ ވަނީ ރޭގެ މެޗުގައި ތަފާތު މޮޅު ކުޅުމެއް ދައްކައި ޔުނައިޓެޑް ވިކްޓަރީއަށް ދެ ގޯލު ޖަހައިދީފަ އެވެ. އޭނާ ވަނީ އެ މެޗުގެ މޮޅު ކުޅުންތެރިޔާގެ މަގާމު ވެސް ހޯދައިފަ އެވެ.


ދަ ކިޗެން އިން ކެއުން 99ރ. އަށް\nދަ ކިޗެން އިން ބޮޑު ޑިސްކައުންޓަކާ އެކު "އޯލް ޑޭ އެކްސްޕްރެސް" ގެ ނަމުގައި މާދަމާ އިން ފެށިގެން ހާއްސަ ޕްރޮމޯޝަނެއް ކުރިއަށް ގެންދަން ނިންމައިފި އެވެ.\nއަގުހެޔޮ މެނޫތަކާއެކު ދަ ކިޗެންގެ ޕްރޮމޯޝަންތަކެއް\nދަ ކިޗެން އިން ހިދުމަތް ހޯދާ ފަރާތްތަކަށް ހާއްސަ ޕްރޮމޯޝަންތަކެއް އެ ރެސްޓޯރެންޓުން ފަށައިފި އެވެ.\nޕިއްޒާ ބޯނާ އޮންލައިންވެ، "ރަހަ" ހެޔޮވަރު ކޮށްލައިފި\nޕިއްޒާ ބޯނާ އަކީ ރާއްޖޭގެ ޒަމާނީ ޕިއްޒާ ވިޔަފާރީގެ އެންމެ ވަރުގަދަ އެއް ނަމެވެ. ކަސްޓަމަރުންނާ ގާތުން ޚިދުމަތް ދިނުމަށް އެންމެ ފުރަތަމަ ޕިއްޒާ ޑެލިވަރީ ފެށި އެއް ކުންފުންޏަކީ ވެސް އެއީ އެވެ. އަނެއްކާ ވެސް މިއޮތީ މި އިންޑަސްޓްރީ އިތުރު ހަރުފަތަކަށް ގެންދަން އެ ކުންފުނިން ޓެކްނޮލޮޖީގެ ބޭނުން ހިފައިފަ އެވެ. މި ފަހަރު، "ރަހަމީރު"...\nދަ ކިޗަންގެ ބޭކަރީ، ތަފާތު މީރު ރަހަތައް ގެއަށް!\nދާދި ފަހުން ހުޅުވުނު ރެސްޓޯރެންޓެއް ނަމަވެސް، ދަ ކިޗަން އަކީ ކޮން ތަނެއްކަން ނޭނގޭ ޒުވާނަކު މިހާރު މަދުވާނެ އެވެ. އެކި ހިސާބުތަކުގެ ތަފާތު ރަހަތަކުން މުއްސަނދިވެފައިވާ ރެސްޓޯރެންޓެކެވެ.\nދަ ކިޗަންގެ ރޯދަ ވީއްލުން، ތަފާތު މީރު ރަހަތައް!\nމާލޭގެ މަޝްހޫރު ދަ ކިޗަން އަކީ ހުރިހާ ގޮތަކުން ވެސް ތަފާތު، ހިތްގައިމު ރެސްޓޯރަންޓެކެވެ. ރޯދަ މަހު މިތަނަށް އިތުރު ފުރިހަމަކަމެއް ގެނެސްދެނީ ރޯދަ ވީއްލުމަށް ޚާއްސަ، ފުރިހަމަ ޕެކޭޖުތަކުންނެވެ.\nދަ ކެޔޮޅު: ހިތްގައިމު މާހައުލަކުން ތަފާތު ރަހަތަކެއް\nކެޔޮޅޭ ބުނުމުން އެއީ ދިވެހިންނަށް އާ ބަހަކަށް ނުވާނެ އެވެ. ނަމަވެސް "ދަ ކެޔޮޅު" ރެސްޓޯރަންޓަކީ އަދި ދިވެހިންނަށް އާ ތަނެކެވެ. އެ ތަނުގެ މީރު ކެއުންތަކަކީ ވެސް ދިވެހިންނަށް އާ ރަހަތަކަކަށް ވާނެކަން ޔަގީނެވެ. އަދި އެއީ ގިނަ ބަޔަކަށް ވަރަށް ކަމުދާނެ ރަހަތަކަކަށް ވާނެކަން ކަށަވަރެވެ.\nދަ ކިޗަން: ތަފާތު މާހައުލަކުން ތަފާތު ރަހަތަކެއް\nދަ ކިޗަން އަކީ ކޮން ތަނެއްކަން ނޭނގޭ ޒުވާނަކު ސޯޝަލް މީޑިއާގައި މިހާރު މަދުވާނެ އެވެ. އެތަނުގެ ހާއްސަ ސޭންޑްވިޗްތަކުގެ މީރުކަމެވެ. ޕޭސްޓްރީގެ ހާއްސަ އުފެއްދުންތަކެވެ. އެކި ރަހަތަކުގެ ކެއުންތަކެވެ.


India Ge Magu Mahchah Laari Ohen Fashaifi - Vaguthu\nއިންޑިއާގެ މަގުމައްޗަަށް ލާރި އޮހެން ފަށައިފި!\nއިންޑިއާގެ ކޮލްކަތާގެ މަގުމައްޗަށް ލާރި އޮހެން ފަށައިފިއެވެ.\nފުލުހުން ބުނެފައިވަނީ މިއީ ކޮލްކަޓާގެ އިމާރާތެއްގެ ތެރެއިން ބޭރުވެފައިވާ ފައިސާތަކެއް ކަމަށެވެ. އެގޮތުން ބަލާއިރު އިންޑިއާގެ 2000 ރުފީސް އާއި 500 ރުޕީސްގެ ފައިސާ ނޫޓުތައް މަގުމަތިން ފެނިފައިވާ ކަމަށް ފުލުހުން ވަނީ ބުނެފައެވެ.\nމިފައިސާ ހޮވުމަށް އެ ހިސާބުގައި އުޅޭ އެތަކެއް ސަތޭކަ ފަރާތްތަކުން ވަނީ އެ އިމާރާތް ކައިރިއަށް ޖަމާވެފައެވެ.\nއިންޑިއާގެ މީސްމީޑިއާތަކުން ބުނެފައިވަނީ މި ފައިސާތައް އެ އިމާރާތުން ބޭރުވެފައިވަނީ އިމާރާތް ފާސްކުރަން ފުލުހުންގެ އިންޓެލިޖެންސްގެ ބައެއް ފަރާތްތަކުން ހަރަކާތްތެރިވަމުން އައި ގަޑީގައި ކަމަށެވެ. އެގޮތުން އެ އިދާރާގެ މީހުން ފާސްކުރުން ކުރިއަށް ގެންގޮސްފައިވަނީ އެމީހުންނަށް ލިބުނު އިމްޕޯޓް އެކްސްޕޯޓް ހަބަރަކާއި ގުޅިގެން ކަމަށް މީސްމީޑިއާގައި ވަނީ ބުނެފައެވެ.\nއެހެން ނަމަވެސް ފުލުހުން ބުނެފައިވަނީ ފައިސާ ބޭރުވެފައިވާ ގޮތެއް ނޭނގޭ ކަމަށާއި އެމީހުން ފާސްކޮށްފައިވަނީ ލާރީގެ އެއްވެސް ކަމަކާއި ނޫން ކަމަށެވެ.\nމަންޒަރު ފެނުނު ފަރާތުން މީސްމީޑިއާއަށް މައުލޫމާތު ދެމުން ބުނެފައިވަނީ ފުރަތަމަ ފައިސާތައް އެ އިމާރާތުން ފޭބީ ވަކި ވަކިން ކަމަށާއި ފަހުން ފައިސާ ފައިބަން ފެށީ ފައިސާ ބޮޑި ކަމަށެވެ. އެހެންކަމުން އެމީހުން ތިބީ ބަޔަކު އުކާލީ ކަމަށް ހީކޮށްގެންނެވެ. އެ އިމާރާތުން ފައިސާ ވެއްޓޭ މަންޒަރު ބައެއް ފަރާތްތަކުން ވަނީ ވީޑިއޯ ވެސް ކޮށްފައެވެ.\nރާއްޖެ އިން ކޮވިޑް ޖެހުނު މީހަކު އޭނާގެ ވާހަކަ ކިޔައިދީފި "ފަރުވާ ވަރަށް ފުރިހަމަ"\nއިންޑިއާގެ ޒުވާނުންތަކެއް އަގުހެޔޮ ވެންޓިލޭޓަރުތަކެއް އުފައްދަނީ


Ooru mahaai banguraa monitaru kuraane aa nizaameh tha'aaraf kuranee | Mihaaru\nއޫރު މަހާއި ބަނގުރާ މޮނިޓަރު ކުރާނެ އާ ނިޒާމެއް ތައާރަފްކުރަނީ\nކޮމިޝަނާ ޖެނެރަލް އޮފް ކަސްޓަމްސް މުހައްމަދު ޖުނައިދު މިއަދު ކަސްޓަމްގައި ބޭއްވި ނޫސްވެރިންގެ ބައްދަލުވުގައި ވާހަކަ ދައްކަވަނީ\n24 ޖުލައި 2018 - 16:26\nރާއްޖެ އަށް އެތެރެ ކުރާ އޫރު މަހާއި، ބަނގުރާގެ ބާވަތްތައް މޮނިޓަރު ކުރާނެ އާ ނިޒާމެއް އަންނަ މަހުން ފެށިގެން ބޭނުންކުރަން ފަށާނެ ކަމަށް ކަސްޓަމުން މިއަދު ބުނެފި އެވެ.\nކަސްޓަމްސް ހެޑް އޮފީހުގައި ބޭއްވި ނޫސްވެރިންގެ ބައްދަލުވުމެއްގައި ކޮމިޝަނާ ޖެނެރަލް އޮފް ކަސްޓަމްސް މުހައްމަދު ޖުނައިދު ވިދާޅުވި ގޮތުގައި އަލަށް ތައާރަފް ކުރާ މި ނިޒާމުގެ ދަށުން، އޫރު މަހާއި ބަނގުރާ އުފުލާ ހުރިހާ ކަނޑު އުޅަނދެއްގައި، އެ އެއްޗެއްގެ ދަތުރު ސެޓަލައިޓުން މޮނިޓަރު ކުރެވޭނެ ޑިވައިސެއް ހަރުކުރާނެ އެވެ.\nމި އާ ނިޒާމުން އުޅަނދުތައް މޮނިޓަ ކުރަން ފެށުމުން، އެ ތަކެތި އުފުލާ އުޅަނދުފަހަރު އެ އެއްޗެއް ދާންވާ މަންޒިލް ނޫން އެހެން ތަނަކަށް ދާ ނަމަ ކަސްޓަމްގެ ކޮންޓްރޯލް ރޫމަށް އެނގޭނެ އެވެ.\n"އެ [ދޯނި ދާންވާ] ރިސޯޓުގެ ނަން އަޅުގަނޑުމެންނަށް އެނގޭނެ. އެހެންވީމަ އެ ރިސޯޓު ނޫން އެހެން ދިމާލަކަށް އެ ދޯނި މިސްރާބު ޖަހައިފިއްޔާ އަޅުގަނޑުމެންނަށް އެނގޭނެ،" ޖުނައިދު ވިދާޅުވި އެވެ.\n"މީގެ ސަބަބުން ރާއްޖެ އަށް އެތެރެވެގެން އަންނަ ބަނގުރާ ކޮންމެ ވެސް ގޮތަކަށް ކޮންޓްރޯލް ކުރެވޭނެ."\nޖުނައިދު ވިދާޅުވީ މަސްތުވާ ތަކެއްޗާއި ބަނގުރާގެ މައްސަލައަކީ އަލަށް ދިމާވެގެން އުޅޭ މައްސަލައެއް ނޫން ކަމަށެވެ. ނަމަވެސް ރާއްޖެ އަށް މަސްތުވާތަކެތި އެތެރެވުން ކޮންޓްރޯލް ކުރުމަށް ކެނޑި ނޭޅި ކަސްޓަމުން މަސައްކަތް ކުރަމުން އަންނަ ކަމަށް ވެސް އޭނާ ވިދާޅުވި އެވެ.\nބަނގުރާ ދަތުރުފަތުރު ކަސްޓަމްސް ސެޓެލައިޓް ރަލާއި އޫރުމަހާއި ސްޕާތައް ކަސްޓަމްސް މުހައްމަދު ޖުނައިދު\nއިހަކަށް ދުވަހު ޖުނައިދު ކަސްޓަމްސް އާއި ހަވާލުވީ... އެކަމަކު ހާދަހާވާ ކުލައަކާއި ތަރިތަކެކޭ ޔުނީފޯމްގަ ތިއޮތީ... އަޅެ އެވަރަށް ކަސްޓަމްސްއަށް ހިދުމަތް ކުރެ ވިއްޖެތަ؟؟؟\nތިއީ ހިތުން ވިލާގެ އެއް ރަށުން އަނެއް ރަށަށް ސަޕްލައި ކުރާތީ އެކަން ހުއްޓުވަން ކުރާ ކަމެކެވެ. ތިހެން ވުމުން ވަކި ބޭނުމެއްގައި ދައުލަތުން ބޭކާރު ޚަރަދު ކުރުން ނޫން ކަމެއް ނުވާނެއެވެ، މާދަމާވެސް ވިލާ ތިޔަ ކޮޅަށް އެރީ ތި ސިސްޓަމްގެ ބޭނުން ކެޑުނީއެވެ.\nއެއްވެސް ތާކުންތާކު ޖެހޭ ކަމެއް ނޫން. ތަނަކުން ޖީބަށް ފައިސާތަކެއް އަޅަން ހިންގާ ކަމަކާ ވައްތަރީ.\nކީކޭބުނާނީ! ސަޕްލައި ދޯނި ދަތުރުމަތީ ކިތައް ތަނަށް މަޑުކުރަން ޖެޙޭނެތަ. ރާ އަރުވައިގެން ދުއްވާނީ ޖުނައިދު ބުނާ ރޫޓަކުން ތަ؟\nމިކަހަލަ ކޮސްކަންތަށް ބޭކާރު ކަންތައް މުޅިންވެސް ކުރާނީ، މިސާލަކަށް ކަނޑުގެ އޮއިވަރު ނޫނީ ކުއްލިއަކަށް މޫސުންގޯސްވީމައި އަބަދުވެސް ރޫޓް އޮންނަނީ ބަދަލް ކުރަންޖެހިފައެވެ، މިފަދަ ކޮންމެ ބަދަލްއަކަށް ކަސްޓަމަށް ގުޅައިގެން ހުއްދަލިބިގެން ނޫނީ ރޫޓް ބަދަލް ނުކުރެވޭ ހިސައިބަށް ދިޔައިމާ ދެން ދޯނިތަށް އޮންނާނީ ކަނޑު އަޑީގައެވެ،\nތިޔައްވުރެން ރަގަޅުވާނެ ކަސްޓަމްސް އުޅަދެއްގަ ކަސްޓަމްސް މުއައްޒަފުން ނަށޭ ދެން މިތަކެތި އެއްތަނުން އަނެއްތަނަށް އުފުއްލޭނީއޭ ބުނިނަމަ. ﷲ ހަރާމް ކުރެއްވި ކަމެއްގެ ބައިކުޅަބައި ހުއްދަ ކުރަން އުޅުނީމަ އަތައް ގޮވުން ނޫން ކަމެއް ނުވާނެ.\nކޮބާ އީރާނު ޑުރަގު ބޯޓް؟؟ އޭގަ ހުރި އެއްޗިހީގެ ސީދާ އަދަދު އަދިވެސް ހާމަނުކުރޭ. އެވާހަކަ މިހާރު ނުވެސް ދައްކަ..!!\nތި ޑިވައިސް ހަރުކުރަނީ ފުޅިތެރޭގަތަ,,,,,,,,¿ އެހެންނޫނީ ކޭސް ބަހައްޓާފަ ފުޅި ނޫނީ ފުޅި ބަހައްޓާފަ ރާފޮދު....\nފަހު ޒަމާނުގެ ޗިޕެއް ލައްވަނީޔޯ\nތިޔަ އުޅެނީ ޑިވައިސް ތަކެއް ބޮޑުއަގުގައި ތަނަކުން ގަންނަން ވެގެންނެވެ. ކޮރަޕްޓް ކޮރަޕްޓް\nތިހުރިހާ ކަމެއްނުކޮއް ކަސްޓަމްސް އޮފިސަރުންނަށް ޕްރޮމޯޝަން ދީބަލަ. މާސްޓަރޒް ހަދައިގެން ވެސް އެއްމަގާމެއްގަ 10 އަހަރު ވެފަ ތިބި އޮފިސަރުން ވެސް އެބަތިބި.\nބަހެއް ބުނާކަމުގައި އެވަންޏާ އޮއްޓަރެއް ހުންނަންޖެހޭ! އެބަހުން ބުނާއެއްޗެއް ގަބޫލުކުރެވޭގޮތެއް ހުންނަންޖެހޭ!\nހެހެ، އެކަމަކުދޯ، ސަޕްލައި ދޯނި ދަތުރުމަތީން އެހެން އުޅަނދަކަށް އަރުވާ ތަކެތި ވެސް ބެލޭ ތޯ؟


Negative role thah kulhen maa shauguveri: Kumkum | Mihaaru\n"ކުމްކުމް" އިން ވިދައިލި ބަތަލާ ޖޫހީ.\nކުމްކުމް ބުނަނީ ނެގަޓިވް ރޯލްތައް މާ ޝައުގުވެރި ކަމަށް\n28 ނޮވެމްބަރ 2018 - 09:58\nސިލްސިލާތަކުގައި މާ މައުސޫމް މީހެއްގެ ރޯލް ކުޅުމަށް ވުރެ، ނެގަޓިވް ރޯލްތައް ކުޅެން މާ ޝައުގުވެރި ކަމަށް ކުރީގެ މަޝްހޫރު ސިލްސިލާ "ކުމްކުމް" އިން ވިދާލި ބަތަލާ ޖޫހީ ޕަރްމަރު ބުނެފި އެވެ.\nސެޓެލައިޓް ޓީވީ ޗެނަލް ކަލާޒް އިން 2016 ގައި ގެނެސްދިން ސިލްސިލާ "ކަރުމަފާލް ދާތާ ޝާނީ"ގައި ޑަބަލް ރޯލެއް ކުޅުނު 37 އަހަރުގެ ބަތަލާ ބުނި ގޮތުގައި އެ ސިލްސިލާގައި އޭނާ ކުޅުނު ނެގެޓިވް ރޯލާ ދޭތެރޭ މާ ހިތްހަމަޖެހެ އެވެ.\n"އޭގައި ޑަބަލް ރޯލެއް ކުޅުނު އިރު، އެކަކީ ނެގެޓިވް ކެރެކްޓާއެއް. އަހަރެން ބުނާނީ އެ ރޯލް ކުޅެން އަހަންނަށް މާ ބޮޑަށް ވެސް ޝައުގުވެރިއޭ. އަދި ޝޭޑްތައް ގިނަ ކެރެކްޓާތައް ކުޅެން ހަގީގަތުގައި މާ މަޖާ،" ދަރިއަކު ލިބުނު ފަހުން ކައިވެނި ރޫޅިފައިވާ ޖޫހީ ބުންޏެވެ.\nއޭނާ ބުނީ ކުރިމަގުގައި ގިނަ ސިލްސިލާތަކުން ނުބައިބައި ރޯލްތައް ކުޅެން ލިބޭނެ ކަމަށް އުންމީދު ކުރާ ކަމަށެވެ.\n"އެކަހަލަ ރޯލްތައް ކުޅެން އަހަރެން ހަމަ ތައްޔާރަށް މިހިރީ. ހިތްހަމަޖެހޭ ކަހަލަ ކެރެކްޓާއެއް ވެއްޖިއްޔާ އެއްބަސްވާނަން،" ކުމްކުމްގައި ވަރަށް ކިޔަމަންތެރި އަންބެއް އަދީ ޅީދަރިއެއްގެ ރޯލް ކުޅުނު ޖޫހީ ބުންޏެވެ. "ޝާނީގެ ތަޖުރިބާ އަށް ފަހު އަހަރެން ވަރަށް ބޭނުން ކުރިއަށް އޮތް ތަނުގައި ތަފާތު އެކި ކަހަލަ ކެރެކްޓާތައް ކުޅެން."\n"ތަންތުރާ" ގެ ޕްރޮމޯއެއް.\n"ޗޫޅިޔާން" އާއި "ޝާހީން" އަދި "ސަންތޯޝީ" ފަދަ ސިލްސިލާތައް ކުޅެފައިވާ ޖޫހީ މިހާރު އަންނަނީ އަނެއްކާ ވެސް އާ ސިލްސިލާއަކުން ބެލުންތެރިންނާ ބައްދަލު ކުރަން ތައްޔާރުވަމުންނެވެ. އެއީ އަންނަ މަހުގެ3ގައި ކަލާޒް އިން ދައްކަން ފަށާ "ތަންތުރާ" އިންނެވެ.


ޕާކިސްތާނުގެ ޗީފް އޮފް އާމީ ސްޓާފް ރަސްމީ ދަތުރުފުޅެއްގައި ރާއްޖެ ވަޑައިގަންނަވައިފި\n30 މާރޗް 2018 19:10\nޕާކިސްތާނުގެ ޗީފް އޮފް އާމީ ސްޓާފް ޖެނެރަލް ޤަމަރް ޖާވިދް ބަޖްވާ، ރަސްމީ ދަރުފުޅެއްގައި މިއަދު ރާއްޖެ ވަޑައިގަންނަވައިފިއެވެ.\nޕާކިސްތާނުގެ ޗީފް އޮފް އާމީ ސްޓާފް ރާއްޖެ ވަޑައިގެންނެވުމުން ވެލާނާ އިންޓަނޭޝަނަލް އެއަރޕޯޓުން އެމަނިކުފާނަށް މަރުޙަބާ ދެންނެވީ ޗީފް އޮފް ޑިފެންސް ފޯސް މޭޖަރ ޖެނެރަލް އަޙްމަދު ޝިޔާމްގެ ދެކަނބަލުންނާއި ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް އަޙްމަދު ޝާހިދުގެ ދެކަނބަލުންނާއި، އެމްއެންޑީއެފްގެ ޖެނެރަލް އޮފިސަރުންނާއި ޕާކިސްތާނުން ދިވެހިރާއްޖެއަށް ކަނޑައަޅުއްވާފައި ހުންނަވާ ސަފީރު ވައިސް އެޑްމިރަލް (ރިޓަޔަރޑް) ވަސީމް އަކްރަމް އާއި ޕާކިސްތާނުން ދިވެހި ރާއްޖެއަށް ކަނޑައަޅުއްވާ ހުންނަވާ ޑިފެންސް އެޓާޗޭ ކާނަލް ސައްޖާދު ޢަލީގެ އިތުރުން ދިވެހި ރާއްޖެއިން ޕާކިސްތާނަށް ކަނޑައަޅުއްވާފައިން ހުންނަވާ ޑިފެންސް އެޓާޗޭ ލެފްޓިނެންޓް ކާނަލް އިބްރާހީމް ޙިލްމީއެވެ.\nޕާކިސްތާނުގެ ޗީފް އޮފް އާމީ ސްޓާފް ޖެނެރަލް ޤަމަރް ޖާވިދް ބަޖްވާ، ރާއްޖެއަށް ކުރައްވާ މި ދަތުރުފުޅުގައި މިނިސްޓަރ އޮފް ޑިފެންސް އެންޑް ނޭޝަނަލް ސެކިއުރިޓީ އޮނަރަބަލް އާދަމް ޝަރީފް ޢުމަރާއި ދައުލަތުގެ ބައެއް ވަޒީރުންނާ ބައްދަލުކުރައްވާ ގޮތަށް ވަނީ ހަމަޖެހިފައެވެ.\nމިމަހު 30 ން އަންނަ މަހު 1ގެ ނިޔަލަށް ޕާކިސްތާނުގެ ޗީފް އޮފް އާމީ ސްޓާފް ރާއްޖެއަށް މި ކުރައްވާ ދަތުރުފުޅަކީ ޗީފް އޮފް ޑިފެންސް ފޯސް މޭޖަރ ޖެނެރަލް އަޙްމަދު ޝިޔާމްގެ ޚާއްޞަ ދަޢުވަތަކަށް ކުރައްވާ ދަތުރުފުޅެކެވެ. ޖެނެރަލް ޤަމަރް ޖާވިދް ބަޖްވާ މިއަދު ރާއްޖެ ވަޑައިގެންނެވީ ޕާކިސްތާނު އަސްކަރިއްޔާގެ ޚާއްޞަ މަތިންދާ ބޯޓެއްގައެވެ.\nއުމުރުފުޅުން 57 އަހަރުގެ ޖެނެރަލް ޤަމަރް ޖާވިދް ބަޖްވާ، ޕާކިސްތާނުގެ ޗީފް އޮފް އާމީ ސްޓާފްގެ މަޤާމަށް އައްޔަން ކުރައްވާފައިވަނީ 28 ނޮވެމްބަރު 2016 ގައެވެ. ޖެނެރަލް ޤަމަރް ޖާވިދް ބަޖްވާ ކޮމިޝަން ކުރައްވާފައިވަނީ 1980 ވަނަ އަހަރު 16 ވަނަ ބެޓޭލިއަން އޮފްދަ ބެލޮކް ރެޖިމެންޓްގައެވެ. ޕާކިސްތާނުގެ ޗީފް އޮފް އާމީ ސްޓާފްގެ މަޤާމަށް އައްޔަން ކުރެއްވުމުގެ ކުރިން ޖެނެރަލް ޤަމަރް ޖާވިދް ބަޖްވާ މަސައްކަތްކުރައްވާ ފައިވަނީ ޕާކިސްތާން އަސްކަރިއްޔާގެ ހެޑްކްއޯޓަރުގައި ޓްރޭނިންގ އެންޑް އިވެލުއޭޝަން ބައިގެ އިންސްޕެކްޓަރ ޖެނެރަލްގެ މަޤާމުގައެވެ.


ރ.ޔާމިނަށް ކުރި ޙުކުމް ގޯސްކަމަށް ވިދާޅުވި ފަނޑިޔާރު ޝަހީދުގެ މައްސަލަ ބަލަނީ - DhiDaily\nއެމްއެމްޕީއާރްސީގެ ޚިޔާނާތާއި ގުޅިގެން ރައީސް ޔާމިން ޢަބްދުލްޤައްޔޫމުގެ މައްޗަށް އިއްވި ފަސް އަހަރު ދުވަހުގެ ޖަލު ޙުކުމަކީ ބަލައިގަނެވޭނެ ޙުކުމެއް ނޫންކަމަށާއި، އެ ޙުކުމަކީ ގޯސް ޙުކުމެއްކަމަށް ވިދާޅުވި ފަނޑިޔާރު އަލްއުސްތާޛު ޙުސައިން ޝަހީދުގެ ދެ މައްސަލައެއް ބަލަމުން އަންނަކަމަށް ޖުޑީޝަލް ސަރވިސް ކޮމިޝަން(ޖޭއެސްސީ) އިން ބުނެފިއެވެ.\nފަނޑިޔާރު ޝަހީދާއި ގުޅިގެން ބަލަމުން އަންނަނީ 2019 ވަނަ އަހަރުގައި ހުށަހަޅާފައިވާ ދެ މައްސަލައެކެވެ.\nއޭގެތެރެއިން އެއް މައްސަލައަކީ 2019 ވަނަ އަހަރުގެ އޯގަސްޓުމަހުގެ 19 ވަނަ ދުވަހު ހުށަހަޅާފައިވާ މައްސަލައެކެވެ. އެ މައްސަލައަކީ ވަކި ފަރާތަކަށް މަސްލަހަތު އިސްކުރެއްވިކަމަށް ބުނާ މައްސަލައެކެވެ.\nދެވަނަ މައްސަލައަކީ ހަމަ އެ އަހަރުގެ އޮކްޓޫބަރުމަހުގެ 27 ވަނަ ދުވަހު ހުށަހަޅާފައިވާ، އިޖުރާޢަތްތަކާއި ދެކޮޅަށް އިސްތިއުނާފީ މައްސަލައެއް ހިންގެވިކަމަށް ބުނާ މައްސަލައެވެ. މި ދެ މައްސަލައިގައި ޝަހީދަށް ޖަވާބުދާރީވުމަށް ވަނީ އަންގާފައެވެ.\nމަނީ ލޯންޑަރިންގެ ކުށް ސާބިތުވެ ފަސް އަހަރަށް ޖަލަށްލުމަށާއި، ފަސް މިލިއަން ރުފިޔާއިން ޖޫރިމަނާކުރަން ކްރިމިނަލް ކޯޓުން ކުރި ޙުކުމް އިސްތިއުނާފުކުރުމަށް ހައިކޯޓަށް ހުށަހެޅި މައްސަލައިގެ ޙުކުމް އިއްވުމަށް ބޭއްވި ޝަރީޢަތުގެ މަޖިލީހުގައި ފަނޑިޔާރު ޝަހީދު ވިދާޅުވީ އަދީބަކީ ރައީސް ޔާމިނާއި، އެ މަނިކުފާނުގެ ޢާއިލާއަށް ބޮޑު ގެއްލުމެއްދިނުމަށް އުޅުމުގެ ކުށް ސާބިތުވެފައިވާ ބޭފުޅެއްކަމަށްވާތީއާއި، އަދީބުގެ ހެކިބަހަކީ ޢަދާވާތްތެރިކަން އޮތް ފަރާތެެއްދޭ ހެކިބަހަކަށްވާތީ ރައީސް ޔާމިނާއި ދެކޮޅަށް އަދީބުގެ ހެކިބަސް ބޭނުންކުރެވޭނެ ގޮތެއް ނެތް ކަމަށެވެ.\nމީގެ އިތުރުން އަދީބާއި ޒިޔަތުގެ ހެކިބަހަށް ކްރިމިނަލް ކޯޓުން ހެކިބަސްދިނީ ސްޕްރީމް ކޯޓުން މީގެ ކުރިން ނިންމާފައިވާ ނިންމުމާއި ޚިލާފަށްކަމަށް ވެސް ޝަހީދު ވިދާޅުވިއެވެ. އަދި ރައީސް ޔާމިންގެ މައްޗަށް ކްރިމިނަލް ކޯޓުން ޙުކުމް އިއްވުމުގައި އަދީބާއި ޒިޔަތުގެ ހެކިބަހަށް ބުރަދަންދޭނެ އެކަށީގެންވާ ބައްޔިނާއެއް ނުވަތަ އިތުރު ހެއްކެއް މި މައްސަލައިގައި ހުށަހަޅާފައިވާ ލިޔެކިޔުންތަކެއް ފެންނަންނެތްކަމަށް ވެސް ޝަހީދު ވަނީ ވިދާޅުވެފައެވެ.\nކްރިމިނަލް ކޯޓުން ރައީސް ޔާމިނުގެ މައްޗަށް ކުރި ޖަލު ޙުކުމް ހައިކޯޓު ދަމަހައްޓާފައިވާއިރު، އެ މަނިކުފާނުގެ މައްޗަށް އުފުލާފައިވާ ދަޢުވާއަކީ، ތަފާތުކުރުމުގެ ތެރެއިން އުފުލާފައިވާ ދަޢުވާއެއްކަމަށް ދެކެވަޑައިގަންނަވާ ކަމަށް ވެސް ޝަހީދު ވަނީ ވިދާޅުވެފައެވެ.


Imran Flat eh Neh, Eee Reem ge Flat eh - vNews.mv\nއިމްރާންގެ ފްލެޓެއްނެތް، އެއީ އަނބިކަނބަލުންގެ ފްލެއްޓެއް\nއަހުމަދު ހަމީދު އާދަމް 12 January 2019, 17:43\nހޯމް މިނިސްޓަރު އިމްރާން އަބްދުﷲގެ ނަމުގައި އެއްވެސް ފްލެޓެއް ނުހުންނާނެކަމަށާ އިމްރާންގެ މާލީ ބަޔާނުގައި ހިމަނާފައިވާ ފްލެޓަކީ އޭނާގެ ފްލެޓެއްކަމަށް އިމްރާންގެ އަނބިކަނބަލުން މަރިޔަމް ރީމް ވިދާޅުވެއްޖެއެވެ.\nރީމް މިހެން ވިދާޅުވެފައިވަނީ ޝައިޚް އިމްރާން އަބްދުﷲގެ މާލީ ބަޔާން އާންމުކުރެއްވިއިރު، މިނިސްޓަރުގެ މިލްކިއްޔާތުގައި އަގުބޮޑު ފްލެއްޓެއް ހުރިކަން ހާމަވުމާއި ގުޅިގެން، އެއީ ކިހިނެތް ހޯއްދެވި ފްލެޓެއްތޯ ބައެއް ފަރާތްތަކުން ސުވާލު އުފައްދަން ފެށުމުންނެވެ.\nއިމްރާންގެ އަނބިކަނބަލުން މަރިޔަމް ރީމް ވިދާޅުވީ އޭނާގެ އާއިލާގައި ތިބި ހަ ކުދިންނަށްވެސް ބައްޕަ ފުލެޓް ގަނެދެއްވާފައިވާކަމަށެވެ. އަދި އެ ފްލެޓްތައް ގަނެދެއްވާފައިވަނީ ބައްޕަގެ އަމިއްލަ ފައިސާއިން އެއްފަހަރާ ފައިސާ ދެއްކެވުމަށްފަހުކަމަށް ރީމް ވިދާޅުވިއެވެ. ރީމް ވިދާޅުވީ އޭނާގެ ކޮންމެ އެއްޗަކީ ފިރިކަލުން އިމްރާންގެވެސް އެއްޗެއްކަމަށާ އެހެންކަމުން މާލީ ބަޔާނުގައި ފްލެޓްގެ ވާހަކަ ޖަހާފައިވަނީ އެރިއޮޅުމަކުންކަމަށެވެ.\nމީގެ އިތުރަށް އިމްރާންގެ މާލީ ބަޔާނުގައި، 50،000 ރުފިޔާގެ ސައިކަލެއް އެބަހުރިކަމަށް ބަޔާންކޮށްފައިވީނަމަވެސް، އެއީވެސް ބައްޕަ އޭނާއަށް ގަނެދެއްވި އެއްޗެއްކަމަށް ރީމް ވިދާޅުވިއެވެ.\nގިނަ ދުވަސްތަކެއްވަންދެން ޝައިޚް އިމްރާން ޖަލުގައި އޮންނެވުމަށްފަހު، މިނިވަންވެވަޑައިގަތީ ރައީސް ޔާމީންގެ ވެރިކަން ނިމުމާއެކުއެވެ. އެއާއިއެކު ރައީސް އިބްރާހިމް މުހައްމަދު ސާލިހްގެ ސަރުކާރުގެ ހޯމް މިނިސްޓަރުކަމަށް އެމަނިކުފާނު ވަނީ އައްޔަންކުރައްވާފައެވެ. އެހެންކަމުން އިމްރާންގެ މާލީ ބަޔާނުގައި ހުޅުމާލެއިން އަގުބޮޑު ފްލެޓެއް ހުރިކަމަށް ހާމަވުމުން ގިނަ ބަޔަކު ވަނީ އެކަން ސާފުކޮށްދިނުމަށް ގޮވާލާފައެވެ. އަދި ކުރީގެ ނާއިބް ރައީސް އަހުމަދު އަދީބަށް ތާއީދުކުރާ ބައެއް ފަރާތްތަކުން މިކަން ސޯޝަލް މީޑިއާގައި ވަރަށް ބޮޑަށް ހާމަކޮށްފައެވެ.\nޝައިޚް އިމްރާން އަބްދުﷲގެ އަނބިކަނބަލުން މަރިޔަމް ރީމްގެ ބައްޕައަކީ މަޝްހޫރު ވިޔަފާރި، އިމްނާ ޓްރޭޑްގެ ވެރިޔާއެވެ. ރީމްގެ ބައްޕަ ވިޔަފާރިކުރައްވާތާ ވަރަށް ގިނަ އަހަރުތަކެއްވަނީ ވެފައެވެ. މައުލޫމާތު ލިބިފައިވާގޮތުގައި ރީމްގެ ބައްޕަ ވަނީ އޭނާގެ ހަ ކުދިންނަށް ހަ ފްލެޓް އަދި ރީމްގެ ބައްޕައާއި މަންމައަށް އިތުރު ފްލެޓެއްވެސް ބައްލަވައިގެންފައެވެ.\nހޯމް މިނިސްޓަރު އިމްރާން އަބްދުﷲގެ ނަމުގައި އެއްވެސް ފްލެޓެއް ނުހުންނާނެކަމަށާ އިމްރާންގެ މާލީ ބަޔާނުގައި ހިމަނާފައިވާ ފްލެޓަކީ އަނބިކަނބަލުން ރީމްގެ ފްލެއްޓެއްކަމަށް އިމްރާންގެ އެންމެ ގާތްއެކުވެރިޔާ ޑރ މުހައްމަދު އިޔާޒް އަބްދުއްލަތީފްވެސް ވަނީ ވިދާޅުވެފައެވެ. އިޔާޒްވެސް ވިދާޅުވީ ރީމްގެ އާއިލާގެ ހަ ބޭފުޅުންނަށް އެބޭފުޅުންގެ ބައްޕަ ފްލެޓް ގަނެދެއްވާފައިވާކަމަށެވެ.\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހާއި ނައިބް ރައީސް ފައިސަލް ނަސީމާއި ވަޒީރުންގެ މަޖިލީހުގެ ހުރިހާ ބޭފުޅުންގެ މާލީ ބަޔާން ހާމަކުރައްވާފައިވަނީ ބުރާސްފަތި ދުވަހުގެ ރެއެވެ.


Covid-19 ge meehunnah faruvaa dheyn6ventilator eh genesfi | Mihaaru\nމިއަދުގެ މީޑިއާ ބްރީފިންގައި މަބްރޫކް ބައެއް މައުލޫމާތުތައް ނޫސްވެރިންނަށް ވިދާޅުވެދެއްވަނީ.\nކޮވިޑް-19 ގެ މީހުންނަށް ފަރުވާ ދޭން ހަ ވެންޓިލޭޓަރެއް ގެނެސްފި\n19 އެޕްރީލް 2020 - 19:10 10 comments\nކޮވިޑް-19 ގެ ބަލީގެ މީހުންނަށް ފަރުވާ ދިނުމަށް ބޭނުންވާ ވެންޓިލޭޓަރުތަކުގެ ތެރެއިން ހަ ވެންޓިލޭޓަރެއް މިއަދު ލިބިފައިވާ ކަމަށް ނޭޝަނަލް އެމަޖެންސީ އޮޕަރޭޝަން ސެންޓަރު (އެންއީއޯސީ) އިން މިއަދު ބުނެފި އެވެ.\nއެ ސެންޓަރުން ބޭއްވި މީޑިއާ ބްރީފިންގައި، އެންއީއޯސީގެ ތަރުޖަމާނު މަބްރޫކް އަޒީޒް ވިދާޅުވީ ރާއްޖޭގައި މިވަގުތު 97 ވެންޓިލޭޓަރު އެބަހުރި ކަމަށެވެ. އޭގެ ތެރެއިން، އެ ވަގުތަކު ލިބެންހުރި ވެންޓިލޭޓަރެއް ކޮވިޑް-19 ގެ ބަލީގެ މީހުންނަށް ފަރުވާ ދޭން ބޭނުންކުރާނެ ކަމަށް ވިދާޅުވި އެވެ. ނަމަވެސް ސީދާ، މިވަގުތު އެ ބަލީގެ މީހުންނަށް ފަރުވާ ދޭން ހުރި ވެންޓިލޭޓަރުތަކުގެ އަދަދެއް ވިދާޅެއް ނުވެ އެވެ.\nސަރުކާރުން އަންނަނީ 56 މިލިއަން ރުފިޔާ ހަރަދުކޮށްގެން 151 ވެންޓިލޭޓަރު ގެންނަން މަސައްކަތް ކުރަމުންނެވެ. އޭގެ ތެރެއިން މިއަދު ރާއްޖެ އައިސްފައިވަނީ ޓްރާންސްޕޯޓަބްލް ހަ ވެންޓިލޭޓަރެވެ.\nމަބްރޫކް ވިދާޅުވީ ވެންޓިލޭޓަރު ގެންނަން ހަވާލުކޮށްފައިވާ މެޑްޓެކް އަދި ނާޑްގެ ބައެއް ވެންޓިލޭޓަރުތައް ކުރިއަށް އޮތް 3-4 ދުވަސް ތެރޭގައި ލިބޭނެ ކަމަށެވެ. އޭގެ ތެރެއިން މެޑްޓެކް އިން ގެންނަ 18 ވެންޓިލޭޓަރު އަންނަ ބުދަ ދުވަހު ހިސާބުގައި އަދި ނާޑުން ގެންނަ 20 ވެންޓިލޭޓަރު އަންނަ ހަފުތާގެ އަންގާރަ ދުވަހު ލިބޭނެ ކަމަށް ވިދާޅުވި އެވެ.\nވެންޓިލޭޓަރު ހޯދުމަށް ދެން މަސައްކަތް ކުރަމުން އަންނަނީ ދުނިޔޭގެ ސިއްހަތު ޖަމިއްޔާ މެދުވެރިކޮށެވެ. އެ ޖަމިއްޔާ މެދުވެރިކޮށް، ބޭރުގެ އެހެން ކުންފުންޏެއްގެ އަތުން ގެންނަން ހަމަޖައްސާފައިވަނީ އައިސީޔޫގައި ބަހައްޓާ 65 ވެންޓިލޭޓަރު އަދި ދަތުރުމަތީގައި ވެސް ބޭނުންކުރެވޭ ކަހަލަ 10 ވެންޓިލޭޓަރެވެ. އެ އެއްޗިއްސަށް 34 މިލިއަން ރުފިޔާ ހަރަދުވާއިރު ސަރުކާރުން މިހާރު ވަނީ އެ ވެންޓިލޭޓަރުތަކަށް އެޑްވާންސްގެ ގޮތުގައި 75 ޕަސެންޓު ދައްކައިފަ އެވެ.\nކޮވިޑް-19 ޖެހޭ މީހުންގެ އަދަދު މާލޭގައި ކުއްލިއަކަށް އިތުރުވުމާ އެކު، ފަރުވާ ދޭން ބޭނުންވާ ވަސީލަތްތައް އިތުރުކުމުގެ މަސައްކަތް ވެސް ވަނީ ހަލުވިކޮށްފަ އެވެ. މިއަދުގެ މިހާ ހިސާބަށް ރާއްޖޭން ވަނީ 52 މީހަކު ކޮވިޑް-19 އަށް ޕޮޒިޓިވް ވެފަ އެވެ. މިއަދު އެކަނިވެސް 17 މީހަކު ވަނީ ޕޮޒިޓިވް ވެފަ އެވެ.\nއިތުރު ލިޔުންތައް ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ މުހައްމަދު މަބްރޫކް އަޒީޒް (ރައީސް އޮފީސް) ސިއްހަތު ބަލިތައް ސިއްހީ ޚިދުމަތް


Match athun dhoovee Segrt ge goas ninmun thakun\nގައުމީ ޓީމުގެ ކޯޗް ޝެގަޓް\nފިލިޕީންސާ ދެކޮޅަށް މިއަދު މެޗުގެ ފުރަތަމަ ހާފުގައި، ރާއްޖެ ސަލާމަތް ކޮށްދިނީ، ގޯލްކީޕަރު މުހައްމަދު ފައިސަލް އެވެ. ފިލިޕީންސަށް ލިބުނު ޕެނަލްޓީ ފައިސަލް ދިފާއު ކުރީ އިތުބާރާއެކު އެވެ. އެހެންނަމެވެސް ފުރަތަމަ ހާފުގައި ޓީމުގެ ފަރާތުން އެ އިތުބާރެއް ނުފެނުނެވެ.\nފުރަތަމަ ހާފުގައި އެންމެ ބޮޑު މައްސަލައަކަށްވީ، މިޑްފީލްޑް ލައިނުން އެކަށީގެންވާ ބޯޅަތަކެއް ފޯވަޑް ލައިނަށް ސަޕްލައި ނުކޮށްދެވުމެވެ. ސަޕްލައިކޮށްދިން ދެތިން ބޯޅައިގައިވެސް ރާއްޖެ ފޯވަޑުންނަށް އެކަށީގެންވާ ގޮތަށް ބޭނުން ނުކުރެވުނެވެ. މެޗުގެ ފެށިގެން އެންމެ ފުރަތަމަ ހަމަލާ އުފެއްދީވެސް ރާއްޖެއިންނެވެ. އެހެންނަމަވެސް ރާއްޖޭގެ ފޯވަޑްލައިންގައި އެ ބޯޅަތައް ބޭނުން ހިފާނެ ފުރުސަތެއް ނެތެވެ.\nފުރަތަމަ ހާފަށް ޖުމުލަކޮށް ބަލާއިރު ފެނުނު މަންޒަރަކީ ފޯވަޑްލައިނަށް ދެ ވަނަ ހާފުގައި ބަދަލު ގެންނަން ޖެހިފައި އޮތް ކަމެވެ. އަދި މިޑްފީލްޑްގެ ތެރެއިން ރަނގަޅަށް ބޯޅަތަކެއް ކުޅެން ޖެހޭކަންވެސް އެނގިގެން ދިޔަ އެވެ. ފައިސަލްގެ ސޭވް ކުރި ޕެނަލްޓީ އާއެކު އޭނާ ރާއްޖެ ސަލާމަތް ކޮށްދީ ފުރަތަމަ ހާފު ނިމިގެން ދިޔައީ އިތުބާރެއް ހޯދައިގެންނެވެ.\nދެ ވަނަ ހާފަށް ނުކުންނައިރު، ފުރަތަމަ ހާފުގައި މަދުވެގެން ދިޔަ ކަންތައްތައް ރަނގަޅު ކޮށްގެން ނުކުންނާނެ ކަމަށް އުންމީދު ކުރެވުނެވެ. ހާއްސަކޮށް ޓީމުގެ ފޯވަޑްލައިނަށް ކުރިއެރުން މާބޮޑަށްވެސް ގެންނަން ޖެހިފައި އޮތުމުންނެވެ. އެންމެންނަށްވެސް އުންމީދު ކުރެވުނީ އަލީ އަޝްފާގް (ދަގަނޑޭ) ކުޅެން ނުކުންނާނެ ކަމަށެވެ. އެހެންނަމަވެސް ދެ ވަނަ ހާފުފެށިއިރު އެ ބަދަލެއް ނުފެނުނެވެ. އަޝްފާގްއަށް ކޯޗް، ޕިޓާ ޝެގަޓް ފުރުސަތު ދިނީ ރާއްޖެ ކޮޅަށް ލަނޑު ޖަހައި ދިވެހި ކުޅުންތެރިންގެ މޯރަލް ގެއްލިފައި ވަނިކޮށެވެ.\nފުރަތަމަ ހާފުގައި ފެނުނު ކަންކަމުން، ދެ ވަނަ ހާފަށް ނުކުންނައިރު އެ ބަދަލު ގެންނަން ޖެހިފައި އޮތްކަން ދިވެހި ފުޓްބޯޅައިގެ ތަޖުރިބާކާރުން ގަބޫލު ކުރެ އެވެ. ރާއްޖޭގެ ކުރީގެ އެއް ވަނަ ފޯވަޑް އިސްމާއީލް އާސިފް (ކުޑަ ހީނާ) ވެސް އެކަން ފާހަގަ ކުރި އެވެ.\n"ދެ ވަނަ ހާފު އަޝްފާގް ގޮވައިގެން ސްޓާޓް ކޮށް، ދެން މަޑުމަޑުން އެޓޭކަށް ބަދަލު ގެންނަމުން ދިޔަނަމަ ރަނގަޅުވީސް،" އަވަސް އާ ވާހަކަ ދައްކަމުން ތަޖުރިބާކާރު ބުންޏެވެ. "އަޝްފާގް އުމުރުން ދޮށި ނަމަވެސް އޭނާ މިއަދުވެސް ސާބިތު ކޮށްދީފި އަދިވެސް އޭނާގެ މުހިންމުކަން ޓީމަށް ބޮޑުކަން."\nމެޗުގައި ފިލިޕީންސުން ކުޅެމުން ދިޔައީ މާ ޓައިޓްކޮށެއްވެސް ނޫނެވެ. މިކަހަލަ ސިސްޓަމަކަށްގައި ކުޅެމުން ދާއިރު ރާއްޖޭގެ މިޑްފީލްޑަށް އެކަށީގެންވާ ގޮތުގައި މަސައްކަތް ކުރިނަމަ ރަނގަޅު ބޯޅަތެއް އުފެއްދުނީހެވެ. ދެ ވަނަ ހާފު ފަށައިގެން އިބްރާހިމް މަހްދީ ހުސައިން (ހަބޭސް އިއްބެ) އަށް މުޅިން ހުސް ފުރުސަތެއް ލިބިގެން ދިޔަ އެވެ. ފިލިޕީންސްގެ ޑިފެންޑަރު އިއްބެގެ ފަހަތުން އޭނާގެ ކޮނޑުގައި ހިފައި ޗާޖު ކުރި އެވެ. އަޝްފާގް ދަނޑުމަތީގައި ހުރި ނަަމައޭ ހިތައް އަރާ އޭނާގެ މުހިންމުކަން އިހްސާސް ކުރެވެނީ އެކަހަލަ ވަގުތަކުގަ އެވެ.\nފިލިޕީންސްގެ ފުރަތަމަ ލަނޑު އިއާން ރަމްސީ ކާމިޔާބު ކުރީ މެޗުގެ 53 ވަނަ މިނެޓްގަ އެވެ. އަޝްފާގް ކުޅެން އެރުވީ 65 ވަނަ މިނެޓްގަ އެވެ. ބައިކޮޅަށް ވަން ލަނޑާއެކު ރާއްޖެއަށް ކުރިމަތިވި ހިތްދަތި ކަމާއެކު އެކަމުން އަރައި ނުގަނެވިގެން އުޅެނިކޮށް ދެ ވަނަ ލަނޑު ވަނެވެ.\nދެ ވަނަ ހާފުގައި ފެނިގެން ދިޔަ އަނެއް ކަމަކީ ކެޕްޓަން އަކްރަމް އަބްދުލް ގަނީ މައި ޑިފެންސްގައި ހުރެފައި ބޯޅައަށް ކުރިއަށް އަރައިގެން ދިއުމުން ޓީމުގެ ފަހަތް ރިކަވާ ނުވެ އޮތުމެވެ. ސެންޓްރަލް ޑިފެންޑަރު ކުރިއަށް އަރައިގެން ދިއުމަކީ ފުޓްބޯޅަ މެޗުތަކުގައި ބައެއް ފަހަރު ފެންނަ މަންޒަރެކެވެ. ޓީމުގެ ކުރިއަށް ޖެހިލައި ހަމަލާ އުފެއްދުމަށް ބިއުލްޑްއަޕްގައި މެދުރޮނގަށް ވުރެ ކުރިއަށް އަރައިގެންދާތަން ފެންނާނެ އެވެ.\nމައިޑިފެންޑަރު ކުރިއަށް އަރައިގެން ދާވަގުތު އެތަނަށް ފައިބަނީ ޓީމުގެ ޑިފެންސިވް މިޑްފީލްޑަރެވެ. ރެއާލް މެޑްރިޑްގެ ޑިފެންޑަރު ސާޖިއޯ ރާމޯސްވެސް ބައެއްފަހަރު ކުރިއަށް އަރައި ޓީމުގެ ބިލްޑްއަޕްގައި ބައިވެރި އެވެ. އެ ހާލަތުގައި ޓީމުގެ ފަހަތަށް ފައިބައި ޑިފެންސް ކަވަރު ކުރާނީ ޑިފެންސިވް މިޑްފީލްޑާ ކާލޯސް ކަސަމީރޯ އެވެ.\nމެޗުގައި އަކުރަމް ކުރިއަށް އަރައިގެން ދިޔަ ވަގުތު ޑިފެންސް އޮތީ ރަނގަޅަށް ކަވާ ނުވެ އެވެ. ފިލިޕީންސުން ފުރަތަމަ ލަނޑު ޖެހީ އެކަހަލަ ހާލަތެއްގެ ތެރެއިންނެވެ. މިޑްފީލްޑާ ހުސައިން ނިހާން (ނިހާޓް) އަށް ސެކަންޑް ބޯޅަ ރަނގަޅައް ތައްޔާރު ނުވެވުމުން އެ ބޯޅަ އޭނާއަށް ކުލިއާ ނުކުރެވުނެވެ. ފިލިޕީންސްގެ ރަމްސީ، ޕެނަލްޓީ އޭރިއާގެ އިރުމަތި ފަރާތު އަރިމަތިން އަރައިގެން ދިޔައިރު ޑިފެންސް އޮތީ ރަނގަޅަށް ކަވާ ނުވެ އެވެ. އެކަހަލަ ވަގުތުގައި ވަރުގަދަ ޑިފެންސިވް މިޑްފީލްޑަރެއް ހުރުން މުހިންމު ވެދެ އެވެ. ޓީމުގެ ސެލެކްޝަންގައި ޝެގަޓް އެކަމަށް އެންމެ އެކިއުރޭޓް ހައްލެއް ހޯދާފައި ނުވެ އެވެ. އެހެންނަވެސް ރާއްޖޭގެ ފުޓްބޯޅައިން އެއް ހައްލު ހޯދުނީ ހެވެ. އެފަދަ ކުޅުންތެރިން ތިބީ ސްކޮޑުން ބާކީ ވެފައި ގޭގައި މެޗު ބަލާށެވެ.\nއަހްމަދު ރިޒްވާން އާއި ދާދު އަދި އަޝްފާގް ދަނޑަށް ނުކުމެ ހަމަލާތަކުގައި ބައިވެރިވާން ފެށި ހިސާބުން ފިލިޕީންސްގެ ފަހަތަށް ބާރު ބޮޑުވެގެން ދިޔަ އެވެ. ކޯޗް ޕީޓާ ޝެގަޓް ބުނީ އިތުރު ވަގުތު ވަގުތު ކޮޅެއް ލިބުނުނަމަ ރަނގަޅުވީސް ކަމަށެވެ. އެހެންނަމަވެސް ވަގުތު ލިބުނެވެ. ދެ ވަނަ ހާފު ބަދަލު ތަކާއެކު ފެށި ނަމަ އެ ވަގުތު ހޯދުނީ ހެވެ. މެޗުން ބަލިވުމުގެ ޒިންމާ ޝެގަޓް ނަގަން ޖެހެ އެވެ. މެޗުން ބަލިވުމުގައި އޭނާއަށް ހެދުނު ބޮޑު މިސްޓޭކުތައް ހިމެނޭކަމަށް ފުޓްބޯޅައިގެ ތަޖުރިބާކާރުން ގަބޫލު ކުރެ އެވެ. އަބަދު އެސްކިއުޒެއް ނުދެއްކޭނެ އެވެ.\nހާލަތު ބަދަލުވީ ރެފްރީގެ ގޯސް ނިންމުމަކާ ހެދި: ޝެގަޓް


SunOnline: Male' meehun PICNIC dhaan tharagee kuraa rashah ammunge hiyalu hoadhenee\nމާލޭ މީހުން ޕިކްނިކް ދާން ތަރައްގީކުރާ ރަށަށް އާންމުންގެ ހިޔާލު ހޯދަނީ\nމުހައްމަދު އައުޒަމް 08 Nov 2019, 16:02\nމާލެ ކައިރީ ތަރައްގީ ކުރާ ޕިކްނިކް ދާ ރަށުގެ ކުރެހުމެއް -- ފޮޓޯ/ ޕްލޭނިން މިނިސްޓްރީ\nމާލޭގައި ދިރިއުޅޭ މީހުން ޕިކްނިކް ދިޔުމަށް ތަރައްގީކުރަން ނިންމާފައިވާ ރަށާ ބެހޭގޮތުން އާންމުންގެ ހިޔާލު ހޯދަން ނިންމައިިފި އެވެ.\nޕިކްނިކް ރަށް ތަރައްގީ ކުރަނީ އެނބުދޫ ފިނޮޅުގައި ހިއްކާފައިވާ ކްރޮސްރޯޑްގަ އެވެ. އެ މަޝްރޫއު ހިންގަނީ ކްރޮސްރޯޑް ތަރައްގީ ކުރި ތައިލެންޑުގެ ސިންހާ އެސްޓޭޓްގެ ސީއެސްއާރު މަޝްރޫއެއްގެ ގޮތުގަ އެވެ.\nއެކަމާ ގުޅޭ ގޮތުން އާންމުންގެ ހިޔާލު ހޯދުމަށް އާންމުކޮށް ހުޅުވާލައިގެން ދަރުބާރުގޭގެ ހަކުރާ މާލަމްގައި ވަނީ ބައްދަލުވުމެއް ބާއްވަން ނިންމައިފަ އެވެ. ޕްލޭނިން މިނިސްޓްރީން ބުނީ އެ ބައްދަލުވުން އޮންނާނީ އަންނަ އަންގާރަ ދުވަހުގެ ހަވީރު 4:00 - 6:00 އަށް ކަމަށެވެ.\nތައިލެންޑްގެ ކުންފުނި ސިންހާ އެސްޓޭޓުން އެނބޫދޫ ފަޅުގައި ތަރައްގީ ކުރާ ރަށްތަކުގެ ތެރެއިން ރަށެއް މާލެ ސަރަހައްދުން ދަތުރުދާން ކަނޑައަޅައި، އިއުލާނު ކުރިއިރު، މިއީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ 100 ދުވަހުގެ ވައުދުތަކުގެ ތެރޭގައި ހިމެނޭ ކަމެކެވެ.\nއެ ރަށަށް މާލެއިން ފުރައިގެން 15 މިނެޓުން ފެރީގައި ދެވޭނެ އެވެ. ގާތްގަނޑަކަށް 3.3 ހެކްޓަރުގެ މި ރަށުގައި ރީތި ގޮޑުދޮށަކާ އެކު މޫދު ކުޅިވަރުތަކާއި ބާބަކިއު އޭރިއާ އެއްވެސް ހުންނާނެ އެވެ. ކުޑަކުދިންނަށް ހާއްސަ ކިޑްސް ކްލަބް އާއި ފެމެލީ ރޫމްސް، އަންހެނުންނާއި ފިރިހެނުންނަށް ވަކިން ޗޭންޖިން ރޫމް ގެ އިތުރުން ލައިފްގާޑުން ވެސް މި ރަށުގައި ތިބޭނެ ކަމަށް ސަރުކާރުން ބުންޏެވެ.\nމީގެ ކުރިން މާލެ ސަރަހައްދުން ދަތުރުދާން ބޭނުންކުރީ ކުޑަ ބަނޑޮހެވެ. ނަމަވެސް އެރަށް ޓޫރިސްޓް ރިސޯޓެއްގެ ގޮތުގައި ތަރައްގީ ކުރުމުން މާލެ ސަރަހައްދުގައި ދަތުރުދާނެ ރަށެއް މިހާތަނަށް އައިއިރު ނެތެވެ. އެކަމާ ގުޅިގެން އާންމުން ކަންބޮޑުވުން މީގެ ކުރިން ފާޅުކުރި އެވެ.\nޒިޔާރަތްކުރާ މީހުންނަށް ކްރޮސްރޯޑްސް ވަގުތީގޮތުން ބަންދު\nޕިކްނިކް ދާން ތަރައްގީކުރާ ރަށާ ބެހޭގޮތުން ހިޔާލު ހޯދަނީ\n"ހުއްދައާއެކު ރުއް ނެގުމަކީ މައްސަލައެއް ނޫން"


Enrique athuvejjenama coach ge magaam dheynan: Spainge coach\nލުއިސް އެންރީކޭ އަލުން ސްޕެއިންގެ ގައުމީ ޓީމުގެ ކޯޗް ކަމަށް އަންނަން އިހްތިޔާރު ކޮށްފިނަމަ އޭނާއަށް ފުރުސަތު ދިނުމުގެ ގޮތުން މަގާމުން ދުރަށް ޖެހިލާނެ ކަމަށް ސްޕެއިންގެ ގައުމީ ޓީމުގެ މިހާރުގެ ކޯޗް ރޮބާޓޯ މޮރޭނޯ ބުނެފި އެވެ.\nމިދިޔަ ޖޫން މަހު، ސްޕެއިންގެ ކޯޗްގެ މަގާމުން ރަސްމީކޮށް އިސްތިއުފާ ދިން އެންރީކޭ، ސްޕެއިންގެ ގައުމީ ޓީމުގެ މަސައްކަތްތަކާ ދުރަށް ޖެހިލީ މާޗް މަހު އެވެ. އެއީ އޭނާގެ އަންހެން ދަރިފުޅު ޒާނާ އެންރިކޭއަށް ކަށީގެ ކެންސަރު ޖެހުމުން ދަރިފުޅުގެ ފަރުވާއަށް ވަގުތު ހުސް ކުރުމުގެ ގޮތުންނެވެ.\nއެ ބައްޔަށް ފަރުވާ ހޯދަމުން ދަނިކޮށް މިދިޔަ ހަފުތާގައި ޒާނާ ވަނީ މަރުވެފަ އެވެ. އެންރީކޭ އިސްތިއުފާ ދިނުމުން ސްޕެއިންގެ ގައުމީ ޓީމުގެ ކޯޗް ކަމަށް ހަމަޖެއްސި މޮރޭނޯ އަކީ އެންރީކޭގެ އެސިސްޓެންޓް ކޯޗެވެ. އެންރީކޭ ބާސާ އާއި ސެލްޓަވީގޯ އަދި ރޯމާގައި މަސައްކަތް ކުރިއިރު ވެސް އޭނާގެ އެސިސްޓެންޓް ކޯޗެއްގެ ގޮތުގައި މޮރޭނޯ މަސައްކަތް ކުރި އެވެ.\nއެންރީކޭ އާއި އޭނާގެ އަންހެން ދަރިފުޅު ޒާނާ --- ފައިލް ފޮޓޯ\nހެޑް ކޯޗްގެ ގޮތުގައި މޮރޭނޯ ސްޕެއިންގެ ގައުމީ ޓީމު ގޮވައިގެން ނުކުންނަ ފުރަތަމަ މެޗުގައި މިއަންނަ ބުރާސްފަތި ދުވަހު ނުކުންނާނީ ރޮމޭނިއާ ދެކޮޅަށެވެ. އަދި އަންނަ އާދީއްތަ ދުވަހު އަމިއްލަ ދަނޑުގައި ފެރޯ އައިލެންޑްސް އާ ދެކޮޅަށް ނުކުންނާނެ އެވެ.\nމޮރޭނޯ ބުނީ، މިވަގުތު އެންރީކޭ އެހެން ކަމަކާ މެދު ނުވިސްނާނެ ކަން އެނގޭ ކަމަށާއި އެހެން ނަމަވެސް އެއްވެސް ހިސާބެއްގައި ގައުމީ ޓީމަށް އެނބުރި އަންނަން ބޭނުން ވާނަމަ އޭނާ ދުރަށް ޖެހި އެސިސްޓެންޓެއްގެ ގޮތުގައި އަލުން މަސައްކަތް ކުރާނެ ކަމަށެވެ.\n"ލުއިސް [އެންރީކޭ] އަކީ އަހަރެންގެ އެކުވެރިއެއް އަހަންނަށް ހީވަނީ އެކުވެރިކަން މާ ބޮޑު ވާނެހެން،" މޮރޭނޯ ވާހަކަ ދެއްކި އެވެ. "އެކުވެރިކަން ހަދާން ނެތިއްޖެޔާ ދެން ކަންކަން ރަނގަޅަކަށް ކުރިއަކަށް ނުގެންދެވޭނެ، އޭނާ އަލުން އަންނަން ބޭނުން ވެއްޖެއްޔާ އެކަމާ އެންމެ ފުރަތަމަ އުފާ ކުރާނެ މީހަކީ އަހަރެން."\nސްޕެއިން އޮތީ ގުރޫޕް އެފް ގެ އެއްވަނައިގަ އެވެ. އެއީ ކުޅުނު ހަތަރު މެޗުންވެސް މޮޅު ވެގެންނެވެ. ދެ ވަނައިގައި އޮތީ ރޮމޭނިއާ އެވެ. ތިން ވަނައިގައި ސްވިޑެން އެވެ.\nސްޕޭންގެ އެފްއޭގެ އިންތިހާބު ކަސިއަސް ދޫކޮށްލައިފި\nސެވިއްޔާއާ ބެޓިސް ކުޅޭނީ ތާރީހީ މެޗެއް: ލޮޕެޓެގީ\nލަލީގާގެ ކުޅުންތެރި ތިން ފަހަރަށް ޓެސްޓް ހަދަނީ


Hanngandu Hikifaivaa Meehunnah Haassa Body Wash Eh - Vaguthu\nހަންގަނޑު ހިކިފައިވާ މީހުންނަށް ހާއްސަ ބޮޑީވޮޝް އެއް\n11 މަސް ކުރިން ( ސެޕްޓެމްބަރު 6, 2019 )\nހަންގަނޑުގެ ދުޅަހެޔޮކަމާއި އެއްވަރަށް ހަންގަޑުގެ ކުލަ އަލިވެ ހަށިގަނޑު ދޮންވުމަކީ ގިނަ ބަޔަކު އެދޭ ކަމެކެވެ. ބައެއް މީހުންގެ ނަޒަރުގައި އެކަމަކީ ރީތިކަމާއި ޒީނަތްތެރިކަމާއި އެންމެ ބޮޑަށް ގުޅި ލާމެހިފައިވާ އެއް ކަމެވެ. ހަމަ އެހެންމެ ހަންގަނޑު ހިކިފައި ހުންނަ ހުރުމަކީ ހަންގަނޑާއި ހަށިގަނޑުގެ ރީތިކަން އަދި ތާޒާކަން ގެއްލޭ ކަމެއް ކަމަށް ގިނަ ބަޔަކު ޤަބޫލު ކުރެއެވެ. އެހެންކަމުން ހަންގަނޑު ރީތިކޮށް އޮމާންކަން މަތީ ދެމެހެއްޓުމާއި އެކު ދޮން ހަށިގަނޑެއްގެ ވެރި ބަޔަކަށްވާން ބޭނުންވާ މީހުން އެކަން ހާސިލް ކުރުމަށް ގިނަ މަސައްކަތްތަކެއް ކުރެއެވެ.\nމި ބޭނުމުގައި އުފައްދާފައި ހުންނަ އެކި ފާޑުގެ އުފެއްދުންތައް ދުނިޔޭގެ އެކި ކަންކޮޅުތަކުގައި ހާހުން ގުނާލެވެއެވެ. އެހެން ނަމަވެސް އޭގެތެރެއިން ގިނަ ބާވަތްތައް ވެގެން ދަނީ ގެއްލުންދެނިވި ބޭކާރުވެގެންދާ ހޭދައަކަށެވެ. އަދި ހަންގަނޑު ރީތިކުރުމުގެ އުންމީދުގައި ކުރާ އެ މަސައްކަތް ބޭކާރުވެ ނާކާމިޔާބުވެގެންދާއިރު، ހަންގަނޑު އަލުން ދުޅަހެޔޮކޮށް ރީތިކުރުމަށް ކުރެވޭ އުންމީދު "ފެނަށް ވެގެން" ދެއެވެ.\nދިރާސާތަކުގެ އަލީގައި އެނގޭގޮތުގައި، ކޮންމެ ކަމަކަށް ބަލައިލި ނަމަވެސް ސިއްޙަތާއި ހަށިގަނޑަށް އެންމެ ފައިދާ ކުރަނީ ގުދުރަތީ ވަސީލަތްތަކުން އުފައްދާފައިވާ އުފެއްދުންތަކެވެ. ޚާއްސަކޮށް ބާރުގަދަ ކެމިކަލްތަކާއި އެނޫންވެސް އެފަދަ މާއްދާތައް ހިމަނައިގެން އުފައްދާފައި ހުންނަ ތަކެއްޗަކީ އެއްވެސް އެދެވޭ ނަތީޖާއެއް ހޯދޭ ތަކެއްޗެއް ނޫނެވެ. އެހެންކަމުން ތިމާ އެންމެ އެދޭފަދަ ރީތި ހަންގަޑެއް ލިބުމަށް އެދޭނަމަ އޭގެ އެންމެ ބުއްދިވެރި ގޮތަކީ ބާރުގަދަ ބައިތައް ހިމަނާފައި ނުވާ ގުދުރަތީ ބާވަތްތަކާއި ވަސީލަތްތައް ބޭނުންކޮށްގެން އުފައްދާފައި ހުންނަ އުފެއްދުންތައް ބޭނުންކުރުމެވެ.\nހަށިގަނޑު ހިކިފައި ހުންނަ ހުރުމުން ސަލާމަތްކޮށްދީ އަދި ހަށިގަނޑު ދޮންކޮށް ހަންގަނޑުގެ ރީތިކަމާއި ތާޒާކަން އެންމެ ފުރިހަމައަށް ގެނުވުމަށް އެދޭ ދިވެހިންނަށް މިފަހަރު މިއޮތީ އުފާވެރި ޚަބަރެކެވެ. ރާއްޖޭގައި އެތައް ބައެއްގެ އިތުބާރާއި ޔަޤީންކަން ހޯދާފައިވާ އޮންލައިން ވިޔަފާރި، "ލިބޭ" އިން މިހާރު ވިއްކަމުންދާ ދުނިޔޭގެ މަޝްހޫރު "ވަޓްސަން" ބްރޭންޑުގެ ބޮޑީވޮޝް އަކީ މަދު ދުވަސްކޮޅެއްގެ ތެރޭގައި ހަންގަނޑު އަލިކޮށް، މުޅި ހަށިގަނޑު ދޮންކޮށްލުމާއި އެކު ހަންގަނޑުގެ ހިކިކަން ފިލުވާލައި، ތާޒާކޮށް އެގޮތުގައި ދެމެހެއްޓުމަށް ބޭނުންވާ މީހުންގެ ދިގު އިންތިޒާރަށް އައި ނިމުމެވެ. ހަމައެކަނި ފަތްޕިލާވެލި ބޭނުންކޮށްގެން އުފައްދާފައިވާ މި ބޮޑީ ވޮޝް އަކީ، ޢާންމުކޮށް ހުރިހައި ވައްތަރެއްގެ ހަންގަނޑަކާއިވެސް ގުޅޭގޮތަށް އުފައްދާފައިވާ ކެމިކަލް އާއި ގެއްލުންދެނިވި އެއްވެސް މާއްދާއެއް ނުހިމަނޭގޮތަށް އުފައްދާފައިވާ 100 އިންސައްތަ ގުދުރަތީ އުފެއްދުމެކެވެ.\nދެޖިންސުގެ ހުރިހާ ވައްތަރެއްގެ ހަންގަނޑަކާއިވެސް އެކަށީގެންވާ ގޮތަށް އުފައްދާފައިވާ މި ބޮޑީ ވޮޝްއަކީ މަދު ދުވަސްކޮޅެއްގެ ތެރޭގައި ހަންގަނޑުގެ ތާޒާކަން އިތުރުކޮށްދީ ދުޅަހެޔޮކޮށްދިނުމާއި އެކު ހަށިގަނޑުގެ ކުލަ އަލިކޮށްދޭ ފައިދާކުރުވަނިވި މޮޅު އުފެއްދުމެކެވެ. އެގޮތުން ހަށިގަނޑުގެ ހަންގަނޑު އޮމާންކޮށްދީ ހަންގަނޑު މަޑުކޮށްދީ ކުރަކިކަން އަވަހަށް ފިލުވާލުމަށް މި ބޮޑީވޮޝް ވެފައި ވަނީ އެންމެ ގިނަ ބަޔަކު އިތުބާރުކުރާ އެއް ޕްރޮޑަކްޓަށެވެ.\n"ވަޓްސަން - އެކްސްފޮލިއޭޓިންގ ބޮޑީ ވޮޝް"ގެ އެންމެ ފާހަގަކޮށްލެވޭ އެއް ކަމަކީ، މި ބޮޑީވޮޝް ބޭނުންކުރަން ފަށާތާ މާގިނަ ދުވަހެއް ނުވެ އޭގައި ހިމެނޭ ފައިދާކުރުވަނިވި މާއްދާތަކުގެ ހެޔޮ ބަދަލުތައް ހަށިގަނޑުން ފެންނާން ފެށުމެވެ. އެގޮތުން މި ބޮޑީ ވޮޝްގައި އެކުލެވިފައިވާ ވިޓަމިން އީ އާއި އެނޫންވެސް ހަންގަނޑަށް މުޙިންމު މާއްދާތަކުގެ ސަބަބުން މަރުވެފައިވާ ހަންތައް ހަށިގަނޑުން ފިލުވާލައި، ހަންގަނޑު ހަލާކުވެފައި ހުންނަ ތަންތަނަށް ފަރުވާ ލިބި ރަނގަޅުވެއެވެ. މި ބޮޑީވޮޝްގައި ހިމެނޭ ވިޓަމިން އީ އަކީ އެންޓިއޮކްސިޑެންޓް (ދިރޭތަކެތީގައި ދައުރުވާ ނުރައްކާތެރި ބައިތައް ނައްތާލާ މާއްދާ) އެއްކަމުން، ނުރައްކާތެރި ހާލަތްތަކުން ހަންގަނޑު ސަލާމަތްކޮށްދީ ހަންގަނޑު މަޑުކޮށްދިނުމަށް ވަރަށް ބޮޑު އެހީއަކަށް ވެގެންދެއެވެ. އަދި އެއަށްފަހު ހަންގަނޑުގެ ކުލަ އަލިވުމަށް ހުރަސްއެޅޭ އެފަދަ ބައިތައް ނައްތާލައި ހަންގަނޑާއި ހަށިގަނޑުގެ އުޖާލާކަން ގެނުވައިދިނުމުގައި މި ބޮޑީވޮޝް މުޙިންމު ދައުރެއް އަދާކުރެއެވެ.\nޓަމަރިންޑް އެކްސްޓްރެކްޓް ބޭނުންކޮށްގެން އުފައްދާފައިވާ "ވަޓްސަން - އެކްސްފޮލިއޭޓިންގ ބޮޑީ ވޮޝް" އަކީ ގިނަ ވަގުތުވަންދެން ހަންގަނޑު ހިކިޔަނުދީ ހަންގަނޑުގެ ތާޒާކަން ގިނައިރަށް ދަމަހައްޓައިދިނުމުގައި ބޮޑު އެހީއެކެވެ. މި ބޮޑީވޮޝް، ކޮންމެ ދުވަހެއްގައި މަދުވެގެން އެއްފަހަރު ބޭނުން ކުރުމަކީ ރަނގަޅު ގޮތެކެވެ. މިގޮތުގެ މަތިން އާދަކޮށް މި ބޮޑީވޮޝް ބޭނުންކުރަން ފެށުމުން، ހީވެސް ނުކުރާހައި އަވަހަށް އޭގެ ރަގަޅު ނަތީޖާ ފެނި ހަންގަނޑުގެ ކުލަ އަލިވެ ދޮންވުމާއި އެކު ހިކި ހަންގަޑަށް ދާއިމީ ހައްލެއް ލިބިގެންދާ ކަމަށް ތަޖުރިބާގެ އަލީގައި ގިނަ ބަޔަކު ބުނެއެވެ.\nގިނަ ބައެއްގެ މެދުގައި މަޤުބޫލު އަދި އެތައް ބައެއްގެ އިތުބާރު ހޯދާފައިވާ "ވަޓްސަން - އެކްސްފޮލިއޭޓިންގ ބޮޑީ ވޮޝް (ޓަމަރިންޑް އެކްސްޓްރެކްޓް)"ގެ 410 ގްރާމުގެ ފުޅި، ފޭސްބުކް ޕޭޖް "ލިބޭ" މެދުވެރިކޮށް މިހާރު ދަނީ ވިއްކަމުންނެވެ. "ލިބޭ" އިން މި ބޮޑީވޮޝް ވިއްކާ އަގަކީ 190 ރުފިޔާ އެވެ. މި ޕްރޮޑަކްޓު ބައްލަވައިގަތުމާއި އިތުރު މަޢުލޫމާތު ސާފުކުރެއްވުމަށް، 9946822 ނަމްބަރު ފޯނަށް ގުޅުމަށް ނުވަތަ "ލިބޭ" ޕޭޖަށް މެސެޖު ކުރުމަށް އެފަރާތުން އެދެއެވެ. މި ޕްރޮޑަކްޓު މާލެއިން ބައްލަވައިގަންނަވާ ފަރާތްތަކަށް އިތުރު އަގަކާއި ނުލާ ޑެލިވަރީ ކޮށްދިނުމުގެ ޚިދުމަތް "ލިބޭ" އިން ފޯރުކޮށްދެއެވެ.\n5. ވަޓްސަން ބޮޑީ ވޮޝް (410 ގްރާމް: 190 ރުފިޔާ) [އިތުރު މައުލޫމާތު]


Ronaldo ge2goalun Juventus molhuvejje | Mihaaru\n28 އޮކްޓޯބަރ 2018 - 09:14 1 comment\nމިލާން (އޮކްޓޫބަރު 28) - އިޓާލިއަން ލީގުގައި ރޭ ކްރިސްޓިއާނޯ ރޮނާލްޑޯގެ ދެ ގޯލުން ޔުވެންޓަސް އިން ފަހަތުން އަރައި 2-1 އިން އެމްޕޮލީ ބަލިކޮށްފި އެވެ.\nޔުވެންޓަސް ލީގުގެ އެއް ވަނައިގައި އޮތީ 10 މެޗުން 27 ޕޮޮއިންޓާ އެކު އެވެ. ދެ ވަނައިގައި އޮތް ނަޕޯލީ އަށް ނުވަ މެޗުން ލިބިފައިވަނީ 21 ޕޮއިންޓެވެ.\nލީގުގައި އެންމެ ފަހުން ޔުވެންޓަސް ކުޅުނު މެޗުން ވަނީ އަމިއްލަ ދަނޑުގައި ޖެނޯއާއާ އެއްވަރުވެފަ އެވެ. އެހެންވެ ރޭގެ މެޗަށް ނުކުތްއިރު ޔުވެންޓަސް އޮތީ މޮޅެއް ހޯދައި އަލުން ފޯމަކަށް އެޅެން ބޭނުންވެފަ އެވެ. އެކަމަކު މެޗުގެ ފެށުން ދިމާވީ ޔުވެންޓަސް އިން ބޭނުންވި ގޮތަކަށެއް ނޫނެވެ.\nއެމްޕޮލީ އަށް މެޗުގެ 28 ވަނަ މިނިޓްގައި ލީޑުނެގީ ފްރެންޗެސްކޯ ކަޕޫޓޯ އެވެ. އޭރިއާތެރެއިން ލިބުނު ބޯޅަ ކަޕޫޓޯ ވަނީ ގޯލުގެ މަތީކަނަށް އަމާޒުކޮށްލައިފަ އެވެ. ފުރަތަމަ ހާފުގައި ޔުވެންޓަސް އަށް ލަނޑެއް ޖަހައިދިނުމާ އެންމެ ގާތަށް ޖެހިލީ މިރަލެމް ޕިޔަނިޗް އެވެ. އޭރިއާ ބޭރުން ޕިޔަނިޗް ޖެހި ބޯޅަ ދިޔައީ ދަނޑިކައިރިން ބޭރުންނެވެ.\nދެ ވަނަ ހާފް ފަށައިގެން އެންމެ ފުރަތަމަ ނުރައްކާތެރި ހަމަލާ ވެސް ފޮނުވާލީ ޕިޔަނިޗް އެވެ. އެ ބޯޅަ އަމާޒުވީ ގޯލުގެ ހުރަސްދަނޑިއަށެވެ. ޔުވެންޓަސް އަށް އެއްވަރުކޮށްދިނީ މެޗުގެ 54 ވަނަ މިނިޓްގައި ލިބުނު ޕެނަލްޓީ އަކުން ރޮނާލްޑޯ އެވެ. މި ޕެނަލްޓީ އަކީ ޕައޮލޯ ޑިބަލާ އަށް އެމްޕޮލީގެ އިސްމާއިލް ބެނަކާ ފައުލުކުރުމުންނެވެ.\nރޮނާލްޑޯ ޔުވެންޓަސް މޮޅުކޮށްދިން ލަނޑު ޖެހީ މެޗުގެ 70 ވަނަ މިނިޓްގަ އެވެ. އޭރިރާބޭރުން ރޮނާލްޑޯ ފޮނުވާލި ބާރު ބޯޅަ އަމާޒުވީ ގޯލުގެ މަތީ ކަނަށެވެ. ލީގުގައި މިހާތަނަށް ކުޅުނު 10 މެޗުގައި ރޮނާލްޑޯ ވަނީ ހަތް ގޯލު ޖަހައި ހަތަރު ލަނޑު ޖަހަން ފުރުސަތު ތަނަވަސްކޮށްދީފަ އެވެ.\nރޭގެ މެޗަށް ފަހު ރޮނާލްޑޯ ބުނީ ޗެމްޕިއަންސް ލީގުގެ މެޗަށް ފަހު ޓީމު އޮތީ ވަރަށް ވަރުބަލިކޮށް ކަމަށާއި އެހެންވެ މެޗަށް ނުކުތްއިރު ވެސް އުނދަގޫވާނެކަން އެނގޭ ކަމަށެވެ. ޔުވެންޓަސްއާ އެކު ލީގުގައި ފުރަތަމަ 10 މެޗުގައި ދެއްކުނު ކުޅުމާ މެދު ހިތްހަމަޖެހޭ ކަމަށް އޭނާ ބުންޏެވެ.


Umar sarukaaraa nugulheyne, Idhikolhu leader ah vumah visnanee\nއުމަރު ސަރުކާރާ ނުގުޅޭނެ، އިދިކޮޅު ލީޑަރަށްވުމަށް ވިސްނަނީ\nއުމަރު ނަސީރު "އަަވަސް ހުކުރު"އަށް އިންޓަވިއު ދެއްވަނީ - އަވަސް ފޮޓޯ\nރައީސް އިބްރާހިމް މުހައްމަދު ސޯލިހުގެ ސަރުކާރުގެ މަގާމެއް ގަބޫލު ނުކުރައްވާނެ ކަމަށާއި ޒިންމާދާރު އިދިކޮޅު ހަރަކާތެއްގެ ލީޑަރަކަށްވުމަށް ވިސްނަވަމުން ގެންދަވާ ކަމަށް ކުރީގެ ހޯމް މިނިސްޓަރު އުމަރު ނަސީރު މިއަދު ވިދާޅުވެއްޖެ\nއުމަރު މިހެން ވިދާޅުވީ "އަވަސް ހުކުރު" ޕްރޮގްރާމްގައި ވާހަކަފުޅު ދައްކަވަމުން އެވެ.\nރައީސް ސޯލިހު، ރިޔާސީ އިންތިހާބު ބޮޑު ތަނުން ކާމިޔާބު ކުރައްވާފައިވާއިރު އެމަނިކުފާނުގެ ސަރުކާރުގައި އިސް މަގާމުތައް އަދާކުރެއްވި ބޭފުޅުންނާއި މަޖިލިސް މެންބަރުން ގެންދަވަނީ ކޯލިޝަން ޕާޓީތަކާ ގުޅެމުންނެވެ. ޕީޕީއެމް ބޮޑު މައްސަލަތަކެއްގެ ތެރޭގައި އޮތްއިރު އެ ޕާޓީގެ ކުރިމަގާމެދު ދަނީ ސުވާލު އުފައްދަމުންނެވެ.\nޕީޕީއެމްގެ މިލްކްވެރިކަމާ ގުޅޭ މައްސަލައެއް ވެސް މިހާރު ސުޕްރީމް ކޯޓުގައިވީއިރު އެ ޕާޓީގެ ރައީސް އަބްދުﷲ ޔާމީން ވަނީ ވަރަށް ބޮޑަށް ސިޔާސީ މައިދާނުން ގެއްލިފަ އެވެ. އަދި ކޯޓުގެ ހުކުމް އަންނަ ގޮތަކުން ޕީޕީއެމް އެމަނިކުފާނަށް ގެއްލި، ރައީސް މައުމޫން އަބްދުލްގައްޔޫމަށް ލިބުން އެކަށީގެންވެ އެވެ. އެހެންވެ އިދިކޮޅު ޕާޓީއެއް ނޯވެދާނެ ކަމަށް ބައެއް މީހުން ކަންބޮޑުވެ އެވެ.\nނިމިދިޔަ ރިޔާސީ އިންތިހާބުގައި ވާދަ ނުކުރައްވަން ނިންމެވި އުމަރު ނަސީރު އެކަމާ ގުޅޭ ގޮތުން ވިދާޅުވީ އިދިކޮޅު ލީޑަރެއްގެ ގޮތުގައި އޭނާ ފެނިގެން ދިޔުމަކީ ވަރަށް އެކަށީގެންވާ ކަމެއް ކަމަށެވެ. ވަރަށް ގިނަ މީހުން އެކަމަށް އެދެމުން ވެސްދާ ކަމަށާއި އެހެންވެ އެކަން ކުރެވޭނެ ގޮތަކާމެދު ވިސްނަމުންދާ ކަމަށެވެ. ޑީއާރްޕީ ރޫޅިގެން ދިޔަ ވަގުތު ވެސް އަލުން ވަރުގަދަ އިދިކޮޅެއް ހެއްދެވީ އޭނާ އިސްކޮށް ހުންނަވާ ކުރެއްވި މަސައްކަތުން ކަމަށް ފާހަގަކުރެއްވި އެވެ.\n"ކިހިނެއްތޯ ރާއްޖޭގެ ދީނީ އަދި ގައުމީ ފިކުރުގަ މަސައްކަތް ކުރާ މީހުން އެއްކޮށް ރީގްރޫޕްކޮށް އަލުން ޖަމާކުރާނީ ކިހިނެއްތޯ ވިސްނަމުން މިދަނީ، އަލުން ޖަމާކޮށްފަ ޒިންމާދާރު އިދިކޮޅު ހަރަކާތެއް ފަށާނީ ކިހިނެއްތޯ ވިސްނަމުން މިދަނީ،" އުމަރު ވިދާޅުވި އެވެ.\nއުމަރު ވިދާޅުވި ގޮތުގައި ރައީސް ސޯލިހުގެ ސަރުކާރުގެ މަގާމެއް އޭނާއަށް ލިބުނު ނަމަވެސް އެ ފުރުސަތު އޭނާ ބޭނުން ނުވާ ކަމަށެވެ. ރައީސް ސޯލިހުގެ ވެރިކަން ވެސް ފެށިގެން ދިޔައީ ކޮރަޕްޝަންގެ ހާއްޔަކުން ކަމަށް ވިދާޅުވި އެވެ. އެމަނިކުފާނުގެ ވަރުގަދަ ސިޔާސަތުތަކެއް ވެސް އަދި ނުފެންނަ ކަމަށް އުމަރު ވިދާޅުވި އެވެ.\nރައީސް ސޯލިހުގެ ފަހަތުގައި ތިއްބެވި ހަތަރު ލީޑަރުންގެ ތެރެއިން ކުރީގެ ރައީސް މުހައްމަދު ނަޝީދާއެކު ނޫނިއްޔާ އޭނާ ސިޔާސީ މަސައްކަތް ކުރައްވަން ހުންނެވީ ތައްޔާރަށް ކަމަށް އުމަރު ވިދާޅުވި އެވެ. އެހެންނަމަވެސް ރިޔާސީ ކެންޑިޑޭޓަކަށްވ ވާންޖެހޭނީ އޭނާ ކަމަށް ވިދާޅުވި އެވެ.\n"އެ ބޭފުޅުން، އެ ބޭފުޅުން ކެންޑިޑޭޓުންނަށް ވެގެން، ނޫނީ ދަރިން ކެންޑިޑޭޓުންނަށް ހަދައިގެން އެމީހުން ޕްރޮމޯޓްކޮށްދޭން އެމީހުން ކޮނޑަށް ލައިގެން ހިނގާ މީހަކަށް އަޅުގަނޑު ނުވާނަން އެއްގޮތަކަށް ވެސް، ސިޔާސީ ގުލާނުކޮށް ދިނުން މިހާރު ނިމުނީ، ސިޔާސީ ގުލާނުކޮށްދޭނަން އެއްވެސް ބޭފުޅަކަށް،" އުމަރު ވިދާޅުވި އެވެ.\n"އެހެނެއް ނޫން އެ ބޭފުޅުން އަޅުގަނޑުގެ ސިޔާސަތުތަކަށް ތާއިދުކުރާ ކަމަށްވާނަމަ އަޅުގަނޑު ވެލްކަމް ކުރާނަން،"\nވަރަށް ގިނަ ސިޔާސީ ބޭފުޅުންގެ މިހާރު ހުންނެވީ ރައްޔިތުންގެ މަޖިލީހާ ދިމާލަށެވެ. އުމަރު ނަސީރުއާ ވަރަށް އެކުގައި މަސައްކަތް ކުރެއްވި ކުރީގެ ޑިފެންސް މިނިސްޓަރު މުހައްމަދު ނާޒިމް ވެސް ވަނީ އެ ޝައުގުވެރިކަން ފާޅުކުރައްވާފަ އެވެ. ނަމަވެސް އުމަރުގެ އެފަދަ ވިސްނުމެއް ނެތެވެ.\n"އަޅުގަނޑު ގަސްދެއް ނުކުރަން މަޖިލީހަށް ދާކަށެއް، އެއީ މަޖިލިސްއަށް ގޮސްގެން އަޅުގަނޑު މި ވަކާލާތު ކުރާ ކަންތައްތަކެއް ނުއެއް ނެރެވޭނެ، ސިޔާސީ ރައިސުލްޖުމްހޫރިއްޔާގެ މަގާމަށް އައިސްގެން މިކަންކަން ކުރެވޭނީ،" އުމަރު ވިދާޅުވި އެވެ.\n"އަޅުގަނޑު ސާފުކޮށް މި ދަންނަވަނީ، ރާއްޖޭގެ އެއްވެސް ސިޔާސީ ލީޑަރަކަށް ނުކުރޭނެ ރާއްޖެ އަމާން ތަނަކަށް ހަދާކަށް، އެވަރުގެ ހިތްވަރާއި އެވަރުގެ ގަޓެއް އެމީހުންގެ ނުހުންނާނެ، ރާއްޖޭގެ އެއްވެސް ސިޔާސީ ލީޑަރަކަށް ނުކުރޭނެ ކޮރަޕްޝަން ނައްތާލާކަށް، އިބޫ ސޯލިހަށް ކުރުނުތޯ ކޮރަޕްޓް މީހަކު ގެނެސް ކައިރީގަ ބަހައްޓާފަ މީނައަށް ވަޒީރުކަން ދޭށޭ ބުނީމަ ނޫނެކޭ ބުނަން، ނުކެރުނޭނޫންތޯ،"\nއުމަރު ވިދާޅުވި ގޮތުގައި ކޮރަޕްޝަން ހުއްޓުވުމަށް އޭނާގެ ވާތުން ކަނާތް ކަނޑާލަން ޖެހުނަސް އެކަން ވެސް އޭނާ ކުރަން ކެރޭނެ އެވެ. އެވަރުގެ ހިތްވަރާއި ގަޓް ނެތިއްޔާ ވެރިކަމުގެ ގޮނޑިއަށް އައިސްގެން ނުވާނެ ކަމަށް ވެސް އުމަރު ވިދާޅުވި އެވެ.\nއުމަރު ނަސީރު ޕީޕީއެމް ރައީސް އިބްރާހިމް މުހައްމަދު ސޯލިހު + އަވަސް ހުކުރު


ވިއްކާލަން އުޅުނު އަވަށްޓެރިޔާ! |\nސައީދު ބުން އާޞްގެފާނަކީ ޒުވާންދުވަސްވަރު އިސްލާމްދީން ޤަބޫލްކޮށް މާތްނަބިއްޔާ ﷺ އަރިހުގައި އުޅުއްވި ބޭކަލެކެވެ. އިލްމުވެރި ބޭކަލެކެވެ. އުސްމާނުގެފާނުގެ ޚަލީފާކަމުގެ ދުވަސްވަރު ކޫފާގެ ގަވަރުނަރުކަން ކުރެއްވިއެވެ. އެއަށްފަހު މުއާވިޔަފުގެފާނުގެ ވެރިކަމުގައި މަދީނާގެ އަމީރަކަށް އައްޔަންކުރެއްވުމުން ހަޔާތުގެ ބާކީބައި ހޭދަކުރެއްވީ އެރަށުގައެވެ.\nސައީދު ބުން އާޞްގެފާނަކީ ދީލަތި އޯގާވެރި މާތް އަޚުލާގެއްގެވެރި ބޭކަލެކެވެ. މާތް ﷲ ސުބުޙާނަހޫ ވަތަޢާލާ ގިނަގުނަ މުދާ ދެއްވި ތަނަވަސް ބޭކަލެކެވެ. ނަމަވެސް އެމުދާތަކާއި މުއްސަނދިކަމާ މެދު އެކަލޭގެފާނު ދެކެވަޑައިގަތީ އެއީ މާތްﷲ ސުބުޙާނަހޫ ވަތަޢާލާ އެކަލޭގެފާނާ ހަވާލުކުރައްވާފައިވާ އަމާނާތެއްގެ ގޮތުގައެވެ. އެހެންކަމުން މުދަލާއި ފައިސާ ޚަޒާނާކޮށް ގިނަކުރުމުގެ ބަދަލުގައި އެތަކެތިން ބޭނުންޖެހިފައިވާ މީހުންނަށް އެހީތެރިވެ ފަގީރުންނަށް ބައްސަވަމުން ގެންދެވިއެވެ. މީހަކު އަތްމަތިދަތިވެ ފަޤީރު ހާލުގައި އުޅޭކަން އެނގިއްޖެ ނަމަ އެކަލޭގެފާނު އަމިއްލަފުޅަށް އެމީހެއްގެ ގާތަށް ވަޑައިގެން އެހީތެރިކަން ފޯރުކޮށްދެއްވައެވެ. ނަތީޖާއެއްގެ ގޮތުން އެކަލޭގެފާނަކީ މީސްތަކުން ވަރަށް ލޯބިވާ ޤަދަރާއި އިހުތިރާމް ކުރާ ބޭކަލެއްކަމުގައި ވިއެވެ.\nސައީދުގެފާނުގެ އަވަށްޓެެރިންގެ ތެރޭގައި މުޙައްމަދު ބުން ޖަހުމް ކިޔުނު މީހަކު އުޅުނެވެ. އެއީ އެކިއެކި ވިޔަފާރިކޮށްގެން ދިރިއުޅޭ މީހެއް ނަމަވެސް ވިޔާނުދާ ބޭކާރު ޚަރަދުކުރުމުގައި ހައްދުން ނައްޓައިފައި ހުރި މީހެކެވެ. އެހެންކަމުން އަބަދުމެ ހުންނަނީ ފައިސާ ހުސްވެ އަތްމަތި ދަތިވެފައެވެ. އަދި އެކިއެކި މީސްމީހުން އަތުން ދަރަންޏަށް ފައިސާ އަތުލައިގެން ދަރަނި އަދާނުކޮށްގެން އަބަދުވެސް ހުންނަނީ ކޮންމެވެސް މީހަކާ މައްސަލަޖެހި އަރައިރުންވާ ހިސާބުގައެވެ. މިފަދަ ކޮންމެ ދަނޑިވަޅަކު ސައީދުގެފާނު އޭނާއަށް އެހީތެރިކަން ފޯރުކޮށްދެއްވައެވެ. އަދި އިތުރަށްވެސް ފައިސާ ދެއްވައެވެ. މިކަމާ މުޙައްމަދުގެ އަންހެނުން އޭނާއަށް ވަރަށް ނަޞޭހަތްތެރިވެއެވެ. ނަމަވެސް ދުވަސްކޮޅަކު މަޑުމަޑުން ހުރުމަށްފަހު އަނެއްކާވެސް ބޭކާރު ޚަރަދުކުރަން ފަށައިގަނެއެވެ.\nއެއްފަހަރަކު މުޙައްމަދު ބުން ޖަހުމު އެކިއެކި މީސްމީހުން އަތުން ދަރަންޏަށް ފައިސާ ހޯދައިގެން ވިޔަފާރި މުދާގަނެ އެތަކެތި ވިއްކުމަށް އެހެން ރަށަކަށް ދިޔައެވެ. އަދި އެ ދަތުރުގައި އެހެން ވިޔަފާރިވެރިޔަކު މުދާކޮޅެއް ގަތުމަށް ހަވާލުކުރި ފައިސާކޮޅެއްވެސް ގެންދިޔައެވެ. ކޮންމެއަކަސް މިތަކެތި ވިއްކައިގެން މުހައްމަދު ރަނގަޅު ފައިދާއެއް ހޯދިއެވެ. ނަމަވެސް އެ ހުރިހާ ފައިސާއެއް ބޭކާރުގޮތުގައި ޚަރަދުކޮށްލިއެވެ. އަދި އެއްކަލަ ވިޔަފާރިވެރިޔާ ހަވާލުކުރި ފައިސާކޮޅުވެސް ހުސްކޮށްލައި ރަށަށް އައި އިރު މީހާ ހުރީ އިނދަޖެހިފައެވެ. ލޯލާރިއެއްހާ މިންވަރުވެސް އަތަކުނެތެވެ. ރަށަށް އައުމާ އެކު ދަރަނި ދިން މީހުންނަށް މިޚަބަރު އޮޅުންފިލައިފިއެވެ. އަދި އެއްކަލަ ވިޔަފާރިވެރިޔާއާއި ދަރަނި ދިން މީސްތަކުން މިކަމާ ވަރަށް ބޮޑަށް ރުޅިއައިސް ރެޔާއި ދުވާލު އެދަރަނި ހޯދަން އެގެޔަށް ދާންފަށައިފިއެވެ. މިކަމާ މުޙައްމަދު ބުން ޖަހުމް ކަންބޮޑުވެގެން އޭނާގެ އަންހެނުން ގާތުގައި ބުންޏެވެ. "ކަލޭ ސައީދު ބުން އާސްގެ ގާތަށް ގޮސް ކޮންމެވެސް މަދަދެއް ލިބޭތޯ ބަލަންވީ ނޫންހެއްޔެވ؟" އަންހެނުން ބުންޏެވެ. "މާތްﷲ ގަންދީ ހުވާކޮށްފައި ބުނަމެވެ. އަހަރެން މިފަހަރަކު އޭނާ ގާތަކަށް ނުދާނަމެވެ. އަދި ކަލޭވެސް ދިޔަކަނުދޭނަމެވެ. ލަދު ކުޑަކަމުގެވެސް ހައްދެއް އޮންނަންވާނެއެވެ." އެއަށްފަހު ބުންޏެވެ. "ކަލޭ މިގެ ވިއްކާލާފައިވިޔަސް ދަރަނި އަދާކުރާށެވެ."\nމިކަމާ މުޙައްމަދު ބުން ޖަހުމް ވަރަށް ކަންބޮޑުވިއެވެ. ނަމަވެސް ގެ ވިއްކާލުން ނޫން ގޮތެއް ނެތުމުން އެންމެ ފަހުން އެކަމާ އެއްބަސް ގެ ވިއްކާލަން އުޅޭ ވާހަކަ މީސްތަކުންގެ ގާތުގައި ދައްކަން ފަށައިފިއެވެ. އިސާހިތަކު ކޮންމެވެސް މީހަކު 50،000 ދިރުޙަމަށް އެ ގެ ގަންނަން އައިސްފިއެވެ. މި މީހާ ފައިސާ ހިފައިގެން މުޙައްމަދުގެ ގާތަށް އައުމުން ބުންޏެވެ. "ފަންސާސް ހާސް ދިރުޙަމަކީ ހަމަ އެކަނި ގޭގެ އަގެވެ. ގޭގެ އަގުގެ އިތުރުން އަހަރެންގެ އަވަށްޓެރިޔާގެ މައްޗަށްވެސް އަގުދޭން ޖެހޭނެވެ."\nއެހިނދު ގެ ގަންނަން އައި މީހާ އަންތަރީސްވެފައި އަހާލިއެވެ. "އަވަށްޓެރިޔާއަށް އަގުދޭށޭ؟ އަވަށްޓެރިޔާވެސް ވިއްކާލަނީ ހެއްޔެވެ؟ މިހާރު އަވަށްޓެރީންނަކީ ވެސް ވިއްކާ އެއްޗެއް ހެއްޔެވެ؟"\nޖަވާބުގައި މުޙަމަދު ބުން ޖަހުމު ބުންޏެވެ. "އާނއެކެވެ. އެއީވެސް ވިއްކާ އެއްޗެކެވެ. ސައީދު ބުން އާސްގެ އަވަށްޓެރިޔަކަށް ވުމަކީ ކިހާ ފައިދާ ހުރި ކަމެއްކަން ކަލެއަށް އެނގޭ ހެއްޔެވެ؟ އެކަލޭގެފާނަކީ އަވަށްޓެރިޔަކު ކަމަކަށް ނުވަތަ އެއްޗަކަށް ބޭނުންވެއްޖެ ނަމަ ކޮންމެ ގޮތެއް ހަދާފައިވެސް އެކަމެއް ފުއްދައިދޭ މީހެކެވެ. މުޞީބާތެއް ދިމާވެއްޖިޔާ ސައީދު ވަގުތުން ކަލެއަށް އެހީވާނެއެވެ. އޭނާއަށް ކަލޭ ނުބައި ކަމެއް ކުރިޔަސް އޭގެ ބަދަލުގައި އޭނާ ކޮށްދޭނީ ހެޔޮ ކަމެކެވެ. ކަލޭ ބޮލުގައި ބުރައެއް އެޅިއްޖިޔާ އެކަމެއް ލުއިކޮށްދޭނެއެވެ. މިކަހަލަ ހެޔޮ އަވަށްޓެރިއެއް ލިބުމީ ކޮންކަހަލަ ބޮޑު ނަސީބެއް ހެއްޔެވެ؟"\nއެހިނދު ގެ ގަންނަ މީހާ ބުންޏެވެ. "ތިޔަބުނީ ތެދެކެވެ. ތިޔަ ކަހަލަ ހެޔޮ އަވަށްޓެރިޔަކު ލިބޭނީ ވަރަށް ނަޞީބު ގަދަ މީހަކަށެވެ. އެހެން ކަމުން ގޭގެ އަގު ފިޔަވައި ތިޔަ އަވަށްޓެރިޔާ އަށް އަދި އިތުރަށް 10،000 ދިރުހަމް ދޭނަމެވެ."\nކޮންމެއަކަސް މި ވިޔަފާރި މުއާމަލާތް އަޑުއަހަން އޭރު އެހެން މީހަކު ހުއްޓެވެ. އެމީހާ ވަގުތުން އަވަސް އަވަހަށް ގޮސް ސައީދު ބުން އާސް އަށް މިޚަބަރު ދިނެވެ. އެ ހިނދު ސައީދު ވަގުތުން މުޙައްމަދު ބުން ޖަހުމަށް 100،000 ދިރުޙަމް ދެއްވިއެވެ. އަދި ބުންޏެވެ. "އެއްގޮތަކަށްވެސް ތިޔަ ގެ ވިއްކާނުލާށެވެ. ކަލެއަކީ އަހަރެންގެ އަވަށްޓެރިއެކެވެ. އަދި އަހަރެންނަކީ ކަލޭގެ އަވަށްޓެރިއެކެވެ. އެހެންނަމަވެސް މާތްރަސްކަލާނގެ ރަސްކަންފުޅަށްޓަކައި ބުނަމެވެ. ކަލޭ އިބިލީހުގެ ވަސްވާސްތަކުން ދުރުވެ ވިޔާނުދާ ޚަރަދު ކުރުމުން ދުރުހެލިވާށެވެ. އެއީ އެކަލާނގެ ލޯބިވެވޮޑިގެން ނުވާ ކަމެއްކަން ނޭނގޭހެއްޔެވެ؟"\nމިވާހަކަތައް އަޑުއަހާފައި މުޙައްމަދު ބުން ޖަހުމް ވަރަށް ލަދުގަތެވެ. އަދި 100،000 ދިރުހަމުން އޭނާގެ ދަރަނި އަދާކޮށް ތައުބާވެ އެކަހަލަ ބޭކާރު ޚަރަދުކުރުމުން ދުރިހެލިވިއެވެ. އެއަށްފަހު ނުހަނު ރައްކާތެރިކަމާ އެކު ޚަރަދަށް ބަލައިގެން ދިރިއުޅުން ވޭތުކުރަމުން ގެންދިޔައެވެ. ދުވަސްތަކެއް ނުވެ އެރަށުގެ އެންމެ ތަނަވަސް މީހުންގެ ތެރޭގައި މުޙައްމަދު ބުން ޖަހުމު ހިމެނުނެވެ.\nބުނެވޭ ގޮތުގައި މުޙައްމަދު ބުން ޖަހުމް ސަޢީދު ބުން އާސްގެ ދިރިއުޅުއްވުމުން ދަސްކުރި ފިލާވަޅު މުޅި އުމުރަށް ހަނދާނުގައި ބެހެއްޓިއެވެ. ހަމަ އެކަލޭގެފާނު ފަދައިން ބޭނުން ޖެހިފައި ތިބޭ މީސްތަކުންނަށް އެހީތެރިވެ އަވަށްޓެރިންނަށް ހެޔޮ މީހަކު ކަމުގައި މުޙައްމަދު ވިއެވެ. މާތް ﷲ ސުބުޙާނަހޫ ވަތައާލާ އޭނާގެ މުދަލުގައި ބަރަކާތް ލައްވަވައި އޭނާ ހޭދަކުރާ މިންވަރުގެ ދެގުނަ ދެއްވެވިއެވެ.\nއިބުރަތް: މިވާހަކައިން އަޅުގަނޑުމެންނަށް ލިބޭ އިބުރަތަކީ އަވަށްޓެރިންނަށް ހެޔޮކޮށް ހިތުމުގެ މުހިންމުކަމެވެ. އަދި ބޭރާކު ޚަރަދުކޮށް އިސްރާފްކުރާ މީހުން ދެކެެ މާތްﷲ ސުބުހާނަހޫ ވަތައާލާ ރުހިވޮޑި ނުގަންނަވާކަމެވެ. މީގެ އިތުރުން މާތްﷲ ގެ މަގުގައި ހޭދަކުރާ މީހުންގެ މުދަލުގައި އެކަލާނގެ ބަރަކާތްލައްވަވައި އިތުރުކޮށްދެއްވާ ކަމެވެ.


4465 mee hama aharunnah haggu minvarutho?\n20 ސެޕްޓެމްބަރ 2021 - 11:16:32\nސިވިލް ސާރވަންޓުންގެ މުސާރަ ބޮޑު ނުވާ ވާހަކަ މިއީ އަބަދުމެ އަބަދަށް އަޑު އިވޭ ވާހަކައެކެވެ. ސަރުކާރު މުވައްޒަފުންނަށް އެ ލިބޭ މުސާރަ ހައްގު ނޫން ކަމަށް ބުނެ ވަޒީފާތަކުގައި އުޅޭ މީހުން އަޑު އުފުލީ އިއްޔެ މިއަދަކު އެކަންޏެއް ނޫނެވެ.\nސަރުކާރު މުވައްޒަފުންގެ މެދުގައި މުސާރައިގެ ތަފާތުކުރުން އިންތިހާއަށް ގެންގުޅޭކަމުން ދިވެހި ސިވިލް ސާވަންޓު އެސޯސިއޭޝަނުން މިވަމީ އަނެއްކާވެސް ބޮޑު ހަރަކާތެއް ފަށާފައެވެ.\nއެ އެސޯސިއޭޝަނުން އިސްނަގައިގެން މި ފެށި ބޮޑު ހަރަކާތުގެ ފުރަތަމަ ތަނބު އިއްޔެ އެޅި އިރު ގިނަ އަދަދެއްގެ ބަޔަކު އިއްޔެ ވަނީ ކަޅު ހެދުމުގައި އޮފީހަށް ނުކުމެ މުސާރަ ހައްގު ނޫން ކަމަށް ބުނެ އިޖުތިހާދުވެސް ކޮށްފައެވެ.\nރާއްޖޭގެ އެކި ކަންކޮޅުތަކުން ގިނަ އޮފީސްތަކުގެ މުވައްޒަފުން އިއްޔެ ސޯޝަލް މީޑިއާ ފުރާލީ ކަޅު ހެދުމުގައި ނަގާފައިވާ ފޮޓޯ ތަކުންނާއި މުސާރަ ބޮޑު ނޫވާތީ އެކަމާއި ކަންބޮޑުވާ ކަމަށް ބުނެ ތައްޔާރުކޮށްފައިވާ ޕޯސްޓަރުތަކުންނެވެ.\nސިވިލް ސާރވަންޓުންނާއެކު ރަށް ރަށުގެ ކައުންސިލް މެންބަރުންނާއި އޮފީސްތަކުގެ މެނޭޖިން ޑިރެކްޓަރުން ބައިވެރިވެލެއްވި އިރު އެ ސިވިލް ސާރވަންޓުން ބުނަނީ "މަގޭ ހައްގު، މަވެސް ބައިވެރިވާނަން" ކަމަށެވެ.\n"ހިދުމަތުގައި 36 އަހަރު، 4465 މީ ހަމަ ހައްގު މިންވަރުތޯ" މިއީ ވެސް އިއްޔެގެ ކަންބޮޑުވުން ފާޅުކުރި ފަރާތެެއްގެ ހިތުގެ ޝުއޫރެވެ.\nމަސައްކަތް ކުރާތާ 36 އަހަރު ވީއިރު އޭނާ ކިހާ ދުވަހަކު މުސާރައިގެ އިތުރުވުމެއް ނައިސްގެން ކެތް ކުރާނެ ހެއްޔެވެ. ކުރީ ސަރުކާރުން ނެކޭ މި ސަރުކާރަކުންނޭ ކިޔައި އެއްވެސް ސަރުކާރެއްގެ ބޮލުގައި އެޅުވެން ނެތެވެ. އެ ދައްތަގެ އުމުރު ވަޒީފާއިގައި ހޭދަ ކުރާއިރު އަދިވެސް ލިބެމުން އެ ދަނީ ކަންބޮޑުވެ ހިތްހަމަ ނުޖެހުނަސް ލިބެމުން އަންނަ 4465 ރުފިޔާގެ މުސާރައެވެ.\nދެން އެންމެ ގިނަ ބައެއްގެ ޝަކުވާ އަކީ ސިޔާސީ ގޮތުން މަގާމުތަކަށް އިންތިހާބުވެފައިވާ އެކި އެކި ފަރާތްތަކަށް ވަކި ގޮތެއް އާދައިގެން މަގާމުތަކުގައި ގަނަ ތެޅޭ މުވައްޒަފުންނަށް ވަކި ގޮތެއް ހަދާ މުސާރައިގެ ތަފާތުކުރުން ގެންގުޅޭ ކަމުގެ ޝަކުވާއެވެ.\n"އަހަރުމެން ކައުންސިލް އިދާރާގެ އޮފީސް ބައިގައި4ވަރަކަށް މުވައްޒަފުން ތިބޭ އިރު ހުރިހާ ކަމެއް ކުރާ އިރުވެސް ގެއަށް ގެންދަން މި ލިބެނީ ފަސް ވަރަކަށް ހާސް ރުފިޔާ. އެކަމު އަންހެނުންގެ ކޮމިޓީ މެންބަރު މީޓިން އަކަށް ހާޒިރު ވެލީމަ އެބަ ލިބޭ ހަތް ހާސް އަށް ހާސް ވެސް. މިއީ އަހަރުންނަށް ހައްގު މިންވަރެއް ނޫން'" ރާއްޖޭގެ އުތުރުގެ ރަށެއްގެ ކައުންސިލް އިދާރާގައި މަސައްކަތްކުރާ މުވައްޒަފަކު ކިޔައިދިނެވެ.\nމިނިމަމްވޭޖްގެ ވާހަކަ އަބަދުވެސް ދެކެވޭ ކަމަށާއި އެކަމަށް ވެސް އަލި މަގެއް ފެންނަހެން ހީނުވާތީ ގިނަ މުވައްޒަފުން ވަނީ މިނިމަމްވޭޖް ވީ ހިސާބެެއް ކޮބައިތޯ ބުނެ ސުވާލު އުފައްދާފައެވެ.\nރަށްރަށުގެ ކައުންސިލް އިދާރާތަކުން އަދި ސްކޫލްތަކުން ވެސް އިއްޔެގެ އަމާން އިޖުތިހާދުގައި ބައިވެރިވެފައިވާ އިރު ސިވިލް ސާވަންޓުންގެ މުސާރައިގެން ކަންބޮޑުވުން ހައްލު ކުރުމަށް މުސާރައިގެ އޮނިގަނޑަށް އަންނަ އަހަރު ބަދަލު ގެންނާނެ ކަމަށް ނޭޝަނަލް ޕޭ ކޮމިޝަމުން މިހާރު މިވަނީ ހާމަކޮށްފައެވެ.\nއިދާރާތަކުން އެފަދަ ޖުމްލަތައް ހާމަ ކުރިޔަސް މިއަދާ ހަމައަށް ވެސް ސިވިލް ސާރވަންޓުންނަށް ހިތްހަމަ ޖައްސާލައިގެން ނުތިބެވެނީ އުފާވެރިކަމުގެ ކުލައެއް އެ ބަސްތަކުގައި ޖެހިފައި ނުވާތީއެވެ. ވަކި ބަޔަކަށް ވަކި ގޮތެއް ހަދާތީ، ވަކި ބަޔަކަށް ވަކި މުސާރަ އެއް ދީ މުސާރައިގެ ތަފާތު ކުރުން ގެންގުޅޭތީ "ހަޖަމް" ނުވާނެ ކަމަށް ވަރަށް ގިނަ ބަޔަކު އެ އަންނަނީ ބުނަމުންނެވެ. އެ ހުރިހާ މުވައްޒަފުންވެސް ބުނަނީ ސަރުކާރުން އެކަމަށް ފުންކޮށް ވިސްނަން ވެއްޖެ ކަމަށެވެ.\nސިވިލް ސާވިސް މުސާރަ


Mieehey loiybakee ? - Episode: 21 – adduLIVE\n1 Dec 05, 2019, 14:28 ޝައިން\nފަތިސްނަމާދުކޮށްގެން ޒީޝާން ކޮޓަރިން ނުކުތީ ކޮފީއެއް ބޯލުމަށެވެ. ބަދިގެއާ ހަމައަށް ނުދެވެނީސް އޭނާއަށް ހުއްޓެވުނީ ރޭޝަމްއާއި ޒައިކް ވާހަކަ ދައްކާ އަޑުއިވުމުންނެވެ. އޭނާ ހީކޮށްގެންހުރީ ފަތިސްނަމާދަށް ދިޔަގޮތަށް ޒައިކް އަދިވެސް ނާންނަނީ ކަމަށެވެ.\n" ޒައިކް…ލަސްނުކޮށް އޭނަގާތު ބުނަންވީނު؟…ފަހުން އެނގުނަސް އޭނަ ހަމަ ދެރަވާނެދޯ؟…" ރޭޝަމް ބުނާއަޑު އިވުނެވެ.\n" އާނ…އެކަމުވެސް އަހަރެން ވަރަށް ޖެހިލުންވޭ….އަހަރެން އެވާހަކަ ބުނާތަނުން ޒީޝާން ރިއެކްޓްކުރާނެ ގޮތެއްވެސް ނޭނގޭ…." ކަންބޮޑުވެފައި ޒައިކް ބުނާއަޑުއިވުނެވެ.\n" ކޮންމެ ގޮތެއްވިޔަސް މިއަދު އިރުއޮއްސުމުގެކުރިން އޭނާގެ ކަންފަތަށް އެޚަބަރު ފޯރާނެކަން އެނގެނީ….ޒައިކް ނުބުންޏަސް ކޮންމެވެސް އެހެންމީހަކު ބުނާނެ….އެހެންނޫނަސް އޭނާއަށް އެނގުން ކިހާ މުހިއްމު…އޭނަ ހޭލިމަ ރީތިކޮށް އޭނައަށް އެވާހަކަ ކިޔައިދީފަ، އޭނާއަށް ވިސްނައިދީ….އޭނަ ކޮންމެގޮތަކަށް ރިއެކްޓްކުރިޔަސް ޒައިކްއަށް އޭނަ މަސަލަސްކުރެވޭނެ…" ސީރިއަސްކަމާއެކު ރޭޝަމް ބުންޏެވެ.\n" ހޫމް…އަހަރެން ބުނާނަން….ރޭގަވެސް ބުނަން ހިތަށްއެރި އެކަމު އޭރު ވަރަށް ލަސްވެފަހުރީމަ ދެން ނުބުނީ…" ޒައިކް ބުނެލިއެވެ. ދެން އެދެމެދުގައި ދިޔައީ ހަމަހިމޭން ވަގުތުކޮޅެކެވެ.\nއެދެމީހުންގެ މެދުގައި ދެކެވުނު ވާހަކައަކާމެދު ސުވާލު އުފެދިފައި ހުރެގެން ޒީޝާން އެނބުރި ކޮޓަރިއަށް އައެވެ. އޭރު އޭނާގެ ހިތް ނުހަނު ބާރަށް ތެޅެމުން ދިޔައެވެ. އެމީހުން އެދެއްކީ ކޮން ވާހަކައެއް ހެއްޔެވެ؟ އެވާހަކައެއް ބުނުމުން އޭނާއަށް ގޮތެއްވެދާނެ ކަމަށްޓަކައި އެމީހުން އެވަރަކަށް ވިސްނާނެ ވާހަކައަކީ ކޮބައިބާއެވެ؟ އަނެއްކާ އެދެމީހުންގެ މެދުގައި ލޯބީގެ ގުޅުމެއް އުފެދި އެވާހަކަ ބުނަން އުޅެނީ ހެއްޔެވެ؟ ޒައިކްގެ ދިރިއުޅުމުން އޭނާ ބޭރުކޮށް ރޭޝަމްއަށް ބަރުޙަބާ ކިޔަނީ ހެއްޔެވެ؟ ނޫނެކެވެ. އެހެންވެގެން ނުވާނެއެވެ. އެހާ ކުޑަދުވަސްކޮޅެއްގެ ތެރޭގައި ރޭޝަމްއަށް ކާމިޔާބުވެގެން ނުވާނެއެވެ.\n" ޒީޝާން….ހޭލާތަ ތިއުޅެނީ؟…" ޚިޔާލަކަށް ގެއްލިފައި އިން ޒީޝާން ސިހުނީ ޒައިކްގެ އަޑުންނެވެ.\n" އާނ…ކިހިނެއްވީ؟…" ދޮރުމަތީގައިހުރި ޒައިކްއަށް ބަލާލަމުން ޒީޝާން ޖަވާބުދިނެވެ.\n" އަހަރެން މިދަނީ ބޭރަށް ގޮސްލަން….މިއަދު ހެނދުނުގެ ނާސްތާ ތައްޔާރު ކުރާނެ ކަމެއްނެތް…ފެންވަރައިގެން ބޭރަށްދާން ތައްޔާރުވެހުރޭ! މިއަދު ނާސްތާކުރާނީ ބޭރުން…" ޒައިކް އެދުނެވެ.\nޔަޤީނުންވެސް ޒައިކް އޭނާ ގޮވައިގެން ބޭރަށް ދާން އެއުޅެނީ އެބުނާ ވާހަކައެއް ދައްކާށެވެ. ނަމަވެސް ބޭރަށްދާކަށް ބޭނުމެއް ނޫނެވެ. ޒައިކް ކޮންމެތާކަށް ގެންގޮސް އެވާހަކަ ދެއްކިނަމަވެސް އޭނާ އަޑުއަހާކަށްވެސް ބޭނުމެއް ނޫނެވެ.\nޒައިކް ނުކުމެގެން ދިއުމުން ހަދަންވީ ގޮތަކާމެދު ޒީޝާން ވިސްނަމުން ދިޔައެވެ. ޒައިކް އޭނާ ގޮވައިގެން ބޭރަށް ނުދާނެ ބަހަނާއެއް އޭނާ ހޯދަން ބޭނުމެވެ. ޒައިކް އަންނަން ވާއިރަށް އޭނާ މަންމަގެޔަށް ދިއުމަށް ވިސްނިއެވެ. ނަމަވެސް އެހާ ހެނދުނާ މަންމަ ގެޔަށް ގޮސްފިނަމަ މަންމަ އެތައް ސުވާލެއް ކުރާނެއެވެ. ދެން އޮތްގޮތަކީ ގެއިން ނުކުމެގެން ކޮންމެވެސް އެހެންތަނަކަށް ދިއުމެވެ. އޭރުން ޒައިކް އަންނައިރު އޭނާ ގެޔަކު ނުހުންނާނެ ނޫންހެއްޔެވެ؟\n" ފިލައިގެން ދާންވީ….އެ ރޭޝަމްގަނޑުގެ ނުބައިކަމުން މަށަށް މިޖެހެނީ އަމިއްލަގެއިން ފިލައިގެން ދާންވެސް…" ހިތާހިތުން ރޭޝަމްއަށް އެއްޗެހި ކިޔަމުން ޒީޝާން ފެންވަރައި ތައްޔާރުވިއެވެ. އަދި ސިއްރު ސިއްރުން ގެއިން ނުކުތެވެ.\nދާނެ ވަކި މިސްރާބެއް ނޭނގި ވިސްނަން އޭނާއަށް އިރުކޮޅަކު ހުރެވުނެވެ. ހެނދުނުގެ އެވަގުތުގައި ޓެކްސީއެއް ހޯދުންވެސް ފަސޭހަ ކަމަކަށް ނުވާނެތީ ފައިމަގުގައި އޭނާ ހިނގައިގަތެވެ. ޒައިކް އަންނަންވާއިރަށް ގެޔާއި ވީހާވެސް ދުރަކަށްދާން އޭނާ ބޭނުމެވެ. ވަކި މިސްރާބެއްނެތި ހަލުވިކަމާއެކު އޭނާ ހިނގަމުން ދިޔައިރު، އޭނާއަށް އެނބުރި ގެޔަށް އަންނަން އެނގޭނެކަމާމެދުވެސް ޝައްކެވެ. އޭނާއަކީ ގިނައިން ތަންތަނަށް ގޮސް އުޅުނު ކުއްޖަކަށް ނުވާތީ އަމިއްލަ ރަށުގައިވެސް އޭނާއަކީ ބީރައްޓެއްސެކެވެ.\nގަޑިއެއްހައި އިރުފަހެވެ. ސިޓިންރޫމުގައި ޒީކްއާއެކު ކުޅެންއިން ރޭޝަމް ސިހުނީ ޒައިކް ގުޅަން ފެށުމުންނެވެ.\n" ހެލޯ…ކީކޭ؟…" ފޯނުނެގުމާއެކު ރޭޝަމް އެހިއެވެ.\n" ޒީޝާން ކޮބާތަ؟….އޭނާގެ ފޯނު ނިވާލާފަ އޮތީމަ ނުގުޅިގެން….ބުނެބަލަ ދޮރާށި ދޮރަށް ނުކުންނާނެ….އަހަރެން މިކައިރިކުރަނީ…." އެއްނޭވާއިން ޒައިކް ކިޔާލިއެވެ.\n" އޭނާ ގެޔަކު ނެތް…ޒީކް ހޭލީމަ ޒީޝާން ކޮބައިތޯ ބެލިއިރު ގެޔަކު ނެތް…" ރޭޝަމް އޮޅުންފިލުވައިދިނެވެ.\n" އެހެންތަ؟…ރަނގަޅަށް ބަލާބަލަ! ފާޚާނާގަވެސް އުޅެދާނެއްނު…" ޒައިކް އެދުނެވެ.\n" ފާޚާނާ އެކަންޏެއްނޫން….މުޅިގޯތިތެރެވެސް އަހަރެން ބަލައިފިން….އެކަމު ޒީޝާންއެއް ނެތް…އަހަރެން ހީކުރަނީ ޒައިކްއާއެކުގަ ދިޔައީކަމަށް…." ރޭޝަމްވެސްހުރީ މިހާރު ކަންބޮޑުވެފައެވެ.\nޒީޝާން ގޭގައި ނެތްވާހަކަ ރޭޝަމް ބުނިނަމަވެސް ޒައިކް އައިސް މުޅިގެ އަލުން ހޯދިއެވެ. ނަމަވެސް ޒީޝާން ގެޔަކުނެތެވެ. އެހެންކަމުން އޭނާ މިސްރާބުޖެހީ މަންމަމެން ގެޔަށެވެ. އެގޭގައި ޒީޝާން ނެތުމުން ޒައިކް ދެންބެލީ ޒީޝާންގެ ގެއެވެ. އެގެއަކުވެސް ޒީޝާންއެއް ނެތެވެ.\n" ޒީޝާން ކޮންތާކަށްތަ އެދިޔައީ؟…." ކުއްލިއަކަށް ޒީޝާން ދިޔަތަނެއް ނޭނގި ޚަބަރެއް ނުވުމުން ޒައިކް އިންތިހާއަށް ކަންބޮޑުވިއެވެ. ޒީޝާންއަކީ މާގިނަ ތަންތަނަށް ގޮސް އުޅޭ ކުއްޖެއް ނޫންކަން އޭނާއަށް އެނގެއެވެ. އެއިން މީހެއްގެ މަންމަމެންގެ ގެ ފިޔަވައި ޒީޝާންދާނެ އިތުރުތަނެއްވެސް ނޯންނާނެއެވެ. ޒީޝާންގެ ގެއިން ނުކުމެ ޒައިކް އަނެއްކާވެސް މިސްރާބުޖެހީ އޭނާގެ ގެޔަށެވެ.\n" ޒީޝާން އަދިވެސް ނާދޭތަ؟…." ހަލުވިކަމާއެކު ގޭތެރެއަށް ވަންނަމުން ޒައިކް އެހިއެވެ.\n" ނާދެއޭ….މަންމަމެން ގޭގަވެސް ނެތީތަ؟…" ކޮންބޮޑުވެފައި ރޭޝަމް އަހާލިއެވެ.\n" އާނ….އެކޮޅުގަ އެއްވެސް ގެޔަކުނެތް….ދެން ކޮންތާކަށް ދާނީވެސް…." އިސްތަށިގަނޑުގައި އަތްހިނގާލަމުން ޒައިކް ބުނެވުނެވެ.\n" އަނެއްކާ ހޮސްޕިޓަލަށް ދިޔައީބާ؟….ފަހަރެއްގަ ކޮންމެވެސް މީހަކަށް އޭނައަށް ގުޅާފަ ބުނެފާނެދޯ…" ވިސްނާލަމުން ރޭޝަމް ބުންޏެވެ.\n" އާނ…ވެދާނެ…އަހަރެން އަންނާނަން ބަލާލަފަ…." އެހެންބުނެފައި ޒައިކް ހަލުވިކަމާއެކު ބޭރަށް ނުކުތެވެ.\nއިރުގެ ހޫނުކަމުން ޖައްވުގައިވާ ފިނިކަން ކަނޑުވައިފިއެވެ. މިހާރު ޒީޝާން އެގޮތުގައި ހިނގާތާ އިރުތަކެއް ވެއްޖެވެ. ދެވޭނުދެވޭ މިސްރާބެއް ހަޤީޤަތުގައިވެސް މިހާރު އޭނާއަކަށް ނޭނގެއެވެ. ބީރައްޓެހި މަގުތަކާއި ގޯޅިތައް ހުރަސްކުރަމުން ގޮސް ޒީޝާންއަށް ނުކުމެވުނީ ކުޑަކުދީން ކުޅެން ހަދާފައިވާ ޕާކެއްގެ ކުރިމައްޗަށެވެ. އެއީ މީގެކުރިން ދުވަހަކުވެސް އޭނާ އައި ހިސާބެއް ނޫނެވެ. ވަރުބަލިވެފައި ހުރިވަރުން ޒީޝާން ޕާކްތެރެއަށް ވަދެ ގޮނޑިއެއްގައި އިށީނެވެ.\n" ހައި..ކިހިނެއްވެފަ ތިއިނީ؟…" ކުއްލިއަކަށް ފިރިހެނެއްގެ އަޑުއިވިފައި ޒީޝާން ފަހަތްބަލާލިއިރު، ޒުވާން ފިރިހެނަކު ދާދިގާތުގައި ހުއްޓެވެ. ގަޔަށް ހިފާލާފައިހުރި ޓީޝާޓަކާއި ސޯޓެއްގައިހުރިއިރު، އޭނާއަކީ އާއްމުކޮށް ކަސްރަތުކޮށް އުޅޭމީހެއްކަން އެނގެއެވެ. އޭރުވެސް އޭނާހުރީ ކޮންމެވެސް ވަރަކަށް ދާހިއްލާފައެވެ.\n" ބީރައްޓެހި ކުއްޖެއްތަ؟….ކުރިޔަކުން ނުދެކެން މިތާކުން….އަހަރެން ކޮންމެ ދުވަހަކުވެސް ދުވެނިންމާލާފަ މިތަނަށް އަންނަން…." އެޒުވާނާ ވަރަށް ގާތްކަމާއެކު ބުނެލިއެވެ. އެޒުވާނާގެ ވާހަކަތަކައް ޖަވާބެއްނުދީ އިންއިރު، ޒީޝާންއިނީ ބިރުންނެވެ.\n" އަސްލުވެސް ބުނެބަލަ! ކަމެއްވެފަތަ ތިއިނީ؟…އެހީތެރިވާންވެސް އެނގޭނީ ބުނީމައެއްނު…." ޒީޝާންގެ މޫނުމަތިން ފާޅުވާންހުރި ކަންބޮޑުވުމުގެ އަސަރު ޒުވާނާ ދެނެގަތެވެ.\n" ނޫން…ކަމެއްނުވޭ….ހަމައިނީ…" ޖެހިލުންވީ ނަމަވެސް ޒީޝާން ޖަވާބުދިނެވެ.\n" އެހެންދޯ….ނޭނގޭނެއްނު….މިތާ މާއެކަނިން އިނީމަ ހީކުރީ ކަމެއްވެފަ އިނީއޭ…." ޒުވާނާ ހިނިތުންވެލަމުން ޒީޝާންއިން ގޮނޑީގެ އަނެއްކޮޅުގައި އިށީނދެލިއެވެ. އެވަގުތު ޒީޝާން ޒުވާނާއާ ދުރަށްޖެހިލިއެވެ.\n" ކުރިން މިތަނުން ނުދެކޭ ކުއްޖެއްވީމަ އަސްލު އެހެން ހިތަށްއެރީ….ކިހާ ހިސާބެއްގަ އުޅެނީ؟…" ޒުވާނާ އަދިވެސް އޭނާގެ ވާހަކަ ކުރިޔަށް ގެންދަން ބޭނުންވާ ކަހަލައެވެ. ޒުވާނާ އެހާގާތުގައި އިނުމުން ޒީޝާންއަށް އުނދަގޫވަމުން ދިޔައެވެ. ޕާކްގައި ބައިވަރު ހުސްގޮނޑިތައް ހުރިއިރު، ޒުވާނާ އޭނާގެ ގާތުގައި އިށީނުމުން އޭނާ ހިތްހަމަ ނުޖެހުނެވެ. އެހެންކަމުން އޭނާ އެތަނުން ދިއުމަށް ގަސްތުކުރިއެވެ.\n" ހާދަ އަވަހަކަށް ދަނީ ކިހިނެއްވީ؟….މަޑުކޮށްބަލަ ވާހަކަދައްކާލަން…" ޒީޝާން ތެދުވުމުން އާދޭހުގެ ރާގަކަށް ޒުވާނާ ބުނެލިއެވެ. ޒީޝާން އެއަޑުއިވޭކަމަށްވެސް ނުހަދާ އަވަހަށް ޕާކްތެރެއިން ނުކުތެވެ. ނަމަވެސް ދާނެ މިސްރާބެއް އޭނާއަށް ނޭނގެއެވެ. އޭނާ މިހާރުހުރީ ގެޔަށްދާން ނުހަނު ބޭނުންވެފައެވެ. ދެންއޮތްގޮތަކީ ޒައިކްއަށް ގުޅުމެވެ. ޒައިކް ގުޅާފާނެތީ ފޯނު ނިވާލައިގެން އުޅުމުން ހުރިހާ އުނދަގުލެއްވެސް މިޖެހުނީ އޭނާއަށެވެ.\n" މިވެސް އެ ރޭޝަމްއަކާ ހެދި ވާކަންތަކޭ…" ދެންވެސް ޒީޝާންއަށް ރުޅިއާދެވުނީ ރޭޝަމްދެކެއެވެ.\nޒީޝާން އޭނާގެ ފޯނު ހުޅުވުމާއެކީ މިސްކޯލް މެސެޖްތައް ފުލުފުލުން އަންނަން ފެށިއެވެ. ހަމަހިނދުކޮޅެއްގެ ތެރޭގައި ޒައިކްގެ ކޯލެއްވެސް އަތުވެއްޖެއެވެ. ހިތްއަވަސްވެފައިވާ ހާލު ޒީޝާން ފޯނުނެގިއެވެ.\n" ޒީޝާން…ކޮންތާކު ތިހުރީ؟…" ފޯނުނެގުމާއެކު ކަންބޮޑުވެފައިވާ އަޑަކުން ޒައިކް އެހިއެވެ.\n" މި މިހުރިތަނެއް ނޭނގެ…." ވަށައިގެން ހޯދާލަމުން ޒީޝާން ބުނެލިއެވެ.\n" ނޭނގެއޭ….ކިހާ ހިސާބެއްގަތަ ތިހުރީ؟….ކިހިނެއްތަ ތިތަނަށްދެވުނީ؟….ކާކުތަ ގެންދިޔައީ؟…." ޒައިކް ފައްޗަކަށް ސުވާލުތައް ކުރަންފެށިއެވެ.\n" އެކަނިއައީ…އެކަމު ދާކަށް ނޭނގުން…" ކަންބޮޑުވެފައި ޒީޝާން ބުންޏެވެ.\n" ތިހުރިތަނެއް ބުނެބަލަ!….ތިތަނުން ފެންނަ އިމާރާތެއްގެ ނަންވިޔަސް ބުނެބަލަ!…" ޒައިކް އަވަސް އަވަހަށް އެހިއެވެ.\n" މިތާ ހުރީ ޕާކެއް…ކުޑަކުދިން ކުޅޭކަހަލަ…" ޕާކަށް ބަލާލަމުން ޒީޝާން ބުނެލިއެވެ.\n" އަހަރެން އެހީއެއް ވެދެންތަ؟…" ކުއްލިއަކަށް އެއްކަހަލަ ޒުވާނާގެ އަޑުއިވިފައި ޒީޝާން ބަލާލިއެވެ. އޭރު އޭނާހުރީ ދާދިގާތުގައެވެ.\n" ތިފޯނުގަ ހުރިމީހެއްގެ ގާތުގަ އަހަރެން ކިޔާދީފާނަން މީކޮންހިސާބެއްކަން…." ޒުވާނާ ބުނެލިއެވެ. ޒީޝާން ޖެހިލުންވެފައި ޒުވާނާއާ ދުރަށްޖެހިލީ އޭނާގެ ފޯނުއަތުލަން ޒުވާނާ އުޅެނީ ކަމުގައި ހީކޮށްފައެވެ.\n" ކަންބޮޑުނުވޭ! އަހަރެން ފޯނެއް ނުގެންދާނަމޭ…." ހީލަމުން ޒުވާނާ ބުނެލިއެވެ. އެހެންގޮތެއް ނެތުމުން ޒީޝާން ޒުވާނާއަތަށް ފޯނުދިނެވެ. އޭނާ ޒައިކްއަށް އެސަރަހައްދު ބުނެދިނުމަށްފަހު ޒީޝާންގެ އަތަށް ފޯނުދިނެވެ.\n" ތެންކިޔު.." ޒީޝާން މަޑުމަޑުން ބުނެލިއެވެ.\n" ވެލްކަމް" ޒުވާނާ ހިނިތުންވެލަމުން އެތަނުން ދިޔުމަށް ހިނގައިގަތެވެ.\nގިނައިރުތަކެއް ނުވެ، ޒައިކް އައިސް ޒީޝާންގެ ގާތަށް މަޑުކޮށްލިއެވެ.\n" ކީއްތިކުރަނީމިތާ؟…ކިހާއިރެއް މިހާރު އަހަރެން ހޯދަނީ؟…އެވަރަށް ގުޅައިފިން….ފޯނު ނިވާލައިގެން ގެޔާ މިހާދުރުގަ ކީއްތިކުރަނީ؟…" ޒައިކް ނުރުހުންވެފައި ސުވާލުތައް ކުރަންފެށުމުން ޒީޝާން ބިރުގަތެވެ. އޭނާ އެތަނަށް އައި ސަބަބު ބުނެފިނަމަ ޒައިކް ހިތަށްއަރާނެ އެއްޗެއް ނޭނގޭތީ ޖެހިލުންވިއެވެ.\n" ޒީޝާން؟…ކިހިނެއްތަވީ؟…ކީއްވެގެންތަ ކުއްލިއަކަށް ގެއިންނުކުމެގެން ތިއައީ؟…." ޒީޝާން އަނގައިން ނުބުނެ ހުރުމުން މަޑުމައިތިރި ކަމާއެކީ ޒައިކް އެހިއެވެ.\n" އަހަރެން…އަހަރެން…" ޒީޝާންއަށް އެސުވާލަށް ޖަވާބުދޭން ނުހަނު އުނދަގޫވިއެވެ.\n" އޯކޭ…އަރާ ސައިކަށް…..ގެޔަށް ގޮސް ވާހަކަދައްކާނީ…." ޒީޝާން މާބޮޑަށް ހާސްވެފައި ހުރުމުން ޒައިކް ބުންޏެވެ.\nދެމީހުންކުރެ އެކަކުވެސް ބަހެއް ނުބުނެ ތިބެ ސައިކަލު ދުއްވަމުން ގޮސް، މަޑުކޮށްލީ ރެސްޓޯރެންޓެއްގެ ދޮރުމައްޗަށެވެ. ޒީޝާންގެ އަތުގައި ހިފައިގެން ޒައިކް އެތެރަށް ވަނެވެ. އަދި މޭޒެއްގެ ކައިރީގައި ހުއްޓި ޒީޝާން އިށީނުމަށް ގޮނޑިއެއް ދަމާލަދިނެވެ. ޒީޝާން އިށީނުމަށް ޒައިކްވެސް އަނެއްފަރާތުގައި އިށީނެވެ.\n" ކޯއްޗެއްކާނީ؟…" މަޑުމައިތިރި ކަމާއެކު ޒައިކް އެހިއެވެ.\n" ޒައިކް ބޭނުން އެއްޗެއް…" ޒީޝާން ބުނެލިއެވެ.\n" ޓޫ ކޮންޓިނެންޓަލް ބްރޭކްފާސްޓް…." ވެއިޓަރ އައުމުން ޒައިކް ބުނެލިއެވެ.\nކާއެއްޗެހި ގެނައުމުން ހިމޭންކަމާއެކު ތިބެ ދެމީހުންވެސް ކާންފެށިއެވެ. ކައިނިމެންދެންވެސް ދެމީހުންކުރެ އެކަކުވެސް ވާހަކައެއް ނުދައްކައެވެ. ޒައިކްއިނީ ޒީޝާންގާތުގައި ދައްކަން އޭނާ ގަސްތުކޮށްގެން ހުރި ވާހަކަ ފަށާނެގޮތަކާއިމެދު ވިސްނާށެވެ. ޒީޝާންއަށް ވިސްނެމުންދިޔައީ އޭނާ ގެއިން ދިއުމާބެހޭގޮތުން ޒައިކް ސުވާލެއްކޮށްފިނަމަ ޖަވާބުދޭނެ ގޮތަކާއި މެދުގައެވެ.\n" ޒީޝާން…އަހަރެން ވަރަށްބޮޑު ވާހަކައެއް ބުނަންވެފަ އެބައޮތް….އެކަމު ގެޔަށް ގޮސް ބުނެވޭނީ" ކައިނިމިގެން ޒީޝާންއަށް ބަލާލާފައި ޒައިކް ބުންޏެވެ. އެވަގުތު ޒީޝާންގެ ހިތްތެޅިގަތީ ޒައިކް ބުނަން އެއުޅެނީ ރޭޝަމްއާ ދެމީހުންގެ ގުޅުމުގެ ވާހަކަ ކަމުގައި ހީކޮށްފައެވެ. އެވާހަކަ އަޑުއަހާކަށް އޭނާ ބޭނުމެއް ނޫނެވެ.\n" ގެޔަށް ގޮސް ކީއްކުރަން….މިތާވެސް ބުނެވޭނެއްނު…." އެއްވެސް އަސަރެއްނެތް ގޮތަކަށް ޒީޝާން ބުނެލިއެވެ.\n" ޒީޝާން…އަހަރެން ބުނަން މިއުޅެނީ ވަރަށް މުހިއްމު ވާހަކައެއް….ގެޔަށް ގޮސް ހަމަޖެހިލައިގެން ބުނެވޭނީ…" މޭޒުކައިރިން ތެދުވަމުން ޒައިކް ބުނެލިއެވެ. ޒައިކް އެތަނުން ނުކުތުމަށް ހިނގައި ގަތުމުން ޒީޝާންވެސް އިތުރު އެއްޗެއް ނުބުނެ ތެދުވެގެން ޒައިކްގެ ފަހަތުން ހިނގައިގަތެވެ.\nގެޔަށް އައިސް ކޮޓަރިއަށް ދެވެންދެންވެސް ޒައިކްހުރީ ނުހަނު ހިމޭނުންނެވެ. ގޭތެރެ ހަމަހިމޭންކަމުން ރޭޝަމްއާއި ޒީކްވެސް ނެތީކަން ޒީޝާންއަށް އެނގުނެވެ.\n" ޒީޝާން….މިތާ އިށީނދެބަލަ!…" ޒައިކް އެނދުގައި އިށީނދެ ޒީޝާންވެސް އިށީނުމަށް އެދުނެވެ.\n" ޒީޝާން…..އަހަރެން މިދައްކާ ވާހަކަ ވަރަށް ކެތްތެރިކަމާއެކު އަޑުއަހާތި؟…ޒީޝާންޖެހޭނެ ވަރަށް ހިތްވަރުގަދަވާން…" ޒީޝާން އިށީނުމުން އޭނާގެ އަތުގައި ހިފާލަމުން އޯގާތެރިކަމާއެކު ޒައިކް ބުނެލިއެވެ.\n" އަހަރެން ދެރަވާނެ ވާހަކައެއްތަ ބުނަން ތިއުޅެނީ؟…" ހިތްވަރުކޮށްފައި ޒީޝާން އެހިއެވެ.\n" އާނ…އެކަމު ޒީޝާންގާތު ކޮންމެހެންވެސް ބުނަން ޖެހޭ ވާހަކައެއްމީ….ހިތާމައަކީ ކޮންމެ އިންސާނަކަށްވެސް ކުރިމަތިވާނެ ކަމެއް….އެކަމަށް އެންމެންވެސް ކެތްކުރަން ޖެހޭނެ…" ޒައިކްގެ އަޑުގައިވަނީ މޮޅިވެރި ކަމެވެ. ޒީޝާން އެހައި ދެރަވާނެކަން އެނގޭއިރު ޒައިކް އޭނާދެރަކުރަން އެއުޅެނީ ކީއްވެބާއޭ ޒީޝާންގެ ހިތަށްއެރިއެވެ. ޚުދު ޒައިކްގެ މޫނުމަތިންވެސް ފެންނަނީ މޮޅިވެރިކަމެވެ. ވީއިރު، ޒައިކް އެފަދަ ވާހަކައެއް ދައްކަން ބޭނުންވަނީ ކީއްވެބާއެވެ؟\n" ޒައިކް ތިއުޅެނީ އަހަރެން ދޫކޮށްލަންތަ؟…" ޒީޝާންގެ އެސުވާލު އެރުމާއެކުވެސް އޭނާގެ ހިތަށް ތަދުވިއެވެ. ޒައިކް އޭނާ ދޫކޮށްލަން ވިސްނުމުން އޭނާ ދެރަވާންވީ ކީއްވެގެން ހެއްޔެވެ؟ އޭނާދެރަވާނެކަމަށް ޒައިކް ވިސްނަންވީވެސް ކީއްވެގެން ހެއްޔެވެ؟ އޭނާ ޒައިކްދެކެ ލޯތްބެއް ނުވެއެވެ. ވީއިރު، ޒައިކް ރޭޝަމްއާ ގުޅުނަސް އޭނާއަށް ފަރުވާލެއްނެތެވެ.\n" އަހަރެން ދެރައެއްނުވާނެ….ޒައިކް ކޮންމެ ވާހަކައެއް ބުންޏަސް އަހަރެން އަޑުއަހާނަން…" ވަރަށް ހިތްވަރުގަދަކަމަށް ހެދެމުން ޒީޝާން ބުނެލިއެވެ.\n" ޒީޝާން…ރޭގަ ލިންކްރޯޑްގަ ވަރަށް ނުރައްކާތެރި އެކްސިޑެންޓެއް ހިނގާފަ މީހަކު ނިޔާވެއްޖެ…" އެހިސާބަށް ބުނެފައި ޒައިކް ހުއްޓާލިއެވެ.\n" ކާކު؟…ކާކު ނިޔާވީ؟" ކަންބޮޑުވެފައި ޒީޝާންއަށް ކުއްލިއަކަށް އަހާލެވުނެވެ.\n" ހުސެން…" ފެންކަޅިވެފައި ޒައިކްއަށް ބުނެވުނެވެ.\n" ކީކޭ؟…ހުސެންނޭ…ކޮން…ކޮން ހުސެންއެއް…" ޝިޔާގެ ފިރިމީހާއޭ ހިތަށްއެރިނަމަވެސް ގަބޫލުކުރަން ބޭނުން ނުވާތީ ޒީޝާންއަށް އަހާލެވުނެވެ. އޭރު އޭނާގެ ހިތްތެޅޭވަރުން ހީވަނީ މޭފޫއަޅާފައި ނުކުމެދާނެ ހެންނެވެ.\n" ޝިޔާގެ ފިރިމީހާ…" ޒައިކް މަޑުމަޑުން ބުނެލިއެވެ.\n" ތީ ދޮގެއްދޯ….ތީހަމަ ދޮގެއް…ރޭގަވެސް ޝިޔާ އަހަރެންނަށް ގުޅި…" ލިބުނު ޚަބަރުން ޒީޝާންއަށް ޝޮކެއް ލިބުނެވެ. އޭނާގެ ޒަމީރު އެކަން ގަބޫލުކުރާކަށް ބޭނުމެއްނުވިއެވެ. އޭނާ އެތައްއިރެއްވާންދެން ތަކުރާރުކޮށް ޝިޔާގުޅި ވާހަކަ ކިޔެވެ.\n" ޒީޝާން…ރޭގަ ލިންކްރޯޑްގަ ޝިޔާއާ ހުސެންގެ އެކްސިޑެންޓްވީ….ހޮސްޕިޓަލަށް ގެނައިއިރުވެސް ހުސެންވަނީ ނިޔާވެފަ….ޝިޔާއޮތީ އަދިވެސް އައިސީޔޫގަ…." ޒައިކް އޮޅުންފިލުވައިދިނެވެ. އެވާހަކަތައް އިވިފައި ޒީޝާން ހިމޭންވިއެވެ. އެހެންއިރުކޮޅަކު އިނުމަށްފަހު އަޑުންއަޑުނަގާފައި އޭނާ ރޯންފެށިއެވެ. އެއާއެކު ޒައިކް އަވަސް އަވަހަށް ޒީޝާން ގެނެސް އޭނާގެ އަތުތެރޭގައި ބޮނޑިކޮށްލިއެވެ. އަދި ޒީޝާންގެ ބުރަކަށީގައި ފިރުމަމުން ހިތްވަރުދިނެވެ.\n" އަހަރެން ބޭނުން ޝިޔާ ކައިރިއަށްދާން…." ރޮއެ ރޮއެ އިނދެފައި ޒީޝާން ބުނެލިއެވެ.\n" ހޫމް…އަހަރެމެން ދާނަމޭ….އެކަމު ބުނަން….އައިސީޔޫއަށް ވަދެފަ ރޮއެގެން ނުވާނެ….ޝިޔާގެ ހާލު ވަރަށް ނާޒުކު….ޒީޝާން ވަރަށް ހިތްވަރުގަދަކުރަން ވާނެ…." ޒީޝާންގެ ކަރުނަތައް ފުހެލަދެމުން ޒައިކް ބުންޏެވެ. ޒީޝާން އާނއެކޭބުނެ ބޯޖަހާލިއެވެ.\nޒަލަފްއަށް ހޭލެވުނީ މެންދުރުވާން ގާތްވެފައި ވަނިކޮށެވެ. ރޭގައި ކެއި ބޭހެއްގެ ސަބަބުން މާގަދައަށް ނިދުނީއެވެ. އޭނާ ތެދުވެ ހިނގައިގަންނަ އުޅުނު ވަގުތު ފަޔަށްތަދުވެގެން އަނެއްކާވެސް އެނދުގައި އިށީނެވެ.\n" ކިހިނެއްވީ؟…މާބޮޑަށް ފަޔަށް ތަދުވަނީތަ؟…" ކޮޓަރިތެރެއަށް ވަތް ރާފިއުއަށް ޒަލަފްއިންގޮސް ފެނުމުން އަހާލިއެވެ.\n" އާނ…ވަރަށްބޮޑަށް ދުޅަވެފަ މިއޮތީވެސް….ހުޅަށްގޮތެއްވީ ކަންނޭނގެ…" ފައިގައި ފިރުމާލަމުން ޒަލަފް ބުނެލިއެވެ.\n" ހާސްނުވޭ! މަންމަ އެބަހުރި ބޭސްފުނޑާފަ….އަހަރެން ބުނިން ޒަލަފްގެ ފައި ފުރޮޅުނީއޭ ….އެހެންވެ މަންމަ ބޭސްގަނޑެއް ފުޑައިފި ވަގުތުން…" ހެވިފައި ރާފިއު ބުނެލިއެވެ.\n" ރާއްޕެގެ އަތާބެހޭގޮތުން ސުވާލެއް ނުކުރޭތަ؟…" ޒަލަފް އަހާލިއެވެ.\n" ސުވާލުކުރާނީ ފެނިގެންނެއްނު…ރޭއްސުރެ މަމިއުޅެނީ އަތްދިގު އެއްޗެއް ލައިގެން އަތްފޮރުވައިގެން….ގޭގަހުރި ބޭސްފޮށިން ބޭސްފުޅިއަކުން އެތިކޮޅެއް ހާކައިގެން މިއުޅެކީ…މާދަމާ މަރިސޯޓަށް ދާނަން….އޭރުން އެކަން ނިމުނީނު…" ހަމަޖެހިލާފައި ރާފިއު ބުންޏެވެ.\n" ދެން މަށަށް ހެލްޕެއް ވެދީބަލަ!…ފައިޖައްސާލަންވެސް ނުކެރިގެން މިއުޅެނީ…" އާދޭހުގެ ރާގަކަށް ޒަލަފް ބުނެލިއެވެ.\n" ކިހިނެއް ހަދާދޭންވީ؟…ފާޚާނާއަށް ގެންގޮސް ފެންވަރުވާލަދޭންވީތަ؟…" ހިނިއައިސްފައި ރާފިއު ބުނެލުމުން ޒަލަފްވެސް ހީލިއެވެ. ރާފިއު އައިސް ޒަލަފް އުފުލާލައިގެން ގެންގޮސް ފާޚާނާ ތެރެއަށް ވެއްދިއެވެ.\n" ބަރުވެސް ގޮލައެކޭ….މަގޭ ހުރިހާ އެނާޖީކޮޅެއް ހުސްވެއްޖެ…" އުނަގަނޑުގައި އަތްވިއްދާލާފައި އަނގަޔަށް ގޮތެއް ހަދާލަމުން ރާފިއު ބުންޏެވެ.\n" ތޭންކްސް ބުރޯ…" ހީލާފައި ޒަލަފް ފާޚާނަގެ ދޮރުލައްޕާލިއެވެ.\nރޭގައި ގެޔަށް އައިގޮތަށް ޒަލަފް ނިދައިފިއެވެ. ނަމަވެސް ރާފިއުގެ ލޮލަކަށް ނިންޖެއް ނައެވެ. އިރުއިރުކޮޅުން ފޭސްބުކު ބަލާލެވެނީ ޚަބަރުގައި އެކްސިޑެންޓްގެ ވާހަކަ އޮވެދާނެތީއެވެ. އެންމެފަހުން ބާރަޖަހަން އުޅެނިކޮށް ޚަބަރުގައި އެވާހަކަ އޮއްވައި ފެނުނެވެ. އޭރުއްސުރެ އޭނާ އެހުންނަނީ ޒަލަފްގެ ފޯނުވެސް ފޮރުވައިގެންނެވެ. ޒަލަފް ހޭލާފައި ފޯނު ހޯދައިފިނަމަ ކޮންމެވެސް ބަހަނާއެއް ދައްކަން ނިންމައިގެންނެވެ. އޭނާ ރިސޯޓަށް ދިއުމުގެކުރިން އެޚަބަރު ޒަލަފްއަށް އެނގޭކަން އޭނާ ބޭނުމެއްނޫނެވެ.


ރައީސް ޔާމީން ޖަލަށްލީ ޖަލަށްލީ ކޯޓުތަކަށް އަތްބާނައިގެން ކަމަށް ބުނާ ވާހަކައަށް ޕޮލިސް ދާއޫދުގެ ތާއީދު!\nހަމަ ނިއުސް 28 ޖުލައި 2020\nކުރީގެ ރައީސް އަބްދުﷲ ޔާމީނަށް ހުކުމް ކުރީ މުޑުދާރުކޮށް ޖުޑީޝަރީއަށް އަތްބާނައިގެން ކަމަށް އެމަނިކުފާނުގެ ގާނޫނީ ވަކީލު ޑރ. މުހައްމަދު ޖަމީލު އަހުމަދު ކުރެއްވި ޓްވީޓަކަށް، ޗީފް ސްޕްރިންޓެންޑެންޓް އޮފް ޕޮލިސް މުހައްމަދު ދައޫދު ތާއީދުކޮށްފިއެވެ.\nޖަމީލް ކުރެއްވި ޓްވީޓްގައި ވިދާޅުވެފައިވަނީ އެމްޑީޕީގެ ކުރީގެ ސަރުކާރުވެސް ނިމިދިޔައީ ގަދަބަސް ބުނަނިކޮށް ކަމަށާއި އިދިކޮޅުން ކުރަންފެށި މުޒާހަރާތަކުގެ ނަތީޖާ އިރާދަކުރެއްވިޔާ ފޮނިވާނެކަމަށެވެ. އަދި ހުރިހާ ކަމެއް ބޮއްސުންލައިފި ކަމަށާއި ދިކޮޅު ލީޑަރު ޖަލަށްލީ މުޑުދާރުކޮށް ޖުޑިޝަރީއަށް އަތްބާނައިގެން ކަމަށް ޖަމީލު ކުރެއްވި ޓްވީޓުގައި ވިދާޅުވިއެވެ.\nޖަމީލުގެ އެޓްވީޓަށް ދައޫދު "ލައިކް"އެއް ދިނުމާ ގުޅިގެން، ސޯޝަލް މީޑިއާގައި ބައެއް ފަރާތްތަކުގެ ފާޑުކިޔުން އޭނާއަށް ވަނީ އަމާޒުވެފައެވެ.\nޝަރުއީ ކޯޓަކުން ކޮށްފައިވާ ހުކުމަކާއި ދެކޮޅަށް ފުލުހުންގެ ވަޒީފާގައި ހުރި މީހަކު ތާއީދު ކުރުމަކީ ފުލުހުންގެ ޕްރޮފެޝަނަލް ސްޓޭޑަޑާ ޚިލާފު ކަމެކެވެ.\nއަރުޝީފަށް ނެގީ 28/07/2020 10:32\nއެންމެފަހުން އަޕްޑޭޓްކުރީ 28/07/2020 10:32


Coalition Party JP In Vakive Nazima Idhikolhaa Gulhijje | Hathaavees\nކޯލިޝަން ޕާޓީ ޖޭޕީން ވަކިވެ ނާޒިމާ އިދިކޮޅާ ގުޅިއްޖެ\nނާޒިމާ އޭނާގެ ފޯމު އަދުރޭއާ ހަވާލުކުރަނީ --\nސަރުކާރު ކޯލިޝަން ޖުމްހޫރީ ޕާޓީ (ޖޭޕީ) އިން ވަކިވެ މަޝްހޫރު ވޮލީބޯޅަ ކުޅުންތެރިޔާ އައިޝަތު ނާޒިމާ އިދިކޮޅު ޕީޕީއެމްއާ ގުޅިއްޖެއެވެ.\nނާޒިމާ ވަނީ މީގެކުރިން ރައްޔިތުން މަޖިލީހުގެ އިންތިހާބުގައި ޖޭޕީގެ ޓިކެޓުގައި ވާދަކުރައްވާފައެވެ. ނާޒިމާ ހެންވޭރު ހުޅަނގު ދާއިރާގެ ގޮނޑިއަށް ޖޭޕީގެ ފަރާތުން ކުރިމަތިލެއްވި ނާޒިމާ ޖޭޕީއާ ގުޅުނީ މިދިޔަ އަހަރު ޖެނުއަރީ މަހުއެވެ.\nއެމްޑީޕީގެ އެކްޓިވިސްޓު ޓަކަނޭ އިދިކޮޅާ ގުޅެނީ --\nނާޒިމާގެ އިތުރުން އެހެން ބައެއް މެންބަރުންވެސް ޕީޕީއެމްއާ ވަނީ ސޮއިކޮށްފައެވެ. އެގޮތުން، މީގެކުރިން ޑީއާރްޕީގައި މަސައްކަތް ކުރި ނާޒިމްއާ އެމްޑީޕީގެ ބައެއް އެކްޓިވިސްޓުން ވެސް ވަނީ ޕީޕީއެމްއާ ގުޅިފައެވެ.\nމި ރަސްމިއްޔާތު އޮތީ ރޭ ޕީޕީއެމް އޮފީހުގައެވެ. ސޮއިކުރި މެންބަރުންގެ ފޯމުތަކާ ހަވާލުވެލެއްވީ މިހާރު އިދިކޮޅު ކޯލިޝަން ލީޑު ކުރައްވަމުން ގެންދަވާ ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) އެވެ.\nPrevious ޕޮޒިޓިވްވި 85 މީހަކު އައިސޮލޭޝަނަށް ދިއުމަށް ދެކޮޅު ހަދަނީ\nNext ޑްރަގު އޮޕަރޭޝަނެއްގައި އަންހެނަކާއި ކުޑަކުއްޖަކު ހައްޔަރުކޮށްފި


Ishan aai Hishan ge dheben eid gai Kulhudhufuttah\nއިޝާނާއި ހިޝާންގެ ދެެބެން އީދުގައި ކުޅުދުއްފުއްޓަށް!\nއިޝާން އަދި ހިޝާން. -- ފޮޓޯ: އަވަސް\nރޯދަމަހަށް ފަހު އަންނަ ކުޑަ އީދު ބަންދަށް ދުވަސް އިތުރު ކުރުމާއެކު އީދު ބަންދަށް ގާތްގަނޑަކަށް ނުވަ ދުވަސް ލިބުނީ އެވެ. ބޮޑު ޗުއްޓީ އެކެވެ. ޗުއްޓީ ހަދާލަން ކޮންމެވެސް ތަނަކަށް ދާން މިހާރު މީހުން ޕްލޭންތައް ފަށައިފި އެވެ. ބައެއް މީހުން އަދިވެސް ދާނެ ތަނެއް ނޭނގިފައި ތިބީ އެވެ. ޕްލޭން ނުހަދާ ތިބި މީހުން މި ފަހަރު އީދަށް ކުޅުދުއްފުއްޓަށް ދާން ކިހިނެއް ވާނެ ހެއްޔެވެ؟ ހާއްސަކޮށް އިޝާން އަދި ހިޝާން ގެ ދެބެން ގެ ފޭނުންނެވެ. އެ ދެބެން މިފަހަރު އީދަށް ދަނީ ކުޅުދުއްފުއްޓަށެވެ.\nއީދުގެ ދެވަނަ ދުވަހުގެ ރޭ ކުޅުދުއްފުށީގައި އިޝާނާއި ހިޝާންގެ ހާއްސަ ޝޯއެއް އޮންނާނެ އެވެ. ދެބެންގެ ރީތި ލަވަތަކެއް އަޑު އިވުމުގެ އިތުރަށް އިތުރު ހާއްސަކަމެއް ވެސް އެބަ އޮތެވެ. އެއީ އިޝާންގެ އަމިއްލަ އަލްބަމްގެ ބައެއް ލަވަތައް މި ޝޯއިން އަޑުއިވިގެން ދާނެތީ އެވެ.\n"އިޝާންގެ އަލްބަމްގެ ގާތްގަނޑަކަށް 50 ޕަސަންޓު ލަވަ އަޑު އިވޭނެ. އެ އަލްބަމް އެކަމު ރިލީޒް ކުރާނީ ޝޯ އަށް ފަހު މާލޭގައި، މިއީ ޕްރީ އޯޕެނިން އެއް" އިޝާން ބުންޏެވެ.\nއިޝާންގެ އެ އަލްބަމް ރިލީޒް ކުރާނީ ވީޑިއޯ އެއް ލަވަޔާއެކު އެވެ. އެހެން ލަވަތަކުގެ ވީޑިއޯ ފަހުން ނެރޭނެ ކަމަށް އިޝާން ބުންޏެވެ. އެ އަލްބަމްގައި އަމިއްލަ ރާގުގެ ސޯލޯ ހަތް ލަވަ ހިމެނޭނެ އެވެ.\nއެ ޝޯ އަކީ ކުޅުދުއްފުށީގައި ހުންނަ ޕެންޓަގްރާމްގެ ހަތަރު ވަނަ އަހަރީ ދުވަހާ ގުޅިގެން ބާއްވާ ޝޯ އެކެވެ. އެ ޝޯ މުޅި ރަށަށް ހުޅުވާލައިގެން ބާއްވާއިރު ޝޯ ކުރިއަށް ދާ ވަގުތު ހާއްސަ ބާބަކިއު އެއްވެސް އޮންނާނެ ކަމަށް ޝޯ އިންތިޒާމްކުރި ޕެންޓަގްރާމްގެ އޯނަރު އަބްދުﷲ މާހިރު ބުންޏެވެ.\nމާހިރު ބުނީ ޝޯ ކުރިއަށް ދާއިރު އެ ފިހާރައިން ވިއްކާ އަންނައުނު 50 ޕަސަންޓު ޑިސްކައުންޓާއެކު ލިބެން ހުންނާނެ ކަމަށެވެ. އަދި މީގެ އިތުރުން ކައިރި ރަށްތަކުގެ މީހުންނަށްވެސް ހާއްސަ ކަމެއް އެބައޮތެވެ. އެއީ ކޮންމެ ރަށަކުންވެސް ޝޯ އަށް 30 މީހުންނަށްވުރެ ގިނަ މީހުން ދާ ކަމަށް ވާނަމަ ދިއުމުގެ ހަރަދާއި ކެއުމުގެ ހަރަދު ޕެންޓަގްރާމް އިން ދޭނެ ނިންމާފައި ވުމެެވެ.\nޕެންޓަގްރާމްގެ އަހަރީ ދުވަސް ފާހަގަކުރަން މީގެކުރިންވެސް ވަނީ ހާއްސަ ކަންތައްތަކެއް ކުރިއަށް ގެންގޮސްފަ އެވެ. ނަމަވެސް މިއީ މިފަދަ ގޮތަކަށް ފާހަގަކުރާ ފުރަތަމަ ފަހަރެވެ.